
INTRODUKTO 


Evoluciono di teatro dil populo 

Ante 1800 l’omna chef-urbi di Europa ed 
Amerika esas inflata per l’enfluo di hom-amasi 
qui fugis la ruro pro povreso, milito, hungro, 
manko. Li venis al urbi por serchar existo- 
moyeni, e la plu multo de li trovis nur la 
minimo. La nova fabrikerii employis li por 
danjeroza laborado, longa labor-hori, pagis 
mizeroza salarii, ed ofris nula protektaji por ti 
qui maladeskis od esis domajita. Explotachita 
da la direktanti di fabrikerii e patroni, ignorita 
da la guvernerii, desestimata da la kreskanta 
klaso borgezal, li vivis terorinde povra vivi en 
shamiganta lojeyi, havis nula expekti por plu 
bona vivo, mikra oportunaji por plubonigar su. 
Ta homi, plu kam ti di altra epoki, bezonis 
amuzesar. 

La plu multo de li esis iliterata, o preske 
iliterata. Subtileso ne esis por li; omnakaze, 
subtileso ne esis posibla en la grandega teatri di 
ta tempo, kande Drury Lane e Covent Garden 
en London single havis 3 000 sidili. (Radio City 
Music Hall en New York ne konvenas la teatraji 
di Harold Pinter.) En ta enorma stabli, ante ke 
existis ampligado elektral, naskis la gesti 
extravaganta, la posturado dramatatra, e la 
enuncado lauta ed emfazanta quin ni nun 
asocias kun la vorto ‘melodramatra’. Le pleado 
mustis esar granda od ol ne audesis o videsis. 
(Nuntempe, pos yarcento di t.n. ‘naturalismo,’ 

dissemita da filmi e televiziono, en qua vizaji 
videsas tre proxim la spektantari e mem susuro 
esas klare audita, ni ne komprenas la 
konvencioni di anciena teatraji, quankam 
‘naturalismo’ havas tam multa konvencioni 
kam l’anciena tipi.) E la turbi ne luresis da l’alta 
diskursi di Addison o Shakespeare, da la rafinaji 
intelektal di Marivaux o Racine, da la kontempli 
filozofial di Lessing o Goethe. Ta homi 
laboregis, havis severa vivi, e li deziris amuzo. 
Por ti lo signifikis rapida agado, multa ridado, 
poka plorado, e multa diverseso. 

Melodramo donis lo a ti en amasegi. Melo- 
dramo, la mariajo inter muziko e dramato, en 
sua formi kustumal alternigis komedio grosiera 
ed agado ecitanta, sentimenti stereotipal e la 
maxim bazaala nocioni pri yusteso, omno pleita 
kun muziko qua instigis la necesa reakti 
(l’ancestro di omna cinemo-filmi venonta), e 
kustumale mixita kun kansoni, kori, baleti, ne 
por avancar l’intrigo, ma por interruptar ol ed 
amuzar. 

Tatempe autor-yuri apene existis; skribar 
teatraji, qua olime povis provizar revenuo al 
autori, nun ganis preske nulo por l’autoro, qua 
pagesis unfoye por sua skribado, dum ke la 
teatro-direktanti ganis per omna plei. Autori 
povus ganar plu multa pekunio per skribar 
romani o mem poemi; on facile komprenas, pro 
quo la teatro tatempe ne luris la maxim bona 
skribisti. 

Anke, la teatro-kompanii esis precize lo: 
kompanii, employanta aktori qui single havis 

sua propra specalaji, segun la maniero di la 
nova fabrikerii industrial. Quale la pleanti dil 
Commedia dell’Arte, singla aktoro havis sua 
rolo, quan lu pleis en omna teatraji: la bona 
oldulo ed oldino, la yuna heroo e la pura 
heroino, la raskalio, l’impertinenta yunino, la 
bufono. Do teatraji esis evidente skribita por 
konvenar l’aktori disponebla, la roli esis variata 
(nur poke) per kostumi e ceni. Sub ta 
kondicioni, esas kompreninda ke melodrami 
ofte similesis. 

Melodramo, quale ni komprenas ol, on povas 
dicar existis de Gdtz von Berlichingen da Goethe 
(1773), o Die Rduber da Schiller (1782), o de 
The Castle Spectre da Matthew G. Lewis (1797). 
Ma Rene-Charles Guilbert de Pixerecourt (1773- 
1844) generale konsideresas kom l’inventero di 
la formo melodramal. Lu esis la maxim sucesoza 
dramatifisto dum l’unesma yardeki di la XlXma 
yarcento, juis plu kam 30 000 plei di sua verki. 
Charles Nodier, en sua introdukto a la Thedtre 
Choisi di Pixerecourt (1843), skribis: 

Ma melodramo, quale ni vidis ol, depos 
1800, naskar, developar, e kreskar quale 
inspirita da l’inventiv autoro di La 
Spozino di du spozuli, La Ruini di 
Babilonia, La Hundo di Montargis, La 
Filiino di l’exilito, edc., edc., divenis 
nova jenro; ol esas la vera pikturo dil 
mondo quan socio kreis por ni e l’unika 

tragedio populara qua konvenas la 
ternpo en qua ni vivos. 

Melodramo nultempe esis donita sua 
yusta plaso; sua nasko datizesas de 
Coelina. 

Coelina, furtita, tradukita, ed adaptita da 
Thomas Holcroft, divenis Rakonto di misterio 
(1802), ed unesme uzis la vorto ‘melo-dramo’ en 
Anglia. 

Tatempe, pro la manko de autoro-yuri, autori 
furtis intrigi e mem advera skribaji sen puniso; 
TAngli furtis teatraji Franca, quale Coelina, 
Robert Macaire, Le Vampire, e la Franci furtis 
teatraji e la romani gotika di Anne Radcliffe 
(Siciliana Romanco, Romanco dil Foresto, La 
Misterii di Udolpho, edc.), Matthew Lewis (La 
Monako), Walter Scott ( Ivanhoe, La Spozino di 
Lammermoor, edc., edc.). Trans-fertiligado esis 
kustumal, quankam l’autori original ne ganis per 
ol. La teatraji di August von Kotzebue, exemple, 
esis tre populara en Anglia ed esis adaptita mem 
da ti qui ne savis lia fonto, ma furtis l’intrigi de 
altra teatraji adaptita. 

Samtempano, en introdukto al unesma edituro 
di La Kabana dil Arbor-Hakisto, skribis: 

Melo-dramo fondesas sur od fablo 
simple domestika, sive vera sive fingita, 
od esas pura romantikajo, od laste mixas 
la du. L’unesma sorto venas plu proxim 
reala vivado kam irga teatrajo povas; 


7 



olua muziko ne esas plu fora naturo kam 
la senrima verso o rimi di tragedio, e se 
ol eroras per havar tro multa agado, ol 
havas kompensanta avantajo, ke ol ne 
inkombresas da ecesiva parolado; fakte, 
la muziko remplasas la linguo, e 
quankam l’expresuri di muziko ne esas 
tante bone merkata, kun l’agado la senco 
dil ceno esas facile komprenebla. 

Irge qua efekto esus produktata, sive 
teroro o patoso, melo-dramo dependas 
del forteso di incidento. 01 pozas 
karakteri en remarkinda situesi, lasas la 
situesi ipse parolar, e sucioze evitas 
kargar oli per parolado; ta neceseso por 
produktar grand efekti sendubite ulfoye 
kauzas la maxim monstra anomalaji, ma 
ni ne parolas pri ta misuzado; ni traktas 
pri melo-dramo quale ol devas esar, e 
quale ol esas en la maxim bona exempli. 

La grand eroro di ca tipo di skrihado 
esas, ke ol vizas produktar eciteso sen 
ofrar nutrajo al mento; ol nek exaltas 
nek rafinas l’imagino; quale sonjo, ol 
livas nul impresuro dop su; finita, 
obliviata; ol impresas nulo sur la mento 
per qua ol facesas plu saja o plu bona. 
Ma ol donas amuzo sen ofensar la 
kompeno, e ne pretendas pluso; 
adminime ol esas superiora a farso, qua 
esas nulo plu bona kam monstra 
karikaturo, kustumale, sua unika skopo 

esas ecitar ridado imbecila. Li amba, 
tamen, esas bona en lia plasi, t.e., kom 
desero pos tragedio o komedio; melo- 
dramo ne esas, fakte, solida nutrajo per 
qua la mento povas nutresar, ma ol esas 
lejera ed agreabla repasto por la 
imagino. 

Multa sensencaji esas solene urjata 
kontre la mixuro nenatural de muziko, 
komedio, e tragedio, ek qua la sajuli di 
Gotham supozas melo-dramo konsistas. 
Ma certe nul argumento necesesas por 
pruvar, ke ta mixuro ne esas nenatural, 
la diversa parti di qua harmonias ed 
omni tendencas al sama rezultajo; nur ta 
unionuro kondemnesez en qua la parti 
opozas l’una l’altra, e do reciproke 
kontreagas l’efekti propozita. Dicar ke 
ni ne agas segun muziko en la reala vivo 
esas dicar nulo; ni anke ne agas per 
recitativo quale en opero—o parolas per 
senrima verso quale en tragedio—o 
facas ke nia omna dicaji esez epigrami, 
quale en la maxim aprobita komedii 
modema; ma tale ol esas, e tale ol 
sempre esos, kande stupideso metas la 
soleneso di sajeso, e kritikas; ol 
nultempe vidos ultre la surfaco. 

Gotika melodramo 


Melodramo esis la decendanto natural di 
tragedio, komedio, farso, opero, chanjita por la 
nova audantari, ma esis partikulare influita, 
komence, da la Romantika Movemento qua 
naskis de la skribaji di Rousseau kom reakto 
kontre la Klarigo. La romani gotika di 
Radcliffe, Lewis, Scott, ed altri inspiris autori e 
kompozisti tra Europa, ke li embracez rakonti 
pri fantomi e diabli, banditi e pirati. Li ofris 
grandega emoci e belege nereala sentimenti, 
danjeroza homuli e febla, persekutata (ma 
astonante tenaca e risaltema) homini, danjeri 
amasigita sur danjeri, e preske sempre la 
promiso, ke konkluze yusteso esos servata: ta 
yusteso qui tro ofte mankis a l’audantari. La 
brilega kostumi, exotika ceni, la karakteri de 
altra landi, igis on obliviar sua propra sordida 
vivo. La vulgara homi, hungreganta por 
distrakto, hastis ad ol. 


La plu multa defini di melodramo 
emfazas la atenco ad intrigo vice 
karakterizo, la dependo de sensaciono 
korpal, la karakteri stereotipal, la 
rekompenso a vertuo, e la puniso di 
vicio. Ti esas advere karakteriziva, ma 
to quo advere plu importas, esas la 
shablono en qua ti omna fitas, shablono 
qua donas a to quo aparas surfacale esar 
kaosatra e tre triviala dramato kohero 

logikal, etikal e filozofial. Esence, 
melodramo esas sonjo-mondo habitata 
da sonjo-homi e sonjo-yusteso, qua 
ofras al audantari la realigo e satisfaco 
trovita nur en sonji. Idealigo e simpligo 
di la reala mondo, ol esas fakte la 
mondo quan olua audantari deziras ma 
ne povas atingar. 

—Michael Booth, English Melodrama. 

La gotika, la romantika, formacis la 
melodramo e restas en multa teatraji e cinemo- 
filmi nuntempe. 

La Konservemeso di melodramo 

Dum la XlXma yarcento liberalismo, segun 
nia kompreno, preske ne existis, e mem karitato 
esis febla. Hipokriteso, tamen, regnis tam multe 
kam sempre en la afero homal, e konformeso 
postulesis en omna klasi (malgre la romantika 
posturo qua postulis individualismo—por 
artisti!). La sermonado didaktikal di melodramo 
—malgre kelka kontre-heroi, quale la banditi 
Jack Sheppard e Robert Macaire—dedikesis a 
mantenar l’antea stando. La viro esis super sua 
proprietaji e familio, la rejo super la stato, e Deo 
super omno, danko. La basa klasi, ti qui plenigis 
la teatri por obliviar su, mustas esar fenne 
traktita por ke li ne superirez lia yusta rango o 
parolez danjeroze pri demokratio o pri su-regno 
o mem, plu tarde, pri komunismo. 

Manko, ruda labor-kondicioni, e basa salarii, 
raptema employanti e ter-proprietanti extorsanta 
forsan donus a la basa klasi sane ne-obediema 
atitudo a la plu alta klasi. Ma irge quante lia 
mastri desestimis li, komplezachis pri li, opresis 
li, explotachis li, sklavigis lia filii e prostitucis 
lia homini, la turbi ridetis, desmetis la chapelo, e 
venis a la teatri, ube irga supresita sentimenti 
rebela esis sekure alejita per spektar lo bona 
kompensita e lo mala punisita. Tre kelka 
melodrami adheris al partiso di laboristi: La 
Fabrikeriulo da John Walker (1832) montris 
laboristi desengajata da senkordia fabrikerio- 
posedanto qua remplasis li per mashinaro. 
Hungreganta, la laboristi atakas e destruktas la 
mashini; ma li sufras pro kulpeso, ed esas quik 
arestita e kondamnita. La fabrikerio-posedanto 
fme mortigesas da dementulo, e to esas la nura 
pacigilo por la plu alta yusteso en ca teatrajo. 01 
esas severa teatrajo sen komedio, e do tre rara 
inter melodrami. Kustumale, melodramo, quale 
la plu tarda komedio muzikala, dedikesas 
prezervar socio exakte quale ol esas. Kande 
autori quale Shaw komencis uzar la moyeni di 
melodramo por urjar lia nocioni pri chanjo 
social, la fonno finigesis. 

La duranta influo di melodramo 

Irge quon on opinionas pri melodramo—e la 
plu multa homi nur savas pri ol, se irge, per 
parodiaji e desestimanta komenturi—olua influo 

esis imensa. La poeti ed autori romantika qui 
helpis ol naskar sufoye uzis ol kom inspiro. La 
romani di Walter Scott esis adaptita a grandega 
nombro di melodrami, e lu introduktis la 
melodramo Bertram da Charles Maturin a Drury 
Lane teatro. Matthew G. Lewis esis mem plu 
famoza (e ganis plu multa pekunio) pro sua 
melodrami La Fantomo dil kastelo, Un kloko, o 
La kavaliero e la Foresto-demono, Timour la 
Tartaro, edc. Shelley skribis du romani gotika. 
Charles Nodier skribis Le Vampire. Hugo, 
quankam lu ne konfesabus lo, montras l’influo 
en sua Hernani. Dum plu kam yarcento 
melodramo regnis en la teatri di Europa ed 
Amerika, e do influis omna altra fonni. Opero 
restas la vivanta muzeo di melodramo. La 
Muette di Portici da Auber, Robert le Diable, 
Les Huguenots, e L ’Africaine da Meyerbeer, 
Der Freischiitz da Weber, Der Vampyr e Der 
Templar und die Jiidin da Marschner, Der 
fliegende Hollander da Wagner, La Traviata da 
Verdi, e Madama Butterflv e La Fanciulla del 
West da Puccini, esis omni fondita sur 
melodrami od formacesas segun la reguli di 
melodramo. Mem nuntempe multa cinemo-filmi 
esas advere melodrami, partikulare la agado- 
filmi, la filini pri ‘super-heroi’, edc. 

Ti qui opinionas ke melodramo esas mortinta 
devas plu atencar. 

LA TEATRAJI 


La Muelisto e sua Bando 

La Muelisto e sua Bando certe esas la maxim 
familiara titulo a la Angli, pro ke ol havis tante 
multa versioni por la teatro-ludilo. 01 esas boneg 
exemplo di la gotika ‘banditi’ tipo, ube la bona e 
vertuozo karakteri esas simpla homi qui lojas en 
povra dometo, kontre la mala richi. La bona 
oldulo perdesis sua richeso tra la mashinacado di 
la muelisto, Grindoff, qua esas advere la bandito 
Volf, e lua laboristi, qui esas maskizita furtisti. 
La heroino, Claudine, dezirita da Volf, amas la 
povra ed honesta Lothair. Kande Claudine 
raptesas a la retreteyo di Volf, Lothair maskizas 
su kom bandito ed adjuntas su a la bando. La 
amoranto di Volf, Ravina, helpas destruktar lu 
per acendar fuzeo qua explozas la muelo jus 
kande Lothair salvas Claudine, fmo igita 
nemortiva per nekontebla graburi qua igis multa 
pueri hazarde incendiar lia teatro-ludili. 

Isaac Pocock (1782 - 1835) skribis cirkume 
quaradek teatraji, de qui La Muelisto, havanta 
muziko da Henry Bishop, esis la maxim famoza. 
La teatrajo, unesme pleita en 1813, esis pleita 
dum plu kam kinadek yari, ed esis rivivigita 
sucesoze dum la yari 1920ma. 


14 



La Kabano di la Arbor-Hakisto 


Un de la maxim ecitanta de la frua melodrami 
gotika, La Kabano di la Arbor-Hakisto havas 
injenioza ed habila heroino qua esis raptita 
evante dek-e-kin yari da mala barono, subomis 
gardo ed eskapis e, prefere ke retro-irar ad elua 
patro tiranala, fingis su-ocido e lojis kun elua 
nutristino. Nun, yari pose, kande elua amoranto, 
multe min injenioza e kapabla sorto, kaptesas da 
la sama mala barono, el narkotigas lua kaptanti 
ed helpas lu eskapar. La triesma akto esas 
deliranta serio de bizara renversi dum ke la 
heroino ed elua amoranto esas persequata tra la 
foresto, la raskalii incendias la foresto, ed una 
karaktero pos altra esas klef-klozita en la kabano 
dil hakisto e ne povas ekirar dum ke la fairo 
proximeskas, til la ne-evitebla har-dikesa eskapo 
e la raskalii esas kaptita en lia propra kaptilo. 

Samuel J. Amold (1774 - 1852), esis 
dramatifisto e direktero di la Lyceum Teatro en 
London, pose Drury Lane, e fine la English 
Opera House. Lu unesme prizentis en Anglia 
Der Freischiitz da Weber, I fuorusciti di Firenze 
da Paer, Der Vampyr da Marschner, inter altra 
famoza verki. 

Frankenstein; o, La Homo e la Monstro 

Esis multa teatro-adaptaji de la romano gotika 
da Mary Shelley, Frankenstein; o, La Moderna 
Prometheus (1818), ed omna teatro havis sua 

propra versiono. Nulo de li adheris la intrigo di 
la romano o la karakteri, ecepte la Monstro e sua 
fanatika kreinto. On sekure supozas ke la savo di 
la publiko pri ta rakonto esas e sempre esis plu 
rnulte pro la nekontebla teatraji e filmi kam la 
romano ipsa. 

Ica versiono di Frankenstein esas tam nesimila 
a la romano kam irgo; ulmaniere Frankenstein 
trovas su en Sicilia, gasto di la Princo del 
Piombino, e facinas la fratino dil Princo. Ma lu 
seduktabis e livabis en Germania bonino, 
Emmelina, e lia filio. La Monstro esas muta 
karaktero qua pleas sua tota rolo per pantomimo, 
ed expresas la maxim detaloza sentimenti kun la 
helpo dil orkestro. Quale en la romano, l’esforci 
dil Monstro por ganar amikeso esas repulsita da 
Frankenstein pro lua ledeso, e sua tenera 
sentimenti divenas deziro por venjo. Lu 
mortigas la filiulo dil Princo (pleita da homino, 
ne-eviteble); Frankenstein, saveskante pri 
Focido, quik konkluzas ke la Monstro facis ol. 
Frankenstein eskapas, renkontras sua perdita 
amantino e fdio (qui marchabis penoze de 
Gennania a Sicilia), perdas li itere dum ke la 
Monstro incendias la dometo en qua li lojas, 
persequas la Monstro a la somito di Etna, e 
mortigesas da la Monstro, qua pose saltas aden 
la kratero dum ke la volkano eruptas. 

Forsan to ne esas arto, ma esas certe tre 
ecitanta. 

Henry M. Milner esis tipala dramatifisto di ta 
tempo, autoro di plu kam kinadek teatraji. La 

maxim famoza esis Masaniello, o La Mutino di 
Portici; Alonzo la Brava, o La Fantomo- 
Spozino; La Bandito di la blinda Mineyo; 
Mazeppa, fondita sur la poemo di Byron; e 
Frankenstein. 

Esas konfuzo pri la versiono hike tradukita. La 
titul-pagino di la edituro publikigesis da 
Duncombe nomizas la teatrajo Frankenstein, o 
la Homo e la Monstro, ma che la suprajo di 
l’unesma pagino di Akto I la teatrajo nomesas 
La Fato di Frankenstein. La dato di l’unesma 
pleo che la Coburg Teatro donesas kom 3 julio 
1826. Tamen, teatr-afisho por 18 augusto 1823 
nomas kom pos-teatrajo tanokte Frankenstein, o 
la Demono di Suisia. H.M. Milner nomesis kom 
autoro di la edituro da Duncombe, qua situesas 
en Sicilia, ma la Coburg afisho tri yari plu frue 
agnoskas ta verko esis fondita sur la teatrajo da 
Milner. 

La versiono pleita che la English Opera House 
dum junio 1823 nomesas Prezunto, o la Fato di 
Frankenstein, ma, quankam la titulo altemativa 
esas la sama quale en Tedituro da Duncombe, la 
karakteri en nek l’una nek l’altra versiono 
similesas la karakteri en Duncombe. On ne 
savas, ka la publikigita versiono de 1826 esas 
fondita sur la plu frua verko. 

La Muelisto e sua Bando 

Melo-dramo en du akti 

da Isaac Pocock 


18 




19 





Unesme pleita che Covent Garden Teatro 
21 oktobro 1813 

LA DISTRIBUTO DIL ROLI 


Kelmar, olda dometano 

Sro Chapman. 

Claudine, luafiliino 

Srino Booth. 

Lothair, yuna rurano 

GrindofF, la muelisto, plu tarde 

Sro Abbott. 

Volfo, chefo dil banditi 

Sro Farley. 

Ravina, lua amoratino 

Srino Egerton. 

Riber i 

Sro Jefferies. 

Golotz r Banditi 

Sro King. 

Zingra J 

Sro Sladen. 

La Komtulo Frederick Friberg 

Sro Vining. 

Karl, lua servisto 

Sro Liston. 

Laurette 1 filii di Kelmar 

Srino Carew. 

Kruitz 

Sro Gladstanes. 


Banditi, Oficiri dil Komtulo Friberg 

AKTOI 


C E N O l.—La rivi di fluvio. Dextre fore rokoza 
altajo sur qua esas vento-mueleyo 
funcionanta—dometo avane dextre.— 
Sunokusho. 

Muziko—La BANDO DIL MUELISTO videsas 
perspektive decendante l’altajo—li transiras 
la fluvio per bateli, e desembarkas proxim la 
dometo portante saki, kantante lo sequanta: 

Rondelo 

Suflas la vento, 

Muelas frumento, 

Nia kordii esfelica e gaya; 

Se esas nul vento, 

Lorfor la frumento, 

Ni drinkas e kantas tra la la. 

[Ekiras. 


Eniras KELMAR del dometo. 

KELMAR. Quo! plusa saki, plusa frumento al 
muelo! Frue e tarde prosperas la muelisto: ta 
qua esis mea lokacanto nun esas mea ter- 
proprietanto; ca domacho, olqua olime 
shirmis lu, esas nun l’unika lojeyo di Kelmar 
bankrota e chagrenanta—nu, me bone luktis 
kontre desfortuno, e, danki al cielo, falis 
respektita, mem da mea enemiki. 

Eniras CLAUDINE portante korbo. 


Nu, Claudine, tu rivenas. Ube tu tante longe 
restis? 

CLAUDINE. Me mustis vartar til ke me povis 
transirar per la paromo—esis altra pasajanti. 

KELMAR. E me supozas inter li esis ulu kun 
qua la tempo rapide pasis—ke la suno 
kushabis su ante ke tu remarkis to. 

CLAUDINE. Certe no, patro: pro ke tu deziris, 
ke me ne renkontrez Lothair—e me dicis a lu 
to quon tu deziris—me nultempe renkontras 
lu ecepte hike en la dometo, tu asistante. 

KELMAR. Tu esas bona filiino—obediema 
puero, e me fidas a tu—tu ne ja trompis me. 

CLAUDINE. E nultempe trompos tu, kara patro 
—ma — 

KELMAR. Ma quo? 

CLAUDINE. Me—me esas tre sola transirante la 
bordi dil foresto sen—sen — 

KELMAR. Sen Lothair. 

CLAUDINE. Tu savas, ke es danjeroza, patro. 

KELMAR. Ne tam danjeroza kam amoro— 
domtez ol, puero, oportune. 

CLAUDINE. Ka la banditi? 

KELMAR. Banditi! e quo?—li ne povas nocar tu 
o tua patro—ho ve! ni havas nulo por perdar 
—ma tu havas ankore un trezoro, inocenteso! 
—bone gardez tua kordio, nam se ta 
mortiganta pasiono en ol radikifus, ol raptus 
tua paco. 

CLAUDINE. Olim tu dicis, ke la forcon di 
amoro on ne povas rezistar. 

KELMAR. Se l’objekto ne esas digna, ne 
indulgez ol. 

CLAUDINE. Ka Lothair ne esas digna? 

KELMAR. No; ma lu esas povra, preske tam 
povra kam tu. 

CLAUDINE. Ka richaji sen amo felicigas? 

KELMAR. Nultempe. 

CLAUDINE. Do me mustas esar desfelica se me 
mariajeskus kun la muelisto Grindoff. 

KELMAR. Tote ne—tote ne;—nedependeso 
donas komforto, ma amo sen richeso esas 
senfina mizero. Tu nultempe mariajeskos kun 
Lothair. 

CLAUDINE ( sospirante ). Me nultempe amos la 
muelisto. 

KELMAR. Do tu nultempe mariajeskos kun lu— 
quankam vidar tu kom la spozino di Grindoff 
esas la lasta deziro en l’olda kordio di tua 
patro. Enirez, puero; enirez, Claudine. 
(CLAUDINE kisas lua manuo, ed ekiras aden 
la dometo.) Evidente elua kordio ligesas a 
Lothair, ed honesta Grindoff mustas vane 
solicitar. 


Eniras LOTHAIR. 

LOTHAIR. Ha! Kelmar, e sola!—ube esas 
Claudine? 

KELMAR. Che hemo, en la domo di elua patro— 
ube el esez? 

LOTHAIR. Do el eskapis—el esas sekura, e me 
esas felica—me ne vane akompanis el. 

KELMAR. Akompanis!—akompanis!—kad el 
mentiis? Ka tu esas kun el, Lothair? 

LOTHAIR. No—ye—yes. ( Aparte .) Me ne 
pavorigez lu. 

KELMAR. Qua signifikas ta kontredicaji? 

LOTHAIR. E1 ne savis, ke me esis proxim el—tu 
refuzas ke ni renkontrez, ma tu ne povas 
refuzar, ke me amez el—me omnadie gardis el 
tra la vilajo ed alonge la bordi dil foresto. 

KELMAR. Me dankas tu, ma el bezonas nula 
gardisto; elua povreso protektos el del 
furtisto. 

LOTHAIR. Kad elua beleso protektos el de 
debochero? 

KELMAR. Elua vertuo protektos el. 

LOTHAIR. Me dubitas:—quale elua rezisto 
utilesas kontre la povoza brakio di infameso? 

KELMAR. Kad esas tala kanalio? 

LOTHAIR. Esas. 

KELMAR. Lothair, Lothair! Me timas, ke tu 
regardas la muelisto Grindoff. To ne esas 
bona; to ne esas yusta. 

LOTHAIR. Kelmar, vu kalumnias me; esas vera, 
ke lu esas mea enemiko, nam lu baras mea 
voyo a feliceso. Ma me respektas lua 
karaktero; ta richaji quin laboremeso ganis 
por lu, lu uzas por helpar la desfortunoza—lu 
protektas vu e vua fibo, e me honorizas lu. 

KELMAR. Se ne Grindoff, a qua tu aludis? 

LOTHAIR. Askoltez:—transirante la foso en la 
foresto, me audis susurado en la bosko. 

Claudine ja atingis la supera teraso. Me 
sequante, voci susuranta e nelauta frapis mea 
orelo. Elua nomo esis klare pronuncita: ‘El 
venas,’ dicis unu; ‘Nun! nun ni povas kaptar 
el,’ kriis altru; e quik du viri avancis. Subita 
klamo explozis de mea boko, e haltigis lia 
intenco; li turnis su por serchar me, e per 
terorinda imprekado li promisis mortigar 
l’intruzanto. Kushinte me sub ilex-arbusto, 
me jacis celita; li preterpasis atingeble per 
mea manuo. Me apene respiris vidante ke li 
esis brutuli, kruda e sovaja—li esis banditi. 

KELMAR. Banditi! Ka li ne kontentesas? Omno 
quon me havis—omno quon la manuo di 
Providenco sparabis, li privacis de me; e ka li 
forprenos mea filiino? 

LOTHAIR. Evidente yes. Nun, Kelmar, audez la 
lasta propozo di ta qua vu refuzis. Sen 
Claudine mea vivo esas nur vakueso—neutil 
ad altri e mizeroz a me; me riskos ol por 
venjar la neyustaji quin vi sufris. Me serchos 
ta banditi! Se me falus, vua filiino plu volunte 
obedius vua deziro, e divenus la spozino di 
Grindoff. Se me sucesus, promisez el a me. La 
rekompenso quon me ganus sekurigos nia 
futura komforto, e talmaniere vua timi e vua 
objecioni ambe satisfacesos. 

KELMAR ( afektita ). Lothair, tu esas bonulo, 
nobela yunulo, e meritas I’amo di mea filiino; 
el esabus volunte la vua, sen ke me savas per 
trista experienco quante akuta esas la peni di 
povreso a kordio di genitoro. Mea tristeso 

forsan venos ad el pos ke me esos mortinta, 
me havas nulo altra por legacar ad el. 

LOTHAIR. Ka vu konsentas? 

KELMAR. Me konsentas, yes; ma me pregas, 
esez sucioza. Me timas, ke ol esos neprudenta 
probo; tu bezonos helpo. 

LOTHAIR. Do, ya, me falius quale altri antee. 
No, Kelmar, me mustas sole irar, sen pekunio, 
sen armi, e sekrete. Nulu ecepte vu ipsa povas 
savar pri mea skopo, o mea persono. 

KELMAR. Esez quale tu volas; ma me pregas, 
esez sucioza. Venez, tu vidos el. ( La mueleyo 
cesas.) 

LOTHAIR. Me sequos; forsan mea last adio. 

KELMAR. Enirez—me vidas, ke la mueleyo 
cesas. Grindoff balde venos; lu sempre vizitas 
me ye noktesko, pos ke la laborado cesas. 
Venez. 

Ekiras KELMAR aden la dometo. 

LOTHAIR. Yes, riskante mea vivo, me serchos 
li. Per la suko di herbori mea vizajo 
makulizesos, ed, en la vesti di mizero, me 
jetos me aden lia manui—la restajo me 
submisas a Providenco. ( Muziko.) Ma la 
muelisto venas. 

Ekiras aden la dometo—la Muelisto aparas 
perspektive venante del eskarpa rokajo—la 
batelo desaparas ye l’opozanta latero. 

Hastoze eniras la du Banditi, RIBER e GOLOTZ 
—li kuras al dometo ed enregardas tra la 
fenestro. 

RIBER ( retroirante del fenestro). Ni esas tro 
tarda—el atingis la dometo. 

GOLOTZ. Maledikesez l’interrupto qua impedis 
ni, ni blamesos pro ca falio. 

RIBER. Tacez! ne tante laute. ( Sucioze iras itere 
alfenestro dil dometo.) Ha! Lothair. 

GOLOTZ. Lothair! do esis ta qua domajis nia 
skopo; lu punisesos pro to. 

RIBER. Retroirez! retroirez! lu venas. 
Retrovenante lu mortos; lu ne povas pasar ni 
amba. 

Muziko—Li foriras addop arboro—batelo fore 
pasas del aperturo dil kaverno en la roki sub 
la mueleyo; pose ol proximeskas al rivo. 

Eniras GRINDOEE, LA MUELISTO, en la batelo, 
ilqua saltas al rivo. Ri-eniras LOTHAIR 
tainstante del dometo. 

GRINDOFF ( perturbita). Lothair! 

LOTHAIR. Yes, mea vizito adhike sendubite 
desplezas a vu. 

GRINDOFF. No, ni esas rivali, ma ne enemiki, 
me esperas. Ni amas la sama yunino; ni 
esforcas tam bone posible ganar el. Se tu esos 
fortunoza, me deziros a tu joyo totkordie; se 
me esos fortunoza, me esperas ke tu anke 
deziros joyo a me. 

LOTHAIR. Tu ne multe timez; me esas povra, tu 
esas richa. On ne bezonas regardar tro fore 
por vidar la fino. 

GRINDOFF. Ma tu esas yuna e forta. Me es 
honesta e ruda; l’oportunaji esas tam multe la 
tua kam la mea. 

LOTHAIR. Nu, tempo montros. Me havas a vu 
nul enemikeso. Adio! 

GRINDOFF ( aparte ). Lu ne darfas pasar la 
foresto. (A LOTHAIR.) Adube tu iras? 

LOTHAIR. A1 vilajo; me mustas hastar, od esos 
tro tarda ante ke me atingos la paromo. 
( Obskureskas.) 

RIBER ( qua kun GOLOTZ spektas li). Lu ya 
eskapos ni. 

GRINDOFF. Restez, mea batelo portos tu trans 
la fluvio. Omnakaze, la vespero aspektas 
sturmoza—venas, tu perdos de tua voyajo tri 
milii. 

RIBER ( aparte ). Lu ne perdos sua vivo. 

LOTHAIR. Nu, me aceptas vua ofro, e me 
dankas vu. 

GRINDOFF. Tua manuo. 

LOTHAIR. Adio! ( Lu eniras la batelo, e pulsas su 
aden lafluvio.) 

GRINDOFF. Do, me descharjesas de lu; se lu 
renkontrabis Claudine!—Ma el esas sekura— 
nun, do, a Kelmar. 

Ekiras aden la dometo. 

Ri-eniras RIBER e GOLOTZ. 

RIBER. Maledikesez ta hazardo! ni perdis lu! 
GOLOTZ. Ma oportunajo venos. 

RIBER. Oportunajo ya venos, ed anke balde. 

Li ekiras. 


C E N O I l.—La Foresto—fora tondro—la ceneyo 
esas obskura. 

Eniras KARL, tranante valizo dop su. 

KARL. Bela kaoso! precoza laboro!—Agreabla, 
segun me—perdita en labirinto, sen amo od 
alkoholajo—la suno kushas su, tempesto 
venas, e nula voyo ek ca foresto abomininda, 
irante omnasinse. 

KOMTULO (vokante del dopo). Hola! Karl! Karl! 

KARL. Ha, vokez e kriez, mastro di me; vu ne 
desquietigos irgo hike ma un o du kapri, e 
forsan volfo. 

Eniras la KOMTULO FREDERICK FRIBERG. 

KOMTULO. Karl, ube tu esas? 

KARL. Ube! ton me deziras saveskar—ca 
damnita foresto havas mil voyeti, e nulo de 
ob turnas juste. 

KOMTULO. Sensucia fatuulo! ka tu ne dicis, ke 
tu rimemoras la voyo? 

KARL. E me povus, sinioro, se me trovus la 
voyeto—ma arbori kreskas, e depos ke me esis 

olime hike, la loko divenis tante arbustoza e 
dornoza, ke—ke me perdas la voyo. 

KOMTULO. Tu perdas tua mento. 

KARL. No, sinioro, me dezirus lo; desfortunoze, 
mea mento standas maxim perfekte. 

KOMTULO. Pro quo tu ne uzas ol? 

KARL. Me deziras l’oportunajo; mea 
kompatinda ventro atestas, ke me gustas— 

KOMTULO. Quo? 

KARL. Nulo, ol esas tam vakua kam mea kapo; 
ma me vidas danjero, flaras tempesto, audas 
la brami di sovaja bestii, e sentas— 

KOMTULO. Quo? 

KARL. Tre desagreable. (Tondro e pluvo.) Ho, 
nun ni sufros; ka vu audas, sinioro? 

KOMTULO. Ni evidente esas proxim fluvio; se 
ni atingos la paromo, esas nur kurta disto al 
Kastelo Friberg. 

KARL. Ha, sinioro, me deziras ke ni esez ibe, e 
ke me sidez en l’olda stulego en la servisto- 
chambro, e parolez pri— ho! ho! 

KOMTULO. Nun quo? 

KARL. Me sentas pluvo-guto sur mea nazo tam 
granda kam kuglo. (Tondro e pluvo.) Yen, yen, 
ol itere venas—serchez ul shirmivo, sinioro; ul 
kavigit arboro, dum ke me, pro mea peki, 
probos itere trovar la voyo, e subisos me a 
nova striglagdo da ta damnita rovi. Venez, 
sinioro. (La sturmo augmentesas.) Deo, ol 
tante grondas—tavoye, sinioro—tavoye. 

[Li ekiras. 

C E N O II l.—Chambro en la Dometo—pordo 
dextre—fenestro sinistre—fairo dextre—tabli 
dextre e sinistre—sidili, edc. 

GRINDOFF e KELMAR trovita sidante an tablo 
— tondro e pluvo. 

KELMAR. Esas mala nokto, muelisto; la tondro 
grondas, e, segun la murmurado dil inundo, la 
monto-torenti decensas. Kompatinda Lothair! 
lu apene transpasabus per la paromo. 

GRINDOFF. Lothair ja esas sekure heme, old 
amiko; ante la komenco dil sturmo, me igis lu 
transirar la fluvio per mea batelo. ( Aparte .) Lu 
semblas min anxia pro sua filiino kam pro ta 
brava yunulo. 

KELMAR. Digna homulo! tu pose esos 
rekompensita por omna tala agi. Danko al 
cielo, Claudine esas sekura! Askoltez! 

(Tondro audita.) 

GRINDOFF ( aparte ). El esas ja sekura, o me 
multe eroras. 

KELMAR. E1 balde venos. 

GRINDOFF ( aparte ). Me dubitas. (A KELMAR.) 
Nu, ad elua saneso, olda Kelmar—me nur 
deziras unfoye nomizar tu patro! 

KELMAR. Tu forsan balde facos lo; ma mem tua 
protektado nun, me timas, ne suficus por— 

GRINDOFF. Quon tu intencas? Ne suficas! 

KELMAR. La banditi—cavespere en la foresto — 

GRINDOFF (staceskas). Ha! 

KELMAR ( staceskas ). Ka Lothair ne dicis a tu? 

GRINDOLF. Lothair? 

KELMAR. Yes; ma omno standas bone; ne 
pavorez—videz, el esas hike. 

GRINDOFF. Hike! 

Eniras CLAUDINE—GRINDOFF esforcas 
represar sua surprizo. 

GRINDOFF. Claudine! Maledikesez li amba! 

KELMAR. Amba! quale tu savas, ke esis du? 

GRINDOFF. Morto!—tu—tu dicis banditi, ka ne? 
Li nultempe aparas sole; do, me opinionis, ke 
tu intencis dicar du. 

KELMAR. Tu es justa. Sen Lothair, li privacabus 
me de mea filio. 

GRINDOFF. Quale!—Ka Lothair—hmm! lu esas 
kurajoza yunulo. 

CLAUDINE. Lu ya esas; ma anke tenera. Quo 
eventis? 

KELMAR. Nulo, filio, nulo. ( Aparte a 
GRINDOFF.) Ne parolez pri ol, ol terorigus el. 
Venez, Claudine, a supeo. Quon tu portas a 
ni? 

CLAUDINE. Danko al jenerozeso dil muelisto, 
sat multo. 

KELMAR. La sturmo augmenteskas! 

KARL ( vokante extere). Hola! hola! 

KELMAR. Ed audez! Me audas voco—askoltez! 

KARL (itere vokante extere). Hola! 

CLAUDINE. La krio di ul konfuzigita voyajanto. 

(La krio repetesas, e violentoza frapo an la 
pordo .) 

Eniras KARL kun valizo. 

KARL. Pro quo, per romna obskura nokti e 
tempesti, vi ne quik apertis la pordo? Ka vi 
havas nul karitato? 

KELMAR. En nia kordii, multa, en havaji, nur 
poka; ma nia omno esas la tua. 

KARL. Do me partigos vua omno kun mea 
mastro. Danko, oldulo; vu ne standos plu 
male pro shirmar honesta Karl e la Komtulo 
Frederick Friberg. 

GRINDOFF. Friberg! 

KARL. Yes, me queros lu; lu nun vartas, 
aspektante tam triste kam funerala charo en 
nivo-sturmo, ye bazo di arboro, tam humida 
kam dronita rato; do augmentez la fairo, 
benediko a vi! varmigez la bolio-krucho, 
donez a ni ta maxim bona manjaji e drinkaji 
quin vi havas, neta tablo-tuko, du varma liti, e 
ne facez ceremonii. Ni aceptos sen skrupuli 
omna politaji e komforti quin vi povas donar 
a ni. 


(Jetas la valizo ed ekiras.) 

GRINDOFF. Friberg, ka lu dicis? 

CLAUDINE. Esas la yuna komtulo tre longe 
expektita. 

KELMAR. Kad esas posibla? Sen eskorto, ed 
anke ye tala tempo? 

GRINDOFF ( regardas la valizo, sur olqua esas la 
nomo espelita per latuna klovi). 01 mustas esar 
lo sama!—Kelmar, bona nokto. 

KELMAR. No, ne ja—la sturmo esas violentoza. 

GRINDOFF. Me timas, ke ol augmentesos; 
omnakaze, tua vizitanti forsan ne prizos mea 
prezenteso; bona nokto. 

Eniras la KOMTULO FREDERICK FRIBERG 
sequata da KARL— lu subite haltas, e 
regardas la MUELISTO, quaze lu rikonocas 
lu— 1 GRINDOFF semblas evitar lua exameno. 

KOMTULO. Vua benigneso esas oportuna; ni 
forsan perisabus. Aceptez mea danko. 
(Aparte .) Me rikonocas ta vizajo. 

GRINDOFF. Vu ne debas danko a me. 

KOMTULO. Anke ta voco! 

GRINDOFF. Ca domo apartenas a Kelmar. 

(KARL pozas la valizo adsur la tablo.) 

KOMTULO. A Kelmar! 

KELMAR. Yes, mea kara mastro; mea fortuno 
abandonis me, ma mea afeciono a vua familio 
ankore restas. 

KOMTULO. Digna oldulo. Quale to eventis: la 
maxim richa habitantero di la lando di mea 
patro—la honesta, la fidela Kelmar, en 
domacho? 

KELMAR. To koldigos via kordii por audar. 

KARL (avan lafairo, sikigante e varmigante su). 
Do ne dicez lo a ni, me pregas, nam nia korpi 
ja doloras pro koldeso. 

KELMAR. Esas terorinda naraco. 

KARL ( avancante ). Do, por l’amo di bon apetito 
e sika pelo, ne dicez ol, por ke me sate teroras 
canokte en la foresto por la restajo di mea 
vivo. 

KOMTULO. Tacez, Karl. (Movas al fairo kun 
KELMAR.) 

GRINDOFF. Kad en—en la foresto? 

KARL. Yes. 

GRINDOFF. Quon pavorigis vu ibe? 

KARL. Quon pavorigis me ibe? nu, to esas bona. 
Nu, komence, me perdis mea voyo; esforcante 
trovar ol, me perdis la kavali; pose me falis 
aden slamtruo, e preske perdis mea vivo. 

GRINDOFF. Sha! to nule importas. 

KARL. Ka no? Me sufras plu multa malaji depos 
ca matino kam vaganta kavaliero. Mea kapo 
frakesas; mea korpo kontuzesas, e mea junti 
dislokesas. Me ne havas tri inchi quadrata qui 
ne esas skarifikita da rovi e dorni; e precipue, 
me ne gustis peceto di nutrajo depos sunlevo. 
Per la diablo! vice manjar irgo, me kontinue 
expektis manjesar da volfi. 

GRINDOFF. Ka to esas omno? 

KARL. Omno!— No, ne omno; tre bone, me anke 
opinionas. Trovinte la voyeto, me renkontris 
du polita jentiluli havanta longa kulteli en lia 
manui. 

GRINDOFF. Ha! 

KARL. E pro ke me refuzis bel invito de li, ili 
insultesis, ed esis pronta finigar mea omna 
peni, kande advenis mea mastro. 

GRINDOFF. Nu! 

KARL. Nu! yes, esis ya bona, nam pos lukto ili 
forkuris. Ma un de li livis sua pikilo; videz, 
hike esas fairopikilo por incitar kurajo di 
viro! (Montras poniardo.) 

GRINDOFF. Poniardo! 

KARL. Yes! 

GRINDOFF ( esforcas sizar ol). Donez ol a me. 

KARL ( retenas la poniardo). Pro quo? Ol esas 
legitima spoliajo—ka me ne ganis ol per 
batalio? No! Me retenos ol kom premio di 
mea triumfo. 

(Dume KELMAR e CLAUDINE prenis e pendis la 
mantelo dil KOMTULO, donis a lu sidilo, e 
konversas.) 

GRINDOFF. Ol esos plu sekura kun me: ol 
forsan duktos a deskovro pri ta qua portis ol 
—e — 

KARL. Forsan—vu esas justa—do me livros ol 
aden la manui dil Komtulo Frederick: lu balde 
trakos ta kanalii; pozos rekompenso por ilia 
kapi—kinamil or-peceti, mortinta o vivanta! 
to esas la maniero manovrar ili. ( Kudpulsas 
GRINDOFF ye la kosti.) 

GRINDOFF. Certe! humpf! ( Turnas su addope.) 

KARL. Humpf! me tote ne prizas ta homulo— 
me nultempe vidis tale feroca e nigra vizajo 

dum mea vivo—ta muelisto es kanalio til la 
osti. 

KOMTULO ( avancante). No, no, ne plus parolez 
pri to. Me ne forprenos la lito dil oldulo por 
alejar mea yuna membri; me dormis profunde 
sur plu ruda lito—e ta sidilo esos mea dormo- 
loko. 

CLAUDINE. La servisto dil muelisto, Riber, 
forsan plu bone gastigus Vua Ecelenco—lu 
havas hike la Flakono, sur la kolino, sinioro. 

GRINDOFF. Lua domo havas nur un lito. 

KARL. Ka nur un? 

GRINDOFF. Ed ol es okupata. 

KARL. Per la diablo! 

KOMTULO. To ne importas; me esas kontenta 
hike. 

KARL. Plu kontenta kam me. 

GRINDOFF. Ma vartez; forsan lua gasto livis; se 
yes, ol esas pronta servar la Komtulo 
Frederick. Me quik iros ed rivenos kun 
informo. ( Aparte .) Me nun povas preventar 
surprizo—la sturmo cesas; me quik rivenos. 

(Nevidate lu faligas poniardo-gaino ed ekiras.) 

KOMTULO ( avide). Kelmar, dicez, qua esas ta 
homo? 

KELMAR. La maxim richa habitantero, sinioro, 
quan vu havas; to quo esis Kelmar kande vu 
departis de Bohemia, nun esas Grindoff. 

KOMTULO. Grindoff!—Me rimemoras de mea 
yuneso favorita servisto di mea patro, qua 
similesis lu per vizajo e voco—la memorajo 

esas forta en mea memoro, ma me esperas, ke 
ol trompas me, nam lu esis kanalio qua 
trahizis fido. 

KELMAR. Me audis pri ta evento; to eventis jus 
ante ke me eniris la dejuro di vua bona patro 
—lua nomo esis Volfo. 

KOMTULO. Lo sama. 

KARL. E se ta homo esas lo sama, me suspektas, 
ke lu esas tre proxima parento. 

KELMAR ( iracoze ). No, sinioro, vu eroras— 
Grindoff esas mea amiko. Nu, Claudine, kad 
omno esas pronta? 

KARL. Ho, to esas mala temo, ka ne? 

Ekiras KELMAR e CLAUDINE. 

Ka lu esas vua amiko, olda jentilulo? Sinioro 
—sinioro — 

KOMTULO (qua esas pensema). Nu! quon tu 
dicas? 

KARL. Me ne prizas nia lojeyo, sinioro; ni esas 
en maligna vicineyo. 

KOMTULO. Me timas, yes; l’extrema povreso di 
Kelmar forsan tentis lu ligar su a—ma ka lua 
filiino? 

KARL. Lua filiino—trompilo!—nulo ma kaptilo; 
ne kredez el, sinioro; ni esos trahizita, 
mortigita, se ni restas hike. Me toleros irgo, 
omno, se vu nur departos, sinioro. Obskura 
nokti, mala voyi, grelo, pluvo, asasinanti, ed— 
ho! quo esas ico? (Vidas e prenas la gaino 
faligita da GRINDOEL.) Ho, Deo, quo eventas 
a me? Mea mento pavorigas me; e yes —(lu 

engainigas la poniardo e trovas, ke ol fitas.) 
fitas perfekte—ni esas en la leono-kusheyo! 

KOMTULO. Evidente ni esas kaptita. 

KARL. Ho sinioro! ne dicez lo. 

Ri-eniras KELMAR e CLAUDINE, sequata da 
LAURETTE e KRUITZ portanta supeo-pladi, 
edc. 

KELMAR. Venez, venez, pueri, hastez—garnisez 
la tablo e— 

KOMTULO. Kelmar, me pensis; malgre omna 
danjeri, me mustas irar canokte. 

KELMAR. Canokte! 

CLAUDINE. Ne canokte, me pregas vu; vu ne 
savas la duimo di vua danjero. ( Iras al tablo e 
pozas manuo sensucie adsur la valizo.) 

KARL. Danjero! ( Aparte .) Bazilisko! (A 

CLAUDINE.) Me dankos vu por ta valizo. 

KOMTULO. Lasez ol—ol forsan importas a li, ne 
a me—ol esos plu sekura hike kun honesta 
Kelmar. 

KELMAR. Ma pro quo tante subite? 

KARL. Mea mastro rimemoris ulo necesa facar 
canokte—o morge lu ne povos. 

CLAUDINE. Restez til ke la muelisto rivenas. 

KARL. Til ke lu rivenas! ( Aparte.) Ha, la homo 
iris por adduktar helpanti, e se lu venas ante 
ke ni eskapabos, ni forhakesos aden hachita 
karno. 

KOMTULO. Ni irez! ( Avancas al pordo.) 

Subite eniras GRINDOFF. 

KARL. Ni esas parfinita! 

KELMAR. Nu, amiko, ka suceso? 

GRINDOFF. Nulo—la komtulo mustas hike 
restar. 

KOMTULO. Mustas restar! 

GRINDOFF. Esas nula rekurso. 

KARL. Tale me pensis. 

GRINDOFF. Morge Riber disponos vi amba. 

KARL. Disponos ni! ( Aparte .) Yes, enlitigas ni 
per spado—ta homo es tombisto. 

KOMTULO. Do canokte me mustas transirar la 
vadeyo. 

GRINDOFF. Neposible; la torento forportis la 
paromo-barko del rivo e pulsis ol advale. 

KOMTULO. Vua batelo- 

GRINDOFF. La mea! esus dementa nun rezistar 
la fluo—ed anke en obskureso. 

KOMTULO. Qua rekompenso tentus tu? 

GRINDOFF. Ne omno quon vu valoras, sinioro, 
til morge. 

KARL. Morge! ( Aparte .) Ha! ni certe esas karno 
a korniki. 

GRINDOFF. ( aparte, regardante tra la chambro.) 
Omno es bona: li havas la gaino, e li nun 
suspektas Kelmar. 

Ekiras adiante GRINDOFF. 

KOMTULO. Nu, ni mustas submisar ni a 
cirkumstanco. (Aparte a KARL.) Ne aspektez 
pavorigita; kande esas quieta, ni forsan povas 
eskapar. 

KARL. Pro quo ne nun? Esas nur du. 
KOMTULO. Posible altri esas proxima. 

Sexteto. 

CLAUDINE. La nokto obskura esas—restez, restez, 
La kolda vento suflas—audez! audez! 
KOMTULO. ( Kune ) I Ni quik forirez. 

KARL. I Me pregas, forirez. 

CLAUDINE. La nokto obskura esas, 

La kolda vento suflas. 

OMNI. Audez! audez! 

CLAUDINE. Restez, restez—brilas nula stelo, 

La vadeyo es profunda—foriris la batelo. 
KELMAR. E monto-torenti inflatas lafluego, 
Banditi embuskas en la forestego. 

OMNI. Hike j ni vl mustas restar til jornesko 
Brilas tra l’obskura noktesko. 

E l’alaudo gaye kantas—restez! restez! 

E nokt-uceli quieteskas—audez! audez! 

CLAUDINE tenere retenas la KOMTULO— 
KELMAR detenas KARL— ta imajo klozesas da la 
sequanta ceno. 

C E N O I V.—La Profundajo dil Foresto— 
obskura ceneyo. 

Eniras LOTHAIR, lua vesti e karnaciono tote 
chanjita; lua aspekto esas tre mizeroza. 

LOTHAIR. Cavoye, cavoye—en la jemado dil 
sturmo, intervale, me audis la pazi di pedi—e 
la lumo dil luno trapasante la sturmo-nubi, 
me vidis du figuri glitar quale fantomi a ca 
profunda valeto. Nun prosperigez me, cielo, 
nam mea probo esas desesperanta! ( Regardas 
fore.) Ha, li venas! 

Muziko—Eniras RIBER, GOLOTZ sequas; li 
atenceme cirkumregardas, pose avancas ad ula 
roko, centre dextre, preske celita da subkreskajo 
di bushi e radiki di arbori. 

LOTHAIR ( avancante ). Haltez! ( La BANDITI 
tresayas e regardas lu kunferoco surprizo.) Do, 
mea skopo efektigesas—fine me deskovras vi. 

RIBER. Ya! lo multe kustos tu. 

LOTHAIR. Lo ja kustis me—me persekutesis tra 
la lando, ma nun mea vivo esas sekura. 

RIBER. Sekura! 

LOTHAIR. Yes, ka ne? Ka vi destruktus 
kamarado? Regardez me, inspektez me—me 
esas senarmizita, sendefensa! 

GOLOTZ. Pro quo tu venis adhike? 

LOTHAIR. Por unionar me a via brava bando— 
la terorajo di Bohemia. 

RIBER. Quale vu trovis nia retreteyo? 

LOTHAIR. To ne importas. En la dejuro dil 
Komtulo Friberg me esis desfavorizita—e 
fugis la puniso por trovar venjo. 

GOLOTZ (a RIBER). Quon tu opinionas? 

LOTHAIR ( aparte). Li hezitas—la yuna Komtulo 
esas for hemo, e lua nomon me povas uzar 

sen danjero. (Al BANDITI.) Duktez me a via 
chefo. 

RIBER. Ni facos lo—ma haltez; vua okuli mustas 
esar bandajizita. (Iras por kovrar luafronto.) 

LOTHAIR. Ha! (Hezitas.) Ka me fidez a vi? 

GOLOTZ. Ka vu dubitas? 

RIBER. Ka ni ne povas quik mortigar vu? 

LOTHAIR. Sate; ligez me, e duktez. 

Muziko—Li kovras lua okuli, single prenas lua 
manui, e duktas LOTHAIR cirkum la ceneyo, 
interpozas lia espadi por igar lu levar la pedi 
ed inklinar la kapo, por ke lu ne savez pri la 
voyo—GOLOTZ duktas LOTHAIR al roko, 
preterpulsas la bushi, e li amba ekiras, sequata 
da RIBER, regardante ke li ne esez vidita. 

C E N O V.—Kaverno. 

BANDITI deskovrita laboranta per diversa taski, 
sidas drinkante cirkum tabli, sur olqui esas 
flakoni de vino, edc.—gradi skultita en la 
rokajo, dope, olqui iras ad elevita internajo, 
centre, sur qua esas skribita ‘PULVERO- 
MAGAZINO’—altra gradi ad apertajo en la 
kaverno—gretizita pordo, dextre—lumo di 
ceneyo. 


Koro— Banditi. 
Varsez, yuni, anke drinkez,— 
Vino facas feliceso; 

La gobleto omnon vinkez, 
Vino esas neceseso. 

( L’omna BANDITI staceskas ed avaniras.) 

Lenta Movimento. 

Ni vivas sentime, 

Unanime, 

Qualefrato afrato; 

E co la tributom 
La nia saluto, 

Suceso en omna kombato! 

Koro Ni vivas sentime, edc. 

Eniras RAVINA, tra la gretizita pordo, dum ke li 
konkluzas. 

RAVINA. Quo, vi ankore debochas—ankore 
drinkas! 

ZINGRA. Ma, Ravina, pro quo tu esas tre 
desafabla? 

RAVINA. Dormeskez, me dicas—o servez vi 
ipse. Me ne plus evitos mea lito por 
komplezar a vi. Ka ne esas sato, ke me 
laboregas de jornesko, ma vi audacas 
desquietigar me per via noktomeza festo? 

ZINGRA. Tu ne esis sempre tanta sovaja, 
muliero. 

RAVINA. Nek tu esis tante insolenta. Gardez, 
ke tu ne repentos! 

UNESMA BANDITO. Sha! ne plus askoltez el. 
Jaluzeso acideskis el. 

ZINGRA. Me pardonas elua plendo. 

RAVINA. Pardonas! 

ZINGRA. Yes! nia chefo serchas nova 
amoratino! ed esas kelke harda por vu, me 
dicas, pos kaptiteso dum kin yari, anke 
laborego, e nun ke vu kustimas a nia vivo- 
maniero—ni kompatas tu. 

RAVINA. Kompatas me! Me ya esas objekto por 
kompato: kaptito dum kin yari, ankore sen 
espero de libereso. Kustumo preske igas mea 
kordio tam kolda kam ca ruda roki qui celas 
me del cielo-lumo. Mizeroza, perdita Ravina! 
per mizeroza neceseso me divenis agento di 
lia maligneso; ma me deziregas vertuo e 
libereso. 

ZINGRA. Livez ni a nia vino. Venez, yunuli, 
plenigez la gobleti, ‘a la spozino di nia chefo’. 

BANDITI. A la spozino di nia chefo! 

Un tono di klariono esas audita desube. 

ZINGRA. Askoltez! del suba kaverno. ( Tono di 
klariono repetesas.) E1 venas! Ravina, aceptez 
el segun la maniero di kompanino di nia 
chefo—rimemorez! 

RAVINA. Me rimemoros. Do, nova viktimo di 
hipokriteso e kulpozeso. Kompatinda 
mizerozino! forsan el amas, quale me, la 
muelisto Grindoff, ma, quale me, vivos 
maledikar la bandito e proskriptito! 

Muziko—la trapo en la planko-sulo bruisoze 
apertesas. 

Eniras RIBER tra la sulo, sequata da GOLOTZ e 
LOTHAIR. 

BANDITI. Saluto a nia nova kompanino! 
RAVINA. Viro! 

LOTHAIR arachas la bandajo de sua okuli 
arivante en la kaverno—la BANDITI 
tresayas vidante viro. 

LOTHAIR. Danko por via saluto! 

ZINGRA. Qua esas?—Parolez! 

RIBER. Rekrutito. Ube esas la chefo? 

ZINGRA. Ube esas la spozino dil chefo? 

RIBER. Pri el pose. ( Klariono audita desupre .) 
BANDITI. Volfo! Volfo! 

Eniras GRINDOFF en la vesti di bandito—lu 
decensas del aperturo, ed avancas. 

ZINGRA. I Saluto, nobela komandanto! 
BANDITI. I 

GRINDOFF ( tresayas vidante LOTHAIR). 
Nekonocato! 

LOTHAIR ( aparte ). Grindoff! 

La BANDITI sizas lia espadi, edc. 

GRINDOFF. Ha! trahizita! Qua facis to? 

RIBER. Me duktis lu adhike, por— 

GRINDOFF. Riber! humpf! Tu bone exekutis 
mea komandi, ka ne? Ube esas Claudine? 

LOTHAIR. Claudine! ( Aparte .) Kanalio! 

Hipokrito! 

GRINDOFF. Ka tu anke konocas Claudine? 

RIBER. E1 eskapis ni en la foresto. U1 intriganta 
folo impedis nia skopo, e— 

GRINDOFF. Tacez; me savas omno. Me balde 
parolos a tu. Nun, nekonocato—ma me eroras; 
ni esas olda konocati—mea nomo esas tre 
konocata da vu. Quo esas tua skopo hike? 

LOTHAIR. Venjo! 

GRINDOFF. Kontre qua? 

LOTHAIR. Kontre ta di qua la krueleso ed 
opreso tre meritas ol. 

GRINDOFF. Lua nomo? 

LOTHAIR ( aparte). Ka me audacas mencionar 
ol! 

RIBER. Lu plendas pri la Komtulo Friberg. 

GRINDOFF. Ho ya! do vua skopo balde 
atingesos: lu canokte advenis, e restas che la 
dometo di olda Kelmar. Lu nultempe 
transpasos la fluvio; se lu atingus la Kastelo 
Friberg, nia bando esus perdita. 

LOTHAIR. Advenis! ( Aparte .) Quon me facis? 
Mea mortiganta neprudentajo destruktas lu. 
(A GRINDOFF.) Permisez, ke lu mortigesez da 
mea manuo. 

GRINDOFF. 01 forsan tremos—ol tremas nun. 
La maxim brava de nia bando ja faliis. 
(Regardas RIBER.) Depos nun l’entraprezo 
esos mea. 

LOTHAIR. Permisez, ke me akompanez vu. 

GRINDOFF. Ne canokte. 

LOTHAIR. Canokte. 

GRINDOFF. Yes, ante jornesko lu mortos! 
Riber! 

LOTHAIR angorante presas sua manui. 

RAVINA. Quo, plusa sango! ka la vivo di 
Friberg anke adjuntesos a tua listo? 

GRINDOFF. Ol mustas; nia sekureso postulas 

lo. 

RAVINA. Neprudenta homo! Ka lua morto ne 
duople incitos l’inerta manuo di yusteso? La 
tota lando, antee retenita da deskonkordo e 
personala timo, vekos; reflektez en bona 
tempo; gardez tu kontre lia venjo! 

GRINDOFF. Kande me bezonos la helpo e 
konsilo di muliero, me serchos ol del kompata 
Ravina. Forirez! (Ekiras RAVINA.) Riber! 

RIBER. Me vartas vua komandi. 

GRINDOFF. Ed exekutez oli plu bone kam mea 
lasta—atencez! La Komtulo e sua kompanulo 
repozas che Kelmar; ni mustas facar ol en ca 
horo; armizez tu, ed akompanez me— 
samtempe me ganos Claudine—e se la 
vigilado di Kelmar interpozesas por impedar 
ni, lu quik esos karcerano hike. 

LOTHAIR. Ho, kanalio! 

GRINDOFF (hastas a LOTHAIR). Quon vu 
dicas? 

LOTHAIR. Friberg—lasez me kunirar. 

GRINDOFF. Vu esas tro avida, me ne fidas a vu 
senexperienca: fidez vu! Qua atesto ni havas 
pri tua fideleso? 

LOTHAIR. Mea juro. 

GRINDOFF. Do jurez, ke vu nultempe 
abandonos, nultempe trahizos ta skopo pro 
qua tu serchis nia bando—venjo a— 

LOTFIAIR. Per ta qua profunde, shaminde nocis 
me, me juras. 

GRINDOFF. Bone—ka vua nomo? 

LOTHAIR. Varsero! 

GRINDOFF (a RIBER). Rapide! armizez tu e 
venez. (RIBER iras addope.) Ka la saki en la 
mueleyo dispozesis segun mea komandi? 

ZINGRA. Oli esas, komandanto. 

GRINDOFF. Morge rivenez kun la farino, ed 
atencez ke omni fingez la tranquileso di 
laboremeso e kontenteso. Per tala mieno, 
suspektemeso ipsa esas blindigita; ol esas la 
sekureso di nia bando. Plenigez gobleto por 
me, e pose al afero. (BANDITO transdonas a 
lu gobleto de vino; lu drinkas.) La Muelisto e 
sua Bando! 

BANDITI ( drinkante). La Muelisto e sua Bando! 

GRINDOFF e BANDITI forte ridas—GRINDOFF 
metas la vesti, chapelo, edc. di muelisto — 
RIBER, armizita per pistoli en la zono, 
avancas portante eklipso-lanterno, ed omni 
ekiras kun GRINDOFF tra la roki. 

Koro. —Banditi. 

Nun alforesto ni reptas, 

Quale fantomi deceptas; 

En obskureso ni kaptas 
Nia viktimi, lin raptas. 

AKTO II 


C E N O l.—L’Internajo dil Dometo di KELMAR, 
quale antee. 

KOMTULO FREDERICK FRIBERG esas 
deskovrita dormante en sidilo, inklinas su sur 
tablo, ed opozante, proxim la herdo, KARL 
simile dormas, dextre—l’espado dil Komtulo 
jacas sur la tablo, sinistre—la fairo esas 
preske extingita—ceneyo obskura—muziko 
dum ke la kurteno elevesas. Eniras 
CLAUDINE per l’eskalero portante lampo. 

CLAUDINE. Omno tranquila, omno silencoza! 
La Komtulo e sua kompano esas neperturbita! 
Quon to signifikas? Mea patro vagas de sua 
lito, tam destranquila kam me ipsa. Ho ve! la 
febleso di oldeso e tristeso multe afliktas lu. 
Nokto pos nokto me jetas me adsur senrepoza 
lito, pronta por kurar a lua bezono, e—tacez— 
tacez! (CLAUDINE extingas la lumo, e celas 
su.) 


Eniras KELMAR. 

KELMAR. Li dormas—dormas profunde—ante 
ke li vekos, me rivenabos de mea sercho. Se la 
naraco di Grindoff esis justa, me ankore 
povas fidar a lu—ankore la Komtulo povas 
fidar a lu; ma lua maniero lastanokte, stranja 
e misterioza, pendas quale terorinda sonjo sur 

mea mento—lua anxio por livar la dometo, lua 
eciteso dum la aparo di Komtulo Friberg—ma 
precipue lua aserto, ke la paromo-barko 
perdesis, perturbas me. Mea dubito balde 
finigesos. Dum ica sola horo, me povas pasar 
nevidite la limiti, e la griza jornesko nun 
brilanta este lumizos mea voyo. 

Cirkumregardas timante vekigar la dormanti, ed 
ekiras. 

CLAUDINE. Mea patro aspektas stranje ecitita. 
Ha, forsan! lu ulfoye vagas alonge la rivo dil 
fluvio por regardar la brila di-orbo levar su 
del obskur arbori, e susuras prego, benediko 
por sua filiino; ma esas frua, tre frua—ma 
forsan—Ho, patro, mea kara—kara patro! 
(Ekiras.) 

KARL. Hau! ( Ronkas .) Damnesez la rati! Hau, 
quala bruiso li facas! He, ube me esas? Ho, en 
ca domacho infernal; l’inkubo kavalkis me 
aden jeleo; e tante hororinda sonji, hau! 
(Lumo del eklipso-lanterno portata da RIBER 
esas vidita preterpasante la fenestro.) E qual 
amaso de rati—damnesez la rati! ( Tushas sua 
poniardo.) Li forirez, por ke me sate hungras 
por manjar un de li. Bu—heu. ( Tremas .) Me 
deziras, ke esez matino. ( Muziko.) 

Eniras RIBER; lu subite retretas vidante lumo del 
fairo quan KARL agitas per sua poniardo.) 

KARL. Quo esas? ( Askoltas .) Nulo ma bruiseti 
dum la tota nokto; quale la mastro dormas 
dum ta—hau—au! Damnesez la rati! ( Kushas 
su.) 

Muziko— RIBER sucieme eniras prenante avane 
la lanterno—' GRINDOFF sequas. RIBER 
vidas la KOMTULO, ektiras poniardo—levas 
sua brakio, GRINDOFF sizas ol e preventas 
la stroko. Apta muziko. 

GRINDOFF. Ne ja; unesme certigez mea premio, 
Claudine; ti esas certigita. 

KARL. Quale la bestietachi esamifas! 

GRINDOFF. Silencez! lu sonjas. 

RIBER. To esos lua lasta. 

KARL. Rati, rati! 

RIBER. Quon lu dicas? 

KARL. Rati!—li venas del mueleyo. 

RIBER. Ka yes? 

KARL. Yes, pozez kaptili por li, veneno por li. 

(RIBER itere avancas, esas detenita da 
GRINDOFF.) 

GRINDOFF. Itere temerara—rimemorez! 

KARL. Me nultempe oblivios ta kerlo en la 
foresto. 

RIBER. Ha! ka vu remarkas? 

GRINDOFF. Ne timez li; esez quieta til ke me 
rivenas. Lu esas sekura; nulu dormas tam 
profunde kam ti qui babilas sonjante. Ne 

movez, me komandas; ma, se Kelmar—yes—se 
tu audas extera bruiseto, quik mortigez. 


Ekiras GRINDOFF per l’eskalero. 

RIBER. Sate! (KARL itere vekas—lu vidas RIBER, 
sizas sua poniardo, e, spektante la movado dil 
BANDITO, agas apte.) Ca tardeso esas fola, 
ma me mustas obediar. (Sucias pri amorcar 
sua pistolo, regardetas a la tablo—YJKRL falas 
aden sua pozo.) He, espado! (Avancas al tablo 
e forprenas l’espado.) Nun omno es sekura— 
Askoltez! (Bruiseto extere, quale ulo falas.) 
Nun esas la tempo! se to falios, mea poniardo 
frapos lu. 

Muziko— RIBER hastoze avancas, e, levante la 
pistolo por vizar la KOMTULO, lu esas 
mortigita per la poniardo di KARL, qua 
staceskis e proxime sequis lua movado; 
tainstante eniras GRINDOFF— la KOMTULO, 
hastoze staceskante del sidilo pro la bruiso dil 
pistolo, sizas lu per la kolumo—la grupo stacas 
astonate—Imajo. 

KOMTULO. Parolez! Quo to intencas? 

KARL. La kaptanti kaptesas, sinioro. He, la 
muelisto! 

GRINDOFF. Yes! 

KOMTULO. Pro quo vu venis? 

GRINDOFF. Por—por servar. 

KOMTULO. Ye ca kloko! 

GRINDOFF. Esas nultempe tro tarda por facar 
bonajo. 

KOMTULO. Bonajo! 

GRINDOFF. Yes; vu riskis danjero. 

KARL. Ka yes? Danko por l’informo. 

GRINDOFF. Vi esis spektata dal Banditi. 

KOMTULO. Tale semblas. 

KARL. Ma quale vu saveskis pri to? 

GRINDOFF ( konfuzigata ). Yen la pruvo. 
(Indikas la kadavro di RIBER.) 

KARL. Ma quale vu eniris la domo?—Tra rato- 
truo? 

KOMTULO. Explikez. 

GRINDOFF. Kelka vorti suficos:—riveninte al 
mueleyo, me trovis, ke vi plu bone repozus 
ibe kam en ca domo; omnakaze, me savis, ke 
vi esos plu sekura che me. 

KOMTULO. Plu sekura! Parolez! quon vu 
intencas? 

KARL ( aparte ). Plu sekura! 

GRINDOFF. Kelmar— 

KOMTULO. Ha! 

GRINDOFF. Ka vu ne suspektis lu?—ka vu ne 
fidis a lua deziro por—por detenar vu? 

KOMTULO. Me konfesos, me— 

GRINDOFF (a KARL). Ta poniardo quan vu 
obtenis en la foresto, quan vu refuzis donar a 
me— 

KARL. Kad ico? 

GRINDOFF. Apartenas a Kelmar. 

KOMTULO. Kanalio! 

KARL. Me opinionis to; me trovis hike la gaino. 

GRINDOFF. Me quik rikonocis ol; mea suspekto 
vekigesis—nun ol konfirmesas; Kelmar esas 
federata a ta maroderi; me trovis la pordo 
apertita—vi ankore dormis. Me serchis lu en 
la domo; lu ne asistas—lu e lua filiino fugis. 
Nun, sinioro, ka vu es konvinkita? 

KOMTULO. Me esas. 

KARL. Me ne esas; me deziras, ke ni esez sekure 
heme. Me esas nula poltrono en di-lumo, ma 
me odias tal aventuri en Fobskureso. Deo, 
quale homo povas esar trompita! Me supozis, 
ke vu esas granda kanalio; ma nun me 
saveskas, ke vu esas sat bona Kristano, 
quankam vu aspektas tre maligne. 

GRINDOFF. Ho ya; ni omna ne esas tam 
belaspekta kam vu, vu komprenas. 

KARL ( impertinente). No; nek tam espritoza 
kam vu, vu komprenas. 

GRINDOFF. Venez, sinioro; sequez me. Vu ne 
povas misirar; videz, esas jornesko; che la 
dometo apud la streta ponto pasanta la ravino 
vi trovos repozo. 

KOMTULO. Ni sequos vu. ( Ekiras GRINDOFF.) 

KARL. Me ne ja mi-prizas ta homo. ( Prenas 
valizo del tablo.) Nu, quante plu frue ni iras, 
tante plu bona, sinioro. Pri ca homulo, a la 
rati kun lu. (CLAUDINE kriachas.) 

KOMTULO ( ekgainigas l’espado). Ha! voco di 
homino! Karl, sequez me! 

KARL. Quo, plusa aventuri! ( Ekgainigas sua 
espado.) Me es pronta. Ha, tu, ( al kadavro di 
RIBER) sorgez pri la valizo, ka ne? ( Ekiras, 
klozita dal sequanta ceno.) 

C E N O 11.— La Foresto—Ceneyo mi-obskura. 


Muziko—Eniras GRINDOFF, portanta 
CFAUDINE en sua brakii. 

KOMTUFO ( extere ) Karl! Karl! sequez, cavoye! 

GRINDOFF ( repozante ). Ha, proxime 
persequata!—No, do — 

Hastoze ekirante, lu pulsas folii del celita paseyo, 
e li desaparas. 

Eniras hastoze KOMTUFO FREDERICK 
FRIBERG. 

KOMTUFO. Irinta! desaparinta! Kad esas 
posibla? Esas certe sorco. Me esis proxim lu— 
Karl! Fa krii di ta qua lu fortranis anke cesis, 
e ne mem la maxim febla eko di lua iranta 
pedo-pazi esas audita—Karl! 

Eniras KARF. 

KARF. Ho, Deo! Fo! ca kolino es eskarpa! Nu, 
ube lu esas? Ka vu ne rajuntis lu? 

KOMTUFO. No! caloke lu desaparis, e sinkis, 
semblas, fantomatre aden la tero. Sequez! 

KARF. Sequez!—Sequez kimero! 

KOMTUFO. Rapide—helpez me serchar! 

KARF. Serchez fantomo! Mizerikordio! Me 
sequos vu tra la mondo, kombatos por vu la 
maxim giganta bandito de omni, ma, se vu 

chasas koboldi, me foriros. He! per la diablo, 
ube esas la homino? Se el esas spirito, el facis 
plu multa bruiso kam vivantino. 

KOMTULO. Forsan la kanalio, tre proxime 
persequata, destruktis sua viktimo. 

KARL. Sendubite; lu certe mortigis el; nulo ma 
morto haltigas la lango di homino. 

KOMTULO ( serchinte vane). Del muelisto ni 
obtenos help: Grindoff, sendubite, konocas 
omna voyo ed ekireyo dil foresto; rapide 
sequez me al mueleyo. ( Ekiras .) 

KARL. Frapez me, me ne kuras por la yunino; 
pro quo? yunini nultempe kuras por me. Me 
konocas elia trompi, li omna esas trompili e 
malicoza, quale bareledi de pulvero. Elia esas 
quale—elia esas quale proceso, e proceso esas 
quale poto di diablo, en qua omno 
desagreabla kune bolias. Nulu de eli joyis pri 
me, ecepte por vexar e refuzar me. Depos ke 
Wilhelmina refuzis mea pasiono, me abjuris 
la sexuo, e tote sole luktas tra vivo, quale 
musho en melaso. ( Ekiras KARL.) 


C E N O II l.—La Kaverno. 

Muziko— BANDITI deskovrita dormante en 
diversa loki dextre e sinistre— LOTHAIR 
facionas, kun karabino, stacante sub la 
magazino—ceneyo mi-lumizita. 

LOTHAIR. Esas nun ja jorno—ma Grindoff ne 
rivenas—forsan lia skopo abomininda faliis— 

la mortiganta frapo por Friberg forsan falis a 
Grindoff ipsa. Tre tedante iras la tempo, 
kande timo, necerteso, e dubito tale opresas la 
kordio. Ho, Kelmar, amata Claudine, vi ne 
savas pri mea danjero. (Regardas la diversa 
grupi de BANDITI, ed atencoze inklinas la 
karabino an la bazo dil ruda eskalero iranta al 
magazino .) Dum ke ca stuporo pro ebrieso 
facas lia dormado quale mortatra, me ganez 
terorinda ma yusta venjo. Se lia skopo 
infernal esus facita, co esez lia rekompenso. 
(Tiras volvajo de fuzeo del sino.) Ta kaverni, 
extensanta adsub la mueleyo, havas diversa 
ekireyi, ed en la fendeturi dil roki, la fuzeo 
jacos neremarkita. Se me nur povas atingar la 
magazino. 

Muziko— LOTHAIR atenceme iras adsupre—lu 
pozas pedo super korpo di BANDITO, vidata 
dormante sur la gradi al magazino—lu 
hazarde tushas la karabino, qua glitfalas—la 
BANDITO, desquietigita, chanjas sua pozo, 
dum ke LOTHAIR stacas super lu, ed itere 
repozas— LOTHAIR iras adsupre—lu 

arivante al magazino, la signalo di VOLFO, 
klariono, audesas desupre—la BANDITI quik 
staceskas, e LOTHAIR tainstante saltas del 
gradi e, sizante la karabino, stacas quale 
antee. 

Eniras VOLFO (GRINDOFF) decensante la gradi 
del aperturo, portante CLAUDINE senkoncia 
en sua brakii. 

BANDITI. La signalo! 

GOLOTZ. Volfo, ni joyas kun vu. 

LOTHAIR. Ka vu sucesis? 

VOLFO (forpozante CLAUDINE). Pri co, 
adminime, yes. 

LOTHAIR ( aparte ). Claudine—mizerikordio! (A 
VOLFO.) Ma Kelmar- 

VOLFO. Ne longe eskapos me—Kelmar kaptita, 
lua favoratulon, mea digna rivalo, yuna 
Lothair, nexte bezonos mea atenco— 
adenportez el, Golotz. (GOLOTZ portas 
CLAUDINE del ceneyo.) Ube esas Ravina? 

Eniras RAVINA. 


Ho! tu venas! 

RAVINA. Yes; quon tu volas? 

VOLFO. Ke tu helpez Claudine; traktez el quale 
tu traktus me. 

RAVINA. Me facos lo, esez certa. 

VOLFO. Gardez, ne faliez. Me ne povas vartar 
elua rekupero—danjero cirkondas ni. 

BANDITI. Danjero! 

VOLFO. Yes, omni esez vigila, omna kordio 
rezolvesez—Riber esas mortigita. 

LOTHAIR. Do Friberg- 

VOLFO. Eskapis. 

LOTHAIR. Danko al cielo! 

VOLFO. Quo? 

LOTHAIR. Friberg ankore restas por me. 

VOLFO. Lo esez—vua rezolvemeso esos probita. 

RAVINA. Do—un infama agon vu kareas; ne 
plu fore persequez vua fato—cesez, esez 
avertita en bona tempo. 

VOLFO. Folo! se la febleso di homino urjus me 
retretar, mea devo a nia bando facus trahizo 
ek tala repento. 

BANDITI. Nobla komandanto! 

VOLFO. Audez, mea kamaradi: Kelmar fugis; 
ekiris sua domo—sendubite al Kastelo Friberg. 
La suspekto dil Komtulo esas pri lu. Omna 
desfido pri me esas forsendita de lua mento, e 
me luris lu e lua kompanulo al dometo di nia 
perdita kamarado Riber. 

LOTFIAIR. Quale Claudine venis aden vua 
povo? 

VOLFO. Me renkontris el sola ekirante la 
dometo di Kelmar. E1 serchis sua patro; me 
sizis l’oportunajo, e portis el al celita paseyo 
en la foresto. Elua kriado igis li persequar me, 
e pos instanto me esus kaptota—tatempe li 
ritrovis la voyeto al mueleyo. Varsero 
remplasez Riber—preparez renkontrar li al 
Flakono, e pruvez, ke tu esas— 

LOTFIAIR. La viro quon me esas; me jurez lo. 

VOLFO. Sate—me esas kontenta. 

RAVINA. Kontenta! tala kulpozeso quala la tua 
nultempe esas kontenta. Tua korodita kordio 
nultempe repozos—yari de sekureso igis tu 
temerara, neprudenta—libertina per krueleso 
—e tu nultempe repozos til ke tua eroroza 
sistemo destruktabos tua bando. 

VOLFO. Nulo pri to—elua deskontenteso esas 
danjeroza.—Varsero! kande vu preparesas por 

ekirar la kaverno, klefklozez la pordo; Ravina 
restos hike inkluzite til ke nia laboro supre 
esas finigita. ( Aparte a lu.) 

LOTHAIR. Me komprenas — 

VOLFO. Golotz e l’altri—qui kustumale joyigas 
nia festi per muziko—vartez en la Flakono 
kom voyajanti, vaganta pleeri, til ke la 
Komtulo e sua sequanti esas sekure en nia 
kaptilo; la ruzo sparos trublo a ni. Me savas, 
ke li esas rezolvema e feroca; e, se li 
suspektus, quankam nia nombri vinkus li, ta 
triumfo forsan esus kustoza. Forirez—la 
tempo kuras—Varsero—rimemorez— 

LOTHAIR. Ne timez—vu balde konocos me. 

Ekiras VOLFO e BANDITI per l’eskalero— 
LOTHAIR quik kuras al magazino, e pozas 
la fuzeo aden ol, klozas la pordo, e tranas ol 
vers la trapo per qua lu komence eniris la 
kaverno. 

RAVINA. Nun, esez forta, mea kordio e manuo; 
un ago di venjo, un terorinda triumfo, e me 
de nun afrontos l’odio, la desestimo di Volfo 
sen sospiro. 

Tre agitata el avancas al tablo, ed ektiras fialo 
del sino e varsas la kontenajo aden taso, ed 
iras atenceme trans la ceneyo adube 
CLAUDINE esis portita. 

RAVINA. El riviveskas—ante ke elua 
perplexigita senti revelas la situeso, el drinkos 
—ed— 

LOTHAIR, qua spektis l’agado di RAVINA, sizas 
elua brakio, forprenas la taso, eforjetas ol. 

LOTHAIR. Haltez, eroranta homino! Kad ica 
esas vua kompato por la desfortunoza—ed 
anke un de vua propra sexuo? Ka vu esas 
pledanto por yusteso e por mizerikordio—qua 
audacas kondamnar la krueleso di Volfo, ma 
per vua propra manuo destruktus inocenta 
kunhomo, chagrenanta, senpova, e mizeroza? 
Ho, shaminda, shaminda! 

RAVINA. E qua darfas tale reprimandar me? 

LOTHAIR. Qua? 

RAVINA. Yes! vu parolas pri yusteso e pri 
mizerikordio, ma furias por varsar la sango di 
Eriberg! 

LOTHAIR ( aparte). Nu, se me darfas fidar ad el 
—me mustas, esas nula rekurso, nam eli esos 
kune. (A RAVINA.) Ravina—dicez, qua 
motivo incitis ke vu facez ta ago quan me 
kredas esar odiinda a vua karaktero? 

RAVINA. Ka me ne havas kauzo—granda 
kauzo? 

LOTHAIR. Me povas forigar ol. 

RAVINA. Ka vu povas forigar doloro di 
jaluzeso? 

LOTHAIR. Me povas—Claudine nultempe esos 
la spozino di Volfo. 

RAVINA. Qua preventos to? 

LOTHAIR. Elua spozulo. 

RAVINA. Kad esas posibla? 

LOTHAIR. Kredez lo. Claudine, Claudine! 
( Muziko .) 

CLAUDINE ( extere ). Ha! ta voco! 

LOTHAIR. Claudine! 

CLAUDINE ( eniras ). Esas ilu! esas ilu! do me 
esas sekura! Ha! qui esas ti, ed en qua 
terorinda loko me esas? 

LOTHAIR. Amata Claudine, ka ca travestio 
celas me? 

CLAUDINE. Lothair! Me ne trompesis. 

(Falas aden lua brakii.) 

RAVINA. Lothair! 

LOTHAIR. Yes, elua fiancita spozulo. Ravina, 
nia vivi esas en vua manui; prezervez li e 
salvez vu ipsa; un ago di glorioza repento, e la 
benediki di la lando venos a vu. Regardez! 

Muziko— LOTHAIR indikas la magazino— 
montras la fuzeo a RAVINA, explikas sua 
projeto—pose donas botelo defosfo e montras 
l’intenco— el komprenas —l’agado di 
CLAUDINE montras astoneso e teroro— 
LOTHAIR apertas la trapo en la ceneyo. 

RAVINA. Sate; me komprenas. 

LOTHAIR. Esez suciema, esez atencema, me 
pregas;—portez la fuzeo adube me povas klare 
vidar vu del mueleyo; e precipue, ne lasez ke 
mento-anxio, timo pri falio incitez ke vu 

acendez la fuzeo til ke me signalas. Memorez, 
Claudine forsan esus viktimo di tala 
mortiganta neprudenteso. 

RAVINA. Ma Volfo. 

Ri-eniras VOLFO, qua audante sua nomo haltas 
en la dopo dil kaverno. 

LOTFIAIR. Volfo, kun sua kulpoza kompanuli, 
falos desestimata e maledikata. ( Vidas 
VOLFO.) Ha! ( Aparte a CLAUDINE.) Forigez 
la fuzeo. 

VOLFO. Kanalio! ( Per pistolo vizas LOTHAIR— 
RAVINA krias pro hororo—' CLAUDINE 
retretas, eforigas lafuzeo al hazo dil eskalero.) 

LOTHAIR. Haltez!—vu trompesas. 

VOLFO. Ka vu konfesas?—Ma esas la lasta foyo. 
(Sizas LOTHAIR per la kolumo.) 

LOTHAIR. Un instanto. 

VOLFO. Ka plusa tempo? 

LOTHAIR. Me ne trompis—audez la fakti. 

VOLFO. Qui esas? 

LOTHAIR. Odio a vu—jaluzeso pri la bela 
Claudine incitis ca homino atentar elua vivo. 

VOLFO. Ho ya!—pro qua skopo ta paseyo esis 
revelita? ( Indikas la trapo.) 

LOTHAIR. Me ne darfis livar eli kune. 

VOLFO. Vana subterfujo—vua minaco por 
destruktar me e mea kompanuli— 

LOTHAIR. Esis mea dupigo, trompo, fraudo por 
pacigar elua deskontentigita anmo—por 
persuadar el ke el livez la kaverno, e livez 
Claudine sekura. 

VOLFO (iras ad ed atenceme regardas RAVINA). 
Kredinda hipokrito, Ravina havas nul armo— 
do quale? (Transiras a LOTHAIR.) 

LOTHAIR (regardas RAVINA, qua nevidite da 
VOLFO montras la fialo). Ha! ( Aparte .) Ni 
salvesas. (Transiras e sizas la fialo, quan el 
tenas en la manuo.) Yen, lasez konvinko 
satisfacar vua omna dubiti. 

VOLFO (regardas la etiketo). Veneno!—vu do 
esas honesta, Volfo neyusta—me ne plus 
povas dubitar. (Sizas RAVINA per la brakio.) 
Demono! quik decensez, en obskureso e 
desespero vartez terorinda puniso. 

Muziko— RAVINA presas la manui por pregar, e 
decensas tra la trapo, olquan VOLFO 
bruisoze klozas. 

VOLFO. Nun, Varsero, sequez me al Flakono. 
(Muziko.) Certigez vu, ke vu klefklozas ta 
supera pordo. 

Lu prenas sua larja chapelo dil muelisto, por qua 
lu rivenabis—ekiras per l’eskalero, LOTHAIR 
sequas, e regardetas signifikante a CLAUDINE, 
qua pose sucieme avancas, apertas la trapo, e 
donas la fuzeo a RAVINA —apta muziko— 
RAVINA e CLAUDINE restas en posturo, 
CLAUDINE spektas LOTHAIR e levas la 
manui. 

C E N O I V.—La Dometo di Riber—L’afisho di 
‘La Flakono’ sur la pordo sinistre en platajo. 

Eniras la KOMTULO FREDERICK FRIBERG e 
KARL. 

KOMTULO. Ico esas la domo! 

KARL. Certe ya; regardez, sinioro, ‘La Flakono!’ 
Ho, ed ibe esas la mueleyo! Me supozas, ke 
l’olda rudulo, mastro Grindoff, balde advenos. 
Nu, me joyas, ke ni esas fine en la justa voyo; 
nam tala enireyi ed ekireyi, ed altaji e basaji, 
e deturnantaji en ta foresto me nultempe— 

KOMTULO. Esas vera; nun ni povas obtenar 
guidanti ed helpo por persequar ta bandito! 

KARL ( aparte ). Itere persequar!—ne por salvar 
la tota bela sexuo!—karno e sango ne povus 
tolerar to. 

KOMTULO ( abstraktite). Ma, pos tante longa 
absenteso, ajorno duople iracigas—se me nur 
vidus el quan mea kordio adoras! 

KARL. Ha! se me nur vidus to quon mea kordio 
adoras. 

KOMTULO. Mea dolca Laurette! 

KARL. Pladedo de surkruto! 

KOMTULO. Folulo! 

KARL. Folulo! do me ne darfas juar bona supeo 
mem per l’imagino. 

KOMTULO. Ankore plendas! 

KARL. Quale me povus evitar to, sinioro? Me 
ne povas manjar aero, quale vu. 

KOMTULO. Tu manjis sato lastanokte. 

KARL. Ed anke lasta-Kristnaske, sinioro; e 
quala supeo, konkluze?—Un pomo, du piri, tri 
acerba vit-grapi, e boledo de lakto; un de vua 
foresto-repasti—me ne toleras tala dieto kolda 
e kruela—ho, por glasedo de brandio! Ma 
desfortunoze mea digesto egalas mea apetito 
—me sempre hungras. Ho, por glasedo de 
brandio! 

Muziko audita del internajo dil Flakono. 

KOMTULO. Tacez! 

KARL. Quo esas? Irgu titilas gitaro aden 
paroxismi; dolca muziko sempre tristigas me. 

KOMTULO. Irez aden la domo—haltez; 
memorez, ke me deziras esar privata. 

KARL. Privata—en publika taverno. Ho, me 
komprenas, inkognita. Ma la muelisto 
konocas vu, sinioro. 

KOMTULO. Ma ne lua omna homi. 

KARL. Me fumos—li timos nia digneso e 
graveso—kompatindi, me kompatas li—li ne 
kustumas pri la rafinita mondumo. Hola! 
domo! tavernisto! Sioro Flakono. 

Eniras LOTHAIR vestizita kom tavernisto. 

KARL. Bona gastigo hike por homo e bestio, on 
dicas. 

LOTHAIR. Vu es justa. 

KARL. Nu, me es hike, ed ibe mea mastro! 

LOTHAIR. Esez bone aceptata. ( Aparte .) Me ne 
audacas dicar altre; Volfo gardas. 

(GRINDOFF aparas regardante de fenestro) 


KARL. Kad irgo es pronta? ( Klakas la labii.) 

LOTHAIR. Tro multa, me timas. 

KARL. Tote ne, me dicas. Me multe hungras. 

LOTHAIR. Nu, vi venas en bona tempo. 

KARL. Tempo por desero, me esperas. Ka vu 
havas karno? 

LOTHAIR. Me mustas demandar. ( Aparte ed 
anxie cirkumregardas.) Ka vua mastro— 

KARL. No! Lu vivas per amoro; ma ne pavorez, 
me rekompensos vua peni; me tardesas pri sis 
repasti, e povas glutar sato por ni amba. 

Ekiras KARL, kun LOTHAIR, aden la Flakono— 
VOLFO klozas lafenestro. 

KOMTULO. Yes, me rezolvas—la neceseso 
transirar la fluvio ante nun incitabus la rurani 
ri-establisar la paromo—tardigo esas neutila. 
Me quik iros al Kastelo Friberg, e kun mea 
propra homi rivenos por rektifikar la 
neyustaji di mea okupantari opresita e 
sufranta. 


Eniras KARL. 

KOMTULO. Nu, novajo? 

KARL. Glorioza!—La tavernisto, sioro Flakono, 
esas homo segun mea deziri, homo havanta 
omnadie kin repasti. 

KOMTULO. Sha! qui esas la muzikeri? 

KARL. Malaspekta hundi, advere;—pleeri, me 
supozas; unu pleas per kozo quale padelo, 
l’altru turnas ulo quale yuna grindopetro. 

KOMTULO. E quo? 

KARL. Tam bona imituro di muton-shultro kam 
me ultempe vidis. 

Eniras KELMAR, exhaustita pro hasto efatigo. 

KOMTULO. Kelmar! 

KELMAR. Ha, la Komtulo e sua kompano!— 
Danko al cielo, me venas en bona tempo! mea 
mastro salvesos, quankam Claudine, mea 
filiino kompatinda e desfelica, perdesas. 
Fugez, me pregas, fugez de ca loko! Ne 
questionez me; esas nula tempo por expliko; 
un plusa instanto, e vu trahizesas—via vivo 
nerekupereble sakrifikota. 

KOMTULO. Ka vu itere trompas ni? 

KELMAR. Me ipsa trompesis—mortigante 
trompesis! Lasez ke la pregi di oldulo 
presuadez vu! Livez, ho livez ca damnita loko, 
e— 


Eniras VOLFO vestizita kom muelisto. 

KELMAR. Ha, la muelisto! do espero abandonas 
me—Ma un lum-radio, un plusa esforco, e— 
VOLFO. Vua trahizo esas konocata. ( Lu sizas 
KELMAR per la kolumo.) 

KELMAR. Un plusa sucesoza esforco, e morto 
bone aceptesos. 

VOLFO. Kanalio! 

KELMAR. Vu esas la kanalio—regardez—yen! 

Per violentoza esforco di forteso, l’oldulo subite 
turnas su a VOLFO ed arachas lua jileto, sub 
qua lu aparas armizita—V OLFO saminstante 
forjetas KELMAR, qua kaptesas dal 
KOMTULO— la KOMTULO ekgainigas sua 
espado—V OLFO ektiras pistoli per amba 
manui de sua zono, e tainstante sua chapelo 
falas—Imajo—apta muziko. 

KOMTULO. Esas lu! lo sama! esas Volfo. 

VOLFO. Varsero! Golotz! ( Hastoze ekkuras.) 

KARL. Kad esas Volfo? Damnez lua pistoli! Co 
atingos lu. ( Ektiras sua espado ed hastoze 
persequas VOLFO —detono di pistolo quik 
audesas.) 

Ekiras KOMTULO FRIBERG e KELMAR— 
Tainstante GOLOTZ ed altra BANDITO, 
travestiata kom minstreli, sequata da 
LOTHAIR, kuras del domo. 

GOLOTZ. Ni advokesas; Volfo advokis ni!—Ha, 
li deskovris lu! 

LOTHAIR. Es tro tarda por sequar lu; lu ja 
atingas la ponto. 

GOLOTZ. Do lu es sekura; ma videz, ye bazo dil 
kolino, armizita homi portanta l’uniformi di 
Friberg avancas al mueleyo. 

LOTHAIR. Do cavoye ni mustas renkontrar li; 
irez al subtera paseyo! ( Ekiras GOLOTZ e 
BANDITO aden la domo.) Nun, Claudine, tua 

sufrado cesos, e la malaji di tua patro esos 
revanchita. (Ekiras aden la domo.) 


C E N O V.—Proxima vidajo dil Mueleyo centre, 
ol situesas sur elevita saliajo—del ceneyo streta 
ponto, kapabla elevesar efaligesar, iras al roko, 
dextre centre, sur la platformo di qua stacas la 
mueleyo. 

Muziko—Eniras RAVINA acensante la ravino 
portante lafuzeo, quan el atenceme pozas en la 
fendeturi dil roki. 

RAVINA. Mea laborego kompletigesas; la fuzeo 
es sekura. Ye ca loko me povas recevar la 
signalo de Lothair, e, per un stroko, la 
mizeroza viktimi di kaptiteso ed insulto esos 
abundante e terorinde revanchita. ( Muziko— 
pistolo detonas extere.) Ha, Volfo! (El retretas.) 

Eniras VOLFO persequata, e lu turnas su, pafas 
sua restanta pistolo adextere; pose hastas trans 
la ponto, quan lu quik elevas— KARL eniras 
hastoze. 

VOLFO (kriante pro exulto). Ha, ha! tu vane 
luktas! 

KARL. Poltrona raskalo! tu fine kaptesos. 
(Sukusas sua espado vers VOLFO.) 

VOLFO. Da qua? 

KARL. Tua unik amiko, Beelzebub: kurez tam 
rapide posible, lu fine gambitos tu. 

VOLFO. Temerara sklavo, me juris, ke me 
nultempe vivante decensez de ca loko, sen 
libereso. 

KARL. Ho, ni komplezos a tu; tu havos libereso 
por acensar de ol; l’ali di tua propra mueleyo 
esos la jibeto e flugos kun via omna raskali 
aden l’altra mondo. 

VOLFO. Golotz!—Golotz, me advokas! 

Eniras KOMTULO FRIBERG, kun KELMAR e 
del Kastelo Friberg la HELPANTI 
uniformizita ed armizita. 

KOMTULO. Desestimindulo! tua eskapo nun es 
neposibla. Cedez su a la ofensita legi di tua 
lando. 

VOLFO. Nultempe! la brava bando vartante 
mea komandi en la mueleyo havas la duoplo 
di tua nombro. Golotz! 

Eniras GOLOTZ de pordeto en la mueleyo. 

VOLFO. Rapide! aparigez mea spozino. 

Ekiras GOLOTZ. 

Eniras RAVINA—VOLFO tresayas. 

RAVINA. E1 esas hike! Quon vu volas? 

VOLFO. Ravina!—trahizerino! 

RAVINA. Trahizerino! Do, quon vu esas? Ma 
me ne venas por negociar; ante esas tro tarde, 

facez un expiaco por vua krimini—retrodonez 
la filiino di ca oldulo. 

KELMAR. Kad el ankore vivas? 

VOLFO. El vivas; ma ne por tu, nek por ta 
yunulo Lothair. 

RAVINA. Senrepenta homo! Do me konocas 
mea devo. 

Ri-eniras LOTHAIR duktante CLAUDINE del 
mueleyo, mantelo celas ilu. 

CLAUDINE. Ho, mea kara patro! 

KELMAR. Mea filio—Claudine! Ho, indulgez, 
pro kompato indulgez el! 

VOLFO. Audez, Komtulo: sen ke vu quik forigez 
vua helpanti, e permisez ke mea bando libere 
pasez, per mea manuo el mortos! 

KELMAR. Ho, mizerikordio! 

KOMTULO. Haltez instante! 

VOLFO. Forigez vua helpanti. 

KOMTULO. Til ke tu cedesas a yusteso, li 
nultempe foriras. 

VOLFO. Pro ta minaco, ico esez vua 
rekompenso! 

LOTHAIR (forjetas sua mantelo). Ed ico esez 
mea triumfo! 

Muziko— LOTHAIR pozas su avan CLAUDINE e 
recevas l’atako da VOLFO— la BANDITO 
vundesas, shancelas retroe, sonigas sua 
klariono, e la mueleyo amasigeskas per 
BANDITI—LOTHAIR faligas la ponto e 

transiras ol portante CLAUDINE en sua 
brakii. 

Ravina, acendez la fuzeo. 

RAVINA quik acendas la fuzeo, la flagrajo di 
qua videsas kurante alonge la flanki dil roki 
aden la ravino sub la ponto, e quik venas 
l’explozo— KELMAR, kurante avane, kaptas 
CLAUDINE en sua brakii. 

KURTENO FALAS. 

La Kabano di la 
Arbor-Hakisto 

Mel-dramato en tri akti 

da S.J. Arnold 

Unesme pleita che Drury Lane Teatro 
1813 


Personi Reprezentita 


Ferdinand, Komtulo Konenberg, 
(nevo di la mortinta Komtulo, 
qua heredis lua titulo e 


domeno) 

Sro Penley. 

Werter, lua Amiko 

Sro Crooke. 

Volfender, (la servisto e delegato 


dil barono Hernhausen 

Sro Barnard. 

Kaunitz ; 

Sro Wallack. 

Danjerfeldt L lua Kamaradi 

Sro Chatterley. 

Schampt ! 

Sro Smith. 

Moritz, (Gardenero che Kastelo) 

Sro Oxberry. 

Bruhl, (Hakisto di la mortinta 


Komtulo Konenberg) 

Sro Gattie. 

Servisto 

Sro Evans. 

Amelia, (Filiino di la mortinta 


Komtulo Konenberg) 

Srino Kelly. 

Maria, (lua alakto-fratino) 

Srino Cooke. 

Laura, (Sequantino) 

Srino Love. 


Soldati, Servisti, Hakisti, &c. 


Ca teatrajo duras reprezentate cirkume un horo 
kinadek minuti. L’unesma Akto okupas la 
tempo di duadek-e-kin minuti—la duesma, 
quaradek—la triesma, quaradek-e-kin. 

AKTOI 


C E N O l.—Avan la Kastelo di Komtulo 
Konenberg. Fora vidajo dil Fluvio e la Kastelo 
di Barono Fternhausen. 

Eniras MORITZ e LAURA. 

MORITZ. Nu, nu—esez pacienta e vu audos. 

LAURA. On questionas, pro quo la yuna lordo 
Ferdinand, nevo di nia mortinta mastro, la 
komtulo di Konenberg, posedas ica kastelo 
e domeno. 

MORITZ. Nia vicino povoza e terorinda, la 
Barono Hernhausen— 

LAURA. Yes! la granda barono qua lojas ibe, ye 
l’altra latero dil fluvio, en la Nigra Kastelo, 
quale on nomas ol. 

MORITZ. Tacez! silencez!—ilu audas omno—ilu 
havas sekreta delegati omnube, e spioni en 
omna domo en Bohemia; do esez tacema. 

LAURA. Me esas muta; kondicione ke vu 
parolez e durez vua historio. 

MORITZ. Me facos lo.—Milito qua duris preske 
duadek yari esas facita inter la familio 
Hernhausen e ta di nia mortinta komtulo 
Konenberg, qua mortis sep yari ante nun. 
La hazardo di milito livabis la komtulo en la 
povo di ta superba barono, qua postulis, 
kom preco di paco, lua unika filiino, la bel 
Amelia, por spozigar. Ta yuna kreuro, lore 
evanta nur dek-e-kin yari, tremis pensante 


79 



pri mariajo kun homo, quan el esis edukita 
odiar— 

LAURA. Me ne surprizesas—me facabus same. 

MORITZ. Ma la bona komtulo, por salvar sua 
dependanti e lia familii de la plusa 
devastado di milito, urjis ke el eceptez la 
manuo dil vinkanto. 

LAURA. Yes! tale agas omna patri tiranatra. 

MORITZ. E1 refuzis, e lu imperis—til fine, 
desesperante, on supozis, el subite livis la 
kastelo, e depos ta tempo, nulu vidis el.— 
Sha! Esas nekonocati qui hazarde pasas la 
kastelo.—E nun, li foririnte, ni havez 
tranquila babilado. 

LAURA. Babilado!—pri quo, sioro Moritz? 

MORITZ. Pri mea amoro por vu, ciganeto. 

LAURA. Ha, Moritz! vu savas, ke esas ne-utila 
parolar a mi pri amoro—vu devas pensar 
nur pri la milito quon ni facos. 

MORITZ. Me havas bona situeso kom 
gardenero hike, e mea onklo, olda Bruhl, 
qua kontratas por hakar l’arbori en ta fora 
foresto, esas richa, e me esos lua heredanto, 
do ni havez nula timo, ke ni povas vivar 
felice e provizar nia omna filii, quankam 
cielo benedikus ni per dek-e-du o plu multa. 

LAURA. Shaminda, Moritz! Me juras, ke vu 
timigas on til foleso. 


80 



KANSONO.—Laura. 


Ke mefurtis vua kordio ne dicez, 

Nam vu donis a me libere; 

Me preferus ke vupro to kontricez 
Kam sklavatre restez austere. 

Me nultempe donacajo recevus 
O ganus irg amo furtatre 

Se pro vua dolorego me devus 
Ridonar ol a vufolatre. 

Ma pro ke vu ita kordio ya donis, 

Tote ne agnoskata da vu, 

Vua mankon me jame fanfaronis; 

Mea propra me donas a vu. 

La du kordii havas nun bon hemi 
En du sinifacita por li; 

Quale en un diademo du gemi 
Pozesas, fixigita es ni. 

MORITZ. Nu, esas decidita—ni mariajeskos 
morge. 

LAURA. Deo—me deklaras, ke vu tiras mea 
kordio aden mea boko. 

MORITZ. Ka yes?—do, pro ke me amas vua 
kordio, kom bona kordio, me igos vu klozar 
ta boko, por ke vu ne perdez ol. (Kisas elu.) 

LAURA. Do—me juras, esas itere la nekonocati! 
e li vidis ke vu kisis me. Me nultempe povos 
regardar vu direte; do, se vu havus pluso 
por dicar, sequez me aden la kastelo. 

[Ekiras LAURA. 

MORITZ. Ya me facos lo; e kande la nekonocati 
ne povas vidar ni, me havos la kompano di 
ta kiso, o savos pro quo ne. ( Muziko.) 

[Ekiras dop elu. 

Eniras VOLFENDER, KAUNITZ, e SCHAMPT, 
regardante. 

VOLF. Pazez atenceme—me opinionas, ke ta 
homi del kastelo perceptis ni.—Kaunitz, kad 
omno esas pronta? 

KAUNITZ. Yes, me garantias; ni ne esas ociema. 

VOLF. Me ne savas lo. Dum kin yari vi repozis 
en ociema indolenteso, de qua vi esez 
vekigata. 

SCHAMPT. Pri me, me advere kredas, ke mea 
espado rusteskis en la gaino. 

VOLF. Tranquileskez; vu balde havos okaziono 
por forfrotar ta rusto. 

KAUNITZ. Ka vua intenco? 

VOLF. Ta yuna komtulo audacis deklarar milito 
kontre la barono; ma pro ke nia mastro 
trovas, ke lu povas nur male facar milito 
ne-expektita, komandis, ke ni suprizez la 
yuna komtulo e portez lu kom kaptito al 
kastelo di nia sinioro. 

SCHAMPT. Sha! to esas projeto infantal—to 
esas neposibla! 

VOLF. Neposibla! nulo plu facila. Vi amba 
helpis me sizar la yuna e bela Amelia kin 
yari ante nun. 

KAUNITZ. Advere:—quankam el desfortunoze 
sucesis eskapar pos tri dii, e depose on 
nultempe audis irgo pri elu. 

SHAMPT. Se ni kredus letro quan el skribis 
kelka dii pos la fugo, probable el destruktis 
su, timante ke el itere falus aden lua manui. 
—Ma durez, ni audez vua intenci. 

VOLF. Vi rimemoras la groto en la gardeno dil 
kastelo— 

KAUNITZ. Ni havas bona kauzo rimemorar ol, 
nam de ta loko ni forportis la yunino. Ye 
l’extremajo dil groto esas subtera pasajeyo, 
qui iras ultre la muri, tra qua ni portis elu. 

VOLF. Ta subtera pasajeyo itere servos ni. Ni 
hastez por nia fingita misiono a la komtulo, 
ed esos mea afero lurar lu a ta loko. Vi 
celata restez en la groto, quale antee, e nia 
komploto esos facita sen bruiso o danjero. 

KAUNITZ. Me trovas un desfacilajo. 

VOLF. Quo? 

KAUNITZ. Vu savas, ke esas nur tenua pedo- 
ponto trans la fluvio dividanta la domeno 
dil barono de ta dil komtulo; e ni obligesas 
duktar nia kaptito pede, dek-e-du longa 
milii tra la foresto. 

VOLF. Me konsideris lo:—ka vu ne observis 
dometo situita sur l’altra rivo dil fluvio? 

SCHAMPT. Me memoras ol bone. 

VOLF. Oldino lojas ibe, e sua du filiini. Che ta 
sola domo ni pasos la nokto kun nia 
kaptoto, e frumatine la veturo ed eskorto 
quan me aranjis arivos. 

KAUNITZ. Yes, yes; nulo esus plu bone aranjita. 
—Ni irez a nia laboro. 

VOLF. Pasez nelaute, amiki; admisite ed irinte 
ne-observita, se posible, a via embusko, 
lore, dum la bona instanto, ni sizos lu quale 
fulmino-stroko, forportos lu quale pirati, e 
recevos nia promisita kompenso, quale 
honesta jentiluli. [Ekiras. 


C E N O I l.—Chambro en la kastelo. 

Eniras Komtulo FERDINAND e WERTER. 

WERTER. Mea kara komtulo, me rezolvas ne 
livar vu til ke me lernas pro quo, vice joyo 
natural per obtenir ca granda domeno— 

KOMTULO. Viktimo di senespera pasiono, 
l’augmento di richeso ed honoro nur pluse 
forigas me de la kozo quan me adoras. 

WERTER. Do! Amoro! Me opinionis, ke me 
rikonocis la simptomi. Nu, nu:—Qua esas ta 
nekonocata charmanto, qua tante subite 
furtis de vu vua mento? 

KOMTULO. Vu rimemoras, ke kelka dii ante 
nun me livis la kastelo per kavalo por itere 
vizitar la romantika cirkumajo, quan me ne 
vidabis depos mea yuneso. Sola, e ne- 
atencema pri la voyo, me balde perdesis en 
la foresto. 

WERTER. Yes, me rimemoras, ke vua absenteso 
pavorigis l’omna homini dil familio. 

KOMTULO. Fine, exhaustita, me atingis la rivo 
dil fluvio. Sur Fopozanta rivo me perceptis 
sola dometo, e kelke distanta de me, batelo. 
Liginte mea kavalo ad arboro, me enireskas 
ta batelo, kande mea pazi subite esas 
haltigita da la krii di yunino,—Cielo! quante 
bela kozo aparis avan me! me nultempe 
vidabis formo tante belega, tante interesiva. 

WERTER. Yes, ta solitara damzeli en foresti 
esas sempre interesiva por ni yuna jentiluli. 

KOMTULO. ‘Quo me divenos?’ dicis el, per la 
maxim dolca tono suplikanta; ‘Quo me 
divenos, se vu privacus me de la moyeno 
riganar l’opozanta rivo? Nokto venas; me 
esos livita sola en ca foresto, e mea 
kompatinda matro mortos pro tristeso!’ 

WERTER. Tre patetika, yes! 

KOMTULO. Ho! mea kara Werter, me ne povas 
expresar a vu quale me emocis. Senmove, 
mute, mea okuli fixigita da le elua, brulante 
per la tota fairo di amoro. 

WERTER. Kompatinda Ferdinand! 

KOMTULO. Timigata pro mea aspekto, el 
komencis eskapar per fugar, kande me 
prenis elua manuo, e ditenis elu. Gradope 
mea vorti kalmigis elua timo, e ganis elua 
konfido.—‘Me lojas kun mea matro 
vidvigita,’ dicis ta kreuro anjelatra, ‘en ta 
dometo quan vu vidas sur Faltra rivo: mea 
nomo esas Karolina Blomfeldt, e me serchis 
planti, de qui mea matro extraktas remediili 
por la povri malada dil vicina vilajo.’ 

WERTER. Yes, me komprenas—sorto de 
medikino dil vilajo, qua kuracas omna 
malaji per amuleti, e charmi, e planti 
kolektata sub lun-lumo! 

KOMTULO. No, ne jokez. Me havas nur poko 
pludicar.—E1 dicis, ke el tremis pro la 
danjeri qui minacis me dum ta tarda horo— 
montris a me la voyo qua duktus me a la 
prato, e pregis, ke cielo guidez me e gardez 
me sendanjere! Me ofris ad el mea ringo, 
kom gratitudo-signo, qua, vidante ke el 
refuzis ol, me jetis ad elua pedi, ed hastis de 
el, livante mea kordio, mea feliceso dop me. 

WERTER. E vua ringo. Ho ve! kompatinda 
komtulo—me kompatas vu! Do vu advere 
amoreskas yunino simpla e rura, sen nomo, 
sen richeso—Ho! pardonez—el havas nomo 
—Karolina Blomfeldt. 

Eniras SERVISTO. 

SERVISTO. Mea sinioro, esas nekonocati qua 
demandas vu. 

KOMTULO. Ka nekonocati? 

SERVISTO. Yes, mea sinioro. Li dicas, ke lia 
afero urjas li, e pregas nemediata audienco. 
Li ne eniros la kastelo, ma marchis alonge 
la remparo e decensis aden la gardeno. 

KOMTULO. Me asistos. (Transiras la ceneyo,— 
Ekiras SERVISTO.) Sendubite ula mesajeri 
del barono Hernhausen—me sendis a lu la 
defio fatal di nia familio vundita ed 
insultita. Quankam amoro tote regnas en 

mea kordio, ol ankore obedias l’advoko di 
honoro. Venez, mea amiko, irge quo okupas 
mea pensaji kurtatempe, l’imajo di mea 
belega ruranino ankore rivenos, e luros oli 
de omna altra kozi. 

[Ekiras. 


C E N O II l.—La gardeno dil kastelo; unlatere, 
la enireyo di Groto. Eniras KAUNITZ e 
SCHAMPT, tre sucieme regardas cirkume. 

KAUNITZ. Nun ne esas tempo hezitar. ( Iras al 
Groto.) Donez a me vua mantelo. Hastez ed 
apertez la sekreta pordo qua duktas aden la 
subtera pasajeyo—ka vu rimemoras? 

SCHAMPT. Yes. ( Transiras al Groto.) 

KAUNITZ. Do forirez; fore me vidas la komtulo 
e Volfender. Li venas adhike. 

(Li celas su en la Groto.) 

Eniras MORITZ atenceme. 

MORITZ. Quale me expektis! Ta friponi 
intencas ul sovaja stroko kontre la komtulo. 
Ube serchar lu? Me iros al kastelo, ed 
alarmos la guardani, savigos da li lia 
danjero, e kaptos ta banditi en lia retreteyo. 

[Ekiras vers la Kastelo. 

Eniras KOMTULO e VOLFENDER. 

VOLF. Lastafoye, me demandas de la lordo di ca 
domeno respondo. 

KOMTULO. Mea nura respondo a vua perfida 
mastro esas l’expresuro di mea profunda 
desestimo, ed eterna enemikeso. 

VOLF. Tante brava e fiera ankore, mea lordo! 

KOMTULO. Yes! brava por la kauzo di yusteso! 
Velkeskez la brakio qua hezitas frapar la 
tirano trahizema e senkompata. Quankam 
cielo, kurtatempe, permisas ke la spolianto 
opresez, quale ol ulfoye sendas la pesto, 
plago dil homaro, en bona tempo kompato 
audas la pregi di homi, e jetas la despoto de 
l’alteso di ambiciono, kom exemplo 
terorinda por la mondo. (Transiras la 
ceneyo.) 

VOLF. Ne esas por me, mea lordo, disputar pri 
tante alta aferi. Mea sinioro la barono 
imperis, ke me nur urjez, ke vu revokez vua 
brava defio. 

KOMTULO. Nultempe! Forirez! e demandez ke 
lu dankez mea indulgo qua retrosendas lua 
kuriero sen marki di mea indignoza puniso. 
(Transiras la ceneyo .) 

VOLF. Mea lordo, humile me demandas la 
kauzo di vua defio, pro qua pledo— 

KOMTULO. Do, dicez a lu ica kauzo. Me savas, 
ke mea bela kuzino, la yuna e belega 
Amelia, esis, da lua manuo insolenta ed 
audacoza, sizita mem en la muri di ca 
kastelo, kande, quale furtisto noktomeza, lu 
celeme adiris el, e forportis sua viktimo 

inocenta e bela a sua kastelo, ube el sekrete 
mortis. 

VOLF. Se to esus vera— 

KOMTULO. Se to esus vera!—to esas ya vera; e, 
sen ke mea bona informo faliis, vu esis la 
instrumento infama ed odiinda por ta 
abomininda ago. Ha! ka vu tremas, fripono? 
Per cielo, me lektas sur vua kulpoza vizajo 
la konfeso di ta krimino. Se vu esperus 
kompato de mea manui, o rivenar vivante a 
vua employanto, konfesez! o tormenti 
extraktos de vu lo vera. 

(Dum ta Dialogo, la Bando aparas atenceme del 
Groto; VOLFENDER, vidante sua danjero, 
regardas cirkume, e kambias signi kun li.) 

VOLF. Ho, nobla komtulo, paciente audez me! 
Me esas kompatinda dependanto de mea 
mastro—obligata obediar lu, quale konvenas 
servisto—To quon me facis esis nur pro 
obediar lu, me ne elektis to. Grantez a me 
nur protekto, e me konfesos. 

KOMTULO. Durez—vua vivo esas sekura. 

VOLF. Me ya konfesas, ke me esis employata, 
quankam multe kontre mea volo, kun altri 
por servar la barono— 

KOMTULO. Quik a la punto.—Per qua 
mashinaco—per qua basa ruzo esis el 
portita ultre la muri? 

VOLF. Esis mem de ca loko, mea lordo. 
Remarkez ta groto; ye la fora extremajo, 
facita dum olima tempo por skopi quin me 

ne savas, esas celata ekireyo a voyeto qua 
duktas tra vultita pasajeyi sub la fosato, ed 
fore ultre vua muri. 

KOMTULO. Donez a me pruvo pri to. 

VOLF. Cavoye, mea lordo—vu ipse konvinkos 
vu. 

(La KOMTULO eniras kun VOLFENDER, ube 
KAUNITZ e sua kamaradi askoltante movis 
del Groto, eniras dop lu. KAUNITZ jetas la 
granda mantelo sur lua kapo, saminstante 
VOLFENDER e SCHAMPT sizas lua manui.) 

KOMTULO. Helpez! helpez! 

VOLF. Silencez, o mortez! ( Pozas pistolo an lua 
pektoro. La KOMTULO luktas—li forcas lu 
aden la Groto, ye la boko di qua ta renkontro 
eventas.) 

VOLF. Portez lu adinfre aden la sekreta 
pasajeyo. [Ekiras al Groto. 

AKTO II 


C E N O l.—Internajo di Dometo—Unlatere 
Kameno; pluse, samlatere, extera Pordo; 
altralatere, la Pordo di interna Chambro. 
Filif-roto, Tablo, e plura Sidili ek ligno. Nokto 
—montrita da l’obskureso en l’alta Fenestro. 
Lumizilo sur la Tablo. AMELIA klozas la 
pordo, quan el klef-klozas.—Muziko dum ke 
la kurteno levesas por indikar tempesto. 

AMELIA. Quante obskura la nokto! La fluvio 
esas agitata terorinde dal vento, e la cielo 
minacas tempesto! omno esas same 
tenebroze, interne ed extere! ankore la 
mizeroz Amelia, forjetita de sua heredyuro, 
devas esar gratitudoza al cielo por la shirmo 
di mem ca kaduka tekto. Dum ica semano, 
anke, morto furtis de me mea kara alakto- 
matro, l’unika komforto quan la mondo 
livabis a me! Nur mea enemiki ankore 
vivas! Me perdis omno—genitori, richeso, 
amiki! me nun havas nur espero, mea 
inocenteso, e cielo! Yen Maria, filiino orfana 
di mea mortint amiko—ho, me obliviez mea 
propra tristaji per esforcar alejar le lua. 

Eniras MARIA del interna chambro. 

AMELIA. Mea kara Maria, pro quo tu ne ja 
dormas?—esas dek-e-un kloki! 


91 



MARIA. Me ne povas dormar, kara siorino—se 
me povus, me esus felica. 

AMELIA. Me ne postulas, ke tu cesez plorar— 
ma ne cedez tu a neracionala lamenti. 
Sideskez kun me—ante ke me dormeskos, 
me deziras finigar ca laboro, e morge tu 
portos ol al vilajo, e samtempe questionos 
pri kompatinda Lucia—el bezonas nur 
repozo. Me preparis l’opiato, per qua tua 
kara matro alejis el, olua efekto esas certa, e 
tante rapide, ke el dormeskos tam balde 
kam el drinkabos ol. 

MARIA. Ha, siorino, tu esas benediko por la 
vilajo, nam tu esas sempre l’amiko di la 
desfortunozi. 

AMELIA. Ton me deziras. Venez, sideskez—me 
havas multo por dicar a tu. 

MARIA. Ka me, siorino? 

AMELIA. Esas necesa facar ula projeto por mea 
vivo futura;—tu savas, ke depos mea eskapo 
del barono di Hernhausen—qua ne 
imaginas, ke mem en sua propra domeno 
me trovis hemo pacema—hike, dum kin yari 
maskizita per povreso, me restis, shirmita e 
protektata da elu, qua per tenera sorgo 
subtenabis mea infanteso. Tu savas ke plura 
monati ante nun, mea patro mortis; ma, 
timante la povo pavoriganta di mea 
enemiko, me ne audacis retroirar por 
postular mea yuri heredal. (Fora hola 
audesas .) Audez! quon to signifikas? (Itere 
hola.) U1 vaganto, sendubite, qua perdis sua 

voyo. Kurez, Maria—no, ne al pordo— 
adsupre, al fenestro—kurez—hastez. 

[Ekiras MARIA per l’eskalero. 

AMELIA. [Regardante el ekiranta.) Yes, naiva 
inocentino, me ne timas fidar a tu—ma la 
plu tenera sekreto di mea kordio devas 
restar nur la mea. ( Tiras ringo de sua 
pektoro.) Ka me devas indulgar ta febleso— 
ka me devas indulgar la dolca, la plezanta 
espero, quan imagino kreis? Ca ringo, 
donita da ta nekonocato interesiva, quan 
hazarde me renkontris ok dii ante nun—ca 
ringo, havanta la bone konocata blazono di 
Konenberg, kad ol ne dicas qua lu esas? 
Yes, yes—lu certe esas Ferdinand, la parento 
quan, quankam de mea infanteso me 
docesis amar, til ta bon-augura dio me 
nultempe vidis. 

MARIA. ( Interne.) Yes, yes, siori, me instante 
rivenos. 

VOLF. ( Extere .) Do hastez, ed apertez la pordo. 

Eniras MARIA kurante terorigita per la eskalero. 

AMELIA. Cielo! quo eventas? qua esas? 

MARIA. Ho, siorino, me mortos pro timo! Hike 
esas plura homi armizita, qui duktas 
desfelica mizerozulo. 

AMELIA. Ka kaptito? 

MARIA. Ni perdesas! ( Bruiso audesas apud la 
enireyo.) Ka tu ne audas? 

AMELIA. Qua esas ta homi? 

MARIA. Ne permisez ke li enirez, per cielo. 

AMELIA. Ho ve! ni ne esas kapabla rezistar lia 
forteso—refuzar nur iracigus li: forsan li nur 
serchas shirmivo, e ni mustas lasar li enirar. 
Ma, per cielo, celez tua agiteso, e 
partikulare memorez, me esas tua fratino. 

(AMELIA iras por apertar la pordo.) 

MARIA. Quo ni divenos? Me preferus ke li 
frakasez la pordo, kam me ipse lasez li 
enirar.— (Muziko.) 

La pordo apertesas—Eniras VOLFENDER. 

VOLF. Bona nokto, yunino, bona nokto—me 
obligesas a vu, se vu donus a me e mea 
kompanuli shirmivo dum kelka hori. Ne 
timez, ni ne molestos vi. 

AMELIA. Vi esas plezure aceptata—ma vi 
trovos en ca povra dometo nur mala lojeyo. 

VOLF. Ni havas kaptito de alta rango, ed esas 
prudenta ke ni ne durez nia marchado til 
jorno. Esas nul altra domo en disto de sis 
milii. 

AMELIA. Ka vu duktas kaptito? 

VOLF. Yes, la nekonciliebla enemiko di nia 
mastro, la barono di Hernhausen. Me esas 
Volfender, lua fidela servisto. 

AMELIA. Sioro, me havas la honoro— (Aparte.) 
—nova viktimo! 

VOLF. Mea kamaradi vartas, e nia kaptito 
precipue multe bezonas repozo. 

AMELIA. Volunte demandez, ke la siori enirez. 
(Aparte .) Se me povus servar ta 

desfortunozo! 

MARIA. Se vu refuzis ke li enirez, li durabus lia 
voyajo. 

AMELIA. Forsan no. 

Eniras VOLFENDER, DANGERFELDT, 
KAUNITZ, e SCHAMPT, kun KOMTULO 
KONENBERG, kaptita.—Muziko dum ke li 
eniras. 

KAUNITZ. Nu, ni esas hike—la diablo prenez ta 
ponto, pro ke ol igis ni livar nia veturo. Ni 
marchis adminime tri milii tra ca pluvado. 

AMELIA. ( Aparte .) Ho, cielo! quala vizajo 
pavoriganta! 

VOLF. Cesez lamentar, vi havos sat multa 
tempo por sikigar vi. 

KAUNITZ. (Al KOMTULO.) Sideskez ibe. 

(KONENBERG sideskas apud la kameno. 

AMELIA proximeskas e rikonocas sua amato.) 

AMELIA. Ha! 

MARIA. ( Kurante ad AMELIA.) Quo esas, 
fratino? 

AMELIA. Nulo, karino, tote nulo. ( Aparte .) Esas 
lu! 

(AMELIA tiras la ringo de sua pektoro e kisas ol.) 

SCHAMPT. Do, facez poka fairo: ni saturesas til 
la pelo. 

AMELIA. ( Tre agitata.) Nemediate, siori. Vi 
havos omno quon vi deziras, quik. ( Aparte.) 

La yuna nekonocato, viktimo di ta banditi! 
(Laute .) Yen sidili, siori. Volunte sideskez. 
(A MARIA rapide.) Irez ed adportez ulo por 
alimentar la fairo, ka tu ne vidas, ke ol esas 
preske extingita?—ed hastez. 

MARIA. Yes, fratino—Ha, cielo! quon el 
intencas? (MARLA iras al Kameno ed incitas 
lafairo.) 

VOLF. Ne hastez, yunino—Ni regretas tante 
jenar vu. 

AMELIA. Pro ke hazardo donis a me la honoro 
di ca vizito, me esforcos gastigar vi quale vi 
meritas. 

VOLF. Fidez, ke vu esos bone pagita por vua 
komplezo. 

AMELIA. Me ne dubitas lo: me agos segun mea 
kapableso. (A MARIA.) Ka brulas la fairo? 

MARIA. Yes, fratino. 

AMELIA. Venez, siori, proximeskez la fairo! 

(La soldati movas alfairo, VOLFENDER 
advokas li.) 

VOLF. Audez me. (Li omna movas a lu—lu 
parolas a DANJERFELDT.) Vu durez vua 
voyajo: vu renkontros la detacho, qua devas 
venir ja adhike. 

AMELIA. (Aparte.) Detacho! 

VOLF. Imperez, ke li plu-rapideskez lia marcho 
tam multe posible. 

DANJER. Me facos lo. (Ekiras DANJERFELDT.) 

VOLF. Irez. 

(AMELIA proximeskas la KOMTULO, e regardas 
lu kun intereso, esforcas obtenar lua atenco.) 

VOLF. (A AMELIA.) Quon vu facas ibe? Se vu 
ne deziras perdar vua libereso, o vua vivo, 
suciez quale vu proximeskas la kaptito. 

KOMTULO. Kaptito! brutulo! Ka vu aplikas ta 
vorto a me! Me, vua kaptito! prefere dicez, 
vua viktimo. Se me falabus aden la manui di 
vua mastro per la milito-hazardo, me 
subisabus mea fato rezigneme; ma tale 
sizata per poltrona perfideso, me egardas vi 
kom banditi ed asasineri. 

SCHAMPT. Ka vi audas lo? ha! ha! ha! 

AMELIA. ( Aparte .) Lu ne vidas me! o ne 
rimemoras me! ha!—mem plu bone—to 
servos mea skopo. Cielo, donez a me 
forteso! Me mustas obtenar lia konfido. 
(Laute .) Lu sendubite ne savas, ke omna 
ruzo esas permisebla por kaptar enemiko. 
Me opinionas, ke la barono di Hernhausen 
agis saje. Tranquileskez, amiki, se irgu hike 
kompatas lu, ne esas me. 

VOLF. Bone dicita, mea yunino. 

KOMTULO. Monstro! Ol esas la voco di homino 
—ma la vorti di demono. 

MARIA. Me ne povas pensar, ke lu esas kulpoza 
pri krimino; lu havas la vizajo di bonulo. 

AMELIA. Tacez—nekonvenas ke puerino quale 
tu judikez homi per lia aspekti—tre bona, 
ya, ye tua evo. Preparez ca tablo, e ne mixez 
tu en stat-aferi. 

MARIA. Ma fratino— 

AMELIA. Tacez! Agez segun mea impero. 

VOLF. Vua zelo multe satisfacas me, mea 
yunino; me fatigesas, e deziras dormar 
kurtatempe. Kad esas irga loko por 
repozar? 

AMELIA. Certe: en ta chambro esas granda lito 
en qua vu povas komfortoze dormar. 

MARIA. Quo, fratino, en tua chambro? 

AMELIA. Yes, en mea chambro—pro quo ne? un 
nokto balde pasas, partikulare kande on 
okupesas per facar bona ago—partikulare 
por tante bona homi. 

MARIA. ( Aparte .) To omna aparas quale sonjo 
terorinda. 

AMELIA. Enirez, bona sioro, e dormeskez: vu 
povas sen timo, nam, quale vu dicis, ta 
homi suficas por sorgar vua kaptito; ultre, 
quankam me esas nur homino, me povas 
dicar, ke nek habileso nek kurajo mankas a 
me en bona kauzo. 

VOLF. Nu, me aceptas vua ofra. 

AMELIA. Maria, donez a me lumizilo. 

KOMTULO. La vorti di ta homino shokas me! 

MARIA. Yen ol. ( Donas lumizilo.) 

VOLF. Danko, mea bela puerino. ( Ad AMELIA.) 
Me rekomendas mea soldati a vua sorgo; li 
certe deziras drinkajo. 

AMELIA. Tranquileskez; nulo mankos a li. 

VOLF. Kamaradi, esez zeloza ed alerta! 

KAUNITZ. Fidez a ni. ( Muziko .) 

(VOLFENDER, jus enirante, rivenas e signas al 
soldati, e semblas itere avertar li pri la 

Komtulo. Dume MARIA, qua atenceme 
regardas la Komtulo, duktas AMELIA al 
avano dil ceneyo. VOLFENDER eniras la 
interna chambro.) 

MARIA. ( Ad AMELIA.) Kara siorino, ne 
iraceskez; ma la situeso di ca kompatinda 
jentilulo facas me tre desfelica. 

AMELIA. Ha! mea kara puerino, voluntez 
reflektar! 

KAUNITZ. Quon vi dicas ibe? 

AMELIA. Me dicis—me imperis, ke ca puerino 
adportez supeo por vi. Irez ed adportez la 
pano e— 

SCHAMPT. E precipue vino. 

AMELIA. Certe, vino, e multa vino. Ol esos la 
maxim bona quon me povas ofrar. Ma irez, 
irez! ta siori devas servesar; pro quo tu ne 
iras? 

MARIA. Me iras, fratino. ( Aparte .) Me apene 
savas to quon me agas! 

AMELIA. Ta yunino, vu vidas, esas tre timida. 

SCHAMPT. Ho, nula noco ibe. Me prizas 
timideso; e por pruvar lo, me donos kiso a 
ca beleto, e pose a vu. 

MARIA. ( Kurante aden la brakii di AMELIA.) 
Ho! protektez me! 

AMELIA. ( Embracante el .) Nu, nu, quo nun? 
Sha! la sioro nur jokas, lu nultempe 
rimborsus nia gastigo per nepoliteso. Me 
pregas, sioro, livez elu. 

SCHAMPT. Damnez me, el esas tam sovaja kam 
yuna kavalyuno del foresto. 

AMELIA. ( Aparte.) Quo me divenos? (Ad 
MARIA.) Irez aden la kelero, ed adportez 
tam multa vino posible. 

MARIA. Yes, fratino. ( Aparte, ekirante.) Ho! 
quante terorinda nokto! [Ekiras MARIA. 

AMELIA. Quale deskovrar me a lu! 

KAUNITZ. Fidez a ni, ni informos la barono pri 
la bon recevo quon vu donas a ni. 

AMELIA. ( Kun intenco.) Me pregas, ke vu ne 
faliez tale agar; nam vu devas savar, ke me 
havas mea propra motivi por gastigar vi 
maxim bone posible. Me deziras, ke vu 
portez a lu peticiono de me. 

SCHAMPT. Pri quo? 

AMELIA. Me olime lojis en la kastelo di 
Hernhausen; quankam, dum la lasta kin 
yari, me celis me en ca mizeroza dometo. 

SCHAMPT. Dicez a ni, quale lo eventis. 

AMELIA. Kun plezuro. Vi sendubite audis pri 
Amelia, la filiino di komtulo Konenberg. 

KOMTULO. ( Tresayas surprizite de sua revado. 
Aparte.) Ka mea oreli trompas me? 

KAUNITZ. Yes-nu. 

AMELIA. Kande el esis forportita, me lojis en la 
vicineyo dil kastelo, e, pro ke esis necesa ke 
el havez ula kompanino en ta karcero ube el 
esis destinita pasar sua vivo, ecepte ke el 
konsentus a la intenci dil barono, me esis la 
yunino selektita. 

KAUNITZ. Ha! ha! ma me nultempe vidis vu en 
la kastelo. 

AMELIA. Vi sendubite savas, ke pos tri dii 
Amelia havis la kurajo subornar soldato a 
sua intereso, ed eskapis de sua karcero. 

KOMTULO. ( Aparte, e rapide.) Quon me audas? 

KAUNITZ. Soldato! neposible! Qua lu esas? 

AMELIA. Lua nomo esis Augustus Lindorf. 

KAUNITZ. Ha! do! Me rimemoras ta fripono— 
lu esis de nia regimento; lu mortis kelka 
monati ante nun. Nu, e vu— 

AMELIA. Timante ke on suspektus me, me 
sekrete livis la kastelo, e depos ta tempo 
celas me en ca dometo. 

KAUNITZ. E quale vu nomesas, me pregas? 

AMELIA. Karolina Blomfeldt! 

(Tainstante la KOMTULO staceskas, regardas el 
kun grand agiteso, pose kalmigas su, rivenas 
a sua sidilo. Kande lu staceskis, sua gardi 
pozis lia manui adsur lia armi.) 

KAUNITZ. Quo agitas ta homo? 

SCHAMPT. Lu tresayigis me, advere. 

KAUNITZ. Kompatinda sioro! kelke freneza, 
sume. 

SCHAMPT. Vu povas sekure aparez avan la 
barono; lua iraco certe kalmeskis ante nun, 
nam vu savas, sendubite, ke Amelia esas 
mortinta. 

AMELIA. Vu multe eroras; el ankore vivas; e 
me mem savas la loko adube el retretis. 

KAUNITZ. Kad esas posibla? 

KOMTULO. ( Aparte .) Ha! mea kuzino vivas! 

SCHAMPT. Ube, do, el celesas? 

AMELIA. Esas to quon me ipse volas dicar a la 
barono, e nemediate. 

KOMTULO. Kad esas posibla! Me esis dupigita! 
Quale on trompis me! 

KAUNITZ. Nu, ma la vino venas per tre longa 
voyo! 

AMELIA. 01 venos balde. Dume, helpez me 
movar ca tablo. 

(Li movas ol. AMELIA facas to por lurar l’atenco 
dil Komtulo.) 

SCHAMPT. Ha! yen nia portanteto! 

Eniras MARIA portanta korbo plenigita per 
vin-boteli. 

MARIA. Me adportis tam multa vino posible. 

KAUNITZ. Ka quar boteli? esas regretinda, ke 
vu ne esas plu forta. 

AMELIA. E1 povas irar por plu multa vino, se 
necesesus. ( Aparte .) Se me nur povas igar 
ke li drinkez sate! ( Laute .) Komence, 
drinkez ico. ( El ekvarsas la vino.) 

SCHAMPT. To esas bonega vino! 

AMELIA. (A la KOMTULO.) Ka vu deziras 
nulo? quankam me esas vua enemiko, me 
ne esas sat maligna, ke me refuzus a vu 
mikra drinkajo. 

KOMTULO. Kruela, trompema homino! no! Me 
aceptas nulo de ti quin me desestimas. 

AMELIA. Segun vua volo. ( Aparte.) Lu ne 
komprenas me. 

SCHAMPT. Ka vu ne drinkas kun ni? 

AMELIA. Exkuzez me. 

SCHAMPT. (A MARIA.) Nu, mea beletino, ka 
vu ne drinkas kun ni? 

MARIA. Danko, sioro; me ne durstas. 

AMELIA. Ne remarkez elu, me pregas. Tante 
yuna puerino ne devas drinkar vino. 

KAUNITZ. Ka no? Takaze, me esus diablatre 
mala yunino. ( Drinkas.) 

AMELIA. (A SCHAMPT.) Vu ne drinkas, sioro. 

SCHAMPT. Ka ne? ma me ya drinkos. 

(AMELIA proximeskas la KOMTULO dum ke la 
soldati ekvarsas vino.) 

AMELIA. Esperez e konfidez! 

KOMTULO. (Surprizite regardante el .) Quon el 
dicas? 

AMELIA. (Dum ke la soldati drinkas.) Bonega 
ideo! l’opiato quon me preparis! olua efekto 
esos plu rapida! Yes, esas cielo qua inspiras 
me. (AMELIA iras al interna chambro.) 

SCHAMPT. Adube vu iras? 

AMELIA. (Aparte.) Me ne devas livar ta kara 
yunino kun ca kanalii!— (Laute.) Me sentis, 
per la aero, ke la soldato qua departis livis 
la pordo apertita, por ke via kaptito povus 
eskapar. 

SCHAMPT. Bone dicita, mea belino. 

KOMTULO. Trompanta espero! tante rapide ol 
mortas! 

AMELIA. Maria, irez e klefklozez l’extera pordo, 
e portez a me la klefo. Me rivenos instante. 

MARIA. Me facos lo, fratino. ( El ekiras, 
AMELIA iras aden la interna chambro.) 

SCHAMPT. Per la meso, ni ne povus trovar plu 
bona lojeyo. 

KAUNITZ. Sioro Volfender havis bona ideo, 
duktante ni adhike. Ta bonega yunino esas 
ecelanta hosto; ni drinkez ad elua saneso. 

SCHAMPT. ( Ironie .) A vua bona saneso, 
komtulo Konenberg. 

KOMTULO. Poltroni, ka vi adjuntas insulto a 
via krimini? Ma tremez, kanalii! la puniso- 
dio ya venos. Mil espadi esas ja ektirita por 
venjar me, ed aplikos yusta puniso a via 
perfida mastro. 

KAUNITZ. Dume ni portos vu kom gajo-homo 
por la bona konduto di vua amiki. 

SCHAMPT. Nu, nu, tacez! Me prizas paco 
kande me manjas e drinkas. 

KAUNITZ. Vu esas justa. Yen nia hostino. 

Eniras AMELIA. 

AMELIA. Nokto tante terorinda! Me klozis la 
fenestro. Via kapitano profunde dormas— 
(Aparte, montrante botelo)— quale me 
esperas ke vi omna dormeskos balde. 

Eniras MARIA. 

MARIA. Yen la klefo, fratino. 

AMELIA. (A MARIA.) Esas bona; prenez ca 
botelo instante. 

SCHAMPT. Quo es en ol? 

AMELIA. Liquoro facita da me; ol esas ecelanta 
por la saneso, e me ne povas uzar ol por plu 
bona okaziono kam ico. 

KAUNITZ. Unesme, plusa glasedo de vino; ni 
gustos to pose. 

AMELIA. Segunvole; me varsos por vu. 

MARIA. ( Aparte .) E1 havas nula kompato por ta 
mizerulo. Se me povus, sen esar remarkata 
—(levas la botelo di opiato)—Ma quale igar 
lu drinkar? (A la KOMTULO.) Sioro, sioro— 
yen, havez ico —(ekvarsas la liquoro.). Ne 
dubitez me—me ya kompatas vu! 

KOMTULO. ( Dum ke el prizentas a lu la 
liquoro.) Afabla puerino! Esas adminime un 
kordio qua kompatas me! 

AMELIA. ( Turnante su, vidas ke lu drinkos 
l’opiato.) Ha! (A MARIA.) Quon tu facas 
ibe? ( Forfrapas la glaso de lua manuo.) 

KAUNITZ. ( La boko plenigita.) Quon vi facas 
ibe? 

AMELIA. Kad esas ultempe tante stulta puero! 
el donabus a lu ca liquoro—quaze ol facesis 
por lu! 

KOMTULO. ( Aparte .) Quon el intencas? 

SCHAMPT. E1 esas justa. Ma, me darfas dicar, 
la bona yunino ne traktos vu desagreable, e 
se vu durstas— 

AMELIA. Nu, se lu durstas, lu drinkez glasedo 
de vino. Ma pri ca liquoro—( montras la 
botelo)— me intencas, ke nur vi havez ol. 
Maria, tu ekvarsez ol por ca siori. 

SCHAMPT. 01 esos delicoza de elua manui! 


105 



MARIA. Yes, fratino. ( El prenas la botelo ed 
ekvarsas .) 

AMELIA. Kad restas ul vino? ( El prenas botelo 
del tablo.) Yes, poka. ( A la KOMTULO, 
donanta glasedo de vino.)— Yen—me ne esas 
la fripono quale vu opinionas. Esez 
prudenta! montrez nula surprizo! ( Plu 
nelaute.)—Me salvos vu! ( El montras la 
ringo an suafingro a lu.) 

KOMTULO. ( Tresayas.) Ha! 

AMELIA. Silencez! ne revelez vu. 

KOMTULO. Ho, feliceso! ( Lu drinkas.) 

SCHAMPT. Nun ni pardrinkis la vino, ni gustez 
ta liquoro. ( Li drinkas.) 

AMELIA. Do lu salvesas! 

SCHAMPT. Quale vu prizas ol? 

KAUNITZ. Nu, pasable- 

SCHAMPT. 01 havas stranja saporo. 

KAUNITZ. Yes, sorto de acerba saporo qua tote 
vekigas on. 

AMELIA. ( Nelaute a la KOMTULO.) Kontree, ol 
dormigos li. 

KAUNITZ. Ka vu havas pluso? 

AMELIA. No. 

KAUNITZ. Takaze, ni havez kansoneto, por 
finigar la repasto. 

AMELIA. Totkordie. Me komencos. 

Tondro sonas. 

SCHAMPT. Ha! ha! yen la simfonio! 

MARIA. Audez! fratino, quala tondro! 

AMELIA. Nu, e quo? Ni havas tekto. La tondro 
ne nocos ni—pro quo ol nocus ni? La dardo 
di cielo falas nur adsur la kulpozi—ni esas 
inocenta. 

KAUNITZ. Nu, ne predikez, ni havez vua 
kansono. 

AMELIA. Certe, quik. 

KANSONO,—Amelia. 

Kande la tempesto ululas 
Por kruligar la remparo, 

Kande le sturmo tribulas 
La maristo sur la maro, 

Lore lumizilo brilas 

Del marbordo por guidar lu, 

Nun la sturmo babilas 
Lul-kanto por lular lu. 

Lula, lula, &c. 

KAUNITZ. Per Deo! to esas kansono lenta e 
melankolioza; ol havas nulo por ridigar on; 
ol dormigas on. 

SCHAMPT. ( Frotanta la okuli.) 01 esas, ya—me 
ja sonjis, me kredas. Me prizas vivoza 
kansono, qua parolas pri—vartez,—vi audos. 

SONG,—Schampt. ( Per lauta voco.) 

Uli selektas la vivo pensema, 

Altri preferas la vivo drinkema. 

L’unu kantaspri amoro, 

L ’altru kantas pri adoro. 

Uli ridas, uli ploras. 

Ma me preferas—me preferas—prefer— 
(Lu dormeskas an la tablo.) 

KAUNITZ. ( Dormeskas.) Nu! quon vu preferas? 
advere, me kredas, ke ol es dormado. 

AMELIA. Un! 

KAUNITZ. Un quo? 

AMELIA. Un verso. 

KAUNITZ. Ho! do vu kantez la duesma verso. 

KANSONO,—Amelia. 

Tale ta qua da banditi 
Kom kaptito es tenita, 

Gaye vidas ta gambiti 

Por salvar lu nunfacita. 

Num sekura de brizanto 

Lu nek ploras nek sospiras, 

Ma lu kantas dolc lul-kanto 
Ante ke lu quik ekiras. 

Lula, lula, &c. 

(Nelauta muziko segun la kansono por finigar la 
kansono— AMELLA examenas ka li dormas. 
—MARIA e la KOMTULO sequas el—el 
duras kantar la koro dil kansono—e 
KAUNITZ, qua luktas kontre dormar, ye la 
fino profunde dormas.) 

AMELIA. Li dormas. (El duktas la KOMTULO 
avane.) 

KOMTULO. Prezervant anjelo! 

AMELIA. Ni mustas livar ca loko—tacez! esas 
nulo. L’efekto di l’opiato duros nur 
kurtatempe. Ni hastez—audez! no,—esas nur 
la vento. La batelo esas proxima. Kara 
Eerdinand, vu debas vua libereso ad Amelia. 

KOMTULO. Amelia! 

AMELIA. Tacez. 

KOMTULO. Mea gardanta genio! Ni fugez de 
vua enemiki e le mea. 

(Nelauta muziko. AMELIA extingas la lumizilo, 
ektiras la klefo de sua sino, e li facas lia 
eskapo, per prudenta hasto.) 

KAUNITZ. ( Sonjante .) Vino—ul vino—drinkez 
abundante de ta granda fudro di 
Heidelberg. 

SCHAMPT. Cent dukati, od a karcero. Quik a 
mea kavalo—en mea zono— (Soni di tondro.) 
Deo benedikez vu!— 

Eniras VOLLENDER, portanta lumizilo. 

VOLF. La tempesto vekis me—ube es la 
Komtulo? ta rurino—quon me vidas? mea 
soldati dormas! Hola! vekez vi! 

SCHAMPT. Qua esas? 

KAUNITZ. Qua vivas? 

VOLF. Friponi! vekez quik. 

SCHAMPT, KAUNITZ. Yen ni! ni esas hike! 

VOLF. Ube esas la komtulo? ube via kaptito? Vi 
responsos por lu per via vivi. 

KAUNITZ. La komtulo—ha! malediki!—lu ne 
esas ibe. 

SCHAMPT. Me esperas, ke la tondro aplastez li. 

(Fulmino e tondro— SCHAMPT abatesas dal 
Fulmino—La muro dil dometo frapesas da 
Fulmino, e falas bruisoze; la Fluvio videsas 
tra la aperturo, tre agitata.—La Tempesto 
atingas olua somito.) 

SCHAMPT. Ho! me esas mortinto! 

VOLF. Terorinda! ol tremigas me. 

KAUNITZ. Quala hororinda tondro! quo esas 
to? 

(Plusa tondro.—La Nubi rapide pasas; Batelo, en 
qua videsas la KOMTULO, AMELIA e 
MARIA, videsas per la Fulmino, violentoze 
agitata sur la Fluvio.—La KOMTULO ed 
AMELIA facas grand esforci kontre la 
furioza ondi—MARlA, lua hararo 
desordinita, sua manui elevita vers Cielo, e 
sur sua genui—Ta Ceno esas lumizita da la 
iterado dil Fulmino.) 

VOLFENDER. Semblas quaze la cieli falus en 
flami adsur ca dometo! (Vidas la Batelo.) 
Ha! Regardez adibe! 

(Lauta e deskriptiva Muziko.—Li tastas tra la 
Ruini.—La Kurteno falas.) 

AKTO III 


C E N O l.—Foresto.—Dextre, Kabano havanta 
Pordo e Fenestro.—Nokto. 

Eniras DANJERFELDT, KAUNITZ e SCHAMPT. 

DANJER. Ube ni nun esas? 

KAUNITZ. Ube?—nu, meze di foresto; ka vu ne 
vidas? 

DANJER. No.-Ka vu? 

SCHAMPT. Ma ube esas Volfender kun la 
detacho, quan ni fortunoze renkontris 
venante de ta dometo maledikata? 

DANJER. Lu gardas la plana-lando quan ta 
fuganti devas transirar ante ke li povas 
atingar la kastelo di Konenberg. 01 ofras 
tante poka shirmivo, por ke kuniklo ne 
povus transirar ol sen esar vidata. 

KAUNITZ. E ni esas hundi, sendata aden la 
foresto por trakar la vildo. 

SCHAMPT. Yes ya.—Ma quale ta homino subite 
interesesas pri nia kaptito? 

KAUNITZ. Homini havas lia propra pensado- 
maniero. Viro aparante en danjero ecitas en 
eli sorto de kompato—unvorte, li esas 
homini; to esas omno quon me savas pri ta 
afero. 

SCHAMPT. Yes, yes; vu explikas klare. 

DANJER. Me certe ne eroras; yen kabano quon 
me vidas. 

KAUNITZ. Vu esas justa. Frapetez, e ni videz ka 
ol ne ofras azilo por la fuganti. Frapetez, 
Schampt. 

SCHAMPT. ( Frapetas .) Hola, qua esas ibe! 

BRUHL. ( Interne .) Qua esas? 

SCHAMPT. Hastez ed apertez. 

KAUNITZ. (A sua kompanuli.) Lasez me 
parolas. 

BRUHL. (Ekirante del kabano.) Quon vi deziras? 

KAUNITZ. Diablo! Vu vigilas tre tarde. 

BRUHL. La tempesto vigiligas me dum la tota 
nokto, e kande me ne povas dormar, me 
nultempe restas en la bto. 

KAUNITZ. Ka ta dometo apartenas a vu? 

BRUHL. Tale me imaginas;—pro quo vu 
questionas? 

KAUNITZ. Qua homi esas kun vu en ta dometo. 

BRUHL. Nulu. Me restas sole depos ke mea 
nevo, Moritz, iris kom gardenero a la 
kastelo. 

KAUNITZ. (Aparte a DANJERFELDT.) Lua nevo 
es gardenero che la kastelo—remarkez to. 

BRUHL. ( Aparte .) Me ne prizas ta siori. 

KAUNITZ. E quon vu facas? 

BRUHL. Quon vu intencas per lo? 

KAUNITZ. Qua mestiero? 

BRUHL. Me esas arbor-hakisto.—Ka vu havas 
plusa questioni? 

KAUNITZ. Yes—e ni dankos vu por jentila 
respondi. Ka vu audis irga bruiso canokte 
en ta foresto? 

BRUHL. Bruiso! Ka vu opinionas, ke me esas 
surda?—Certe me audis bruiso. 

KAUNITZ. Qua bruiso? 

BRUHL. La vento, e grelo, e tondro; e la branchi 
di frakasat arbori, krak! krak! Esis quaze la 
karnivori en la foresto koncertis, e 
I’elementi esis lia muzikisti. 

DANJER. Respondez klare, sioro;—kad irgu esis 
hike dum la nokto? 

BRUHL. No—me vidis nulu. Nu, ka vu finigis 
vua katekismo? 

KAUNITZ. (A DANJERFELDT e SCHAMPT.) Ni 
devas serchar lua dometo. 

BRUHL. Quon vu dicis pri mea dometo? 
Permisez me, siori, ma vi devas montrar via 
autoritato ante ke vi eniros hike. 

KAUNITZ. ( A sua Kompanuli.) Enirez, 

kamaradi, e serchez. 

BRUHL. Ha! per via risko! ( Pozas su avan la 
pordo.) 

SCHAMPT. Quo! Vu audacas opozar ni? 

DANJER. Irez de mea voyo! 

(Li forpulsas lu violentoze, eDANJERFELDT e 
SCHAMPT eniras la dometo.) 

BRUHL. Raptanti! 

KAUNITZ. No, esas nia devo; rezistar esus 
vana. Vu vidas, ke ni esas le maxim forta. 

BRUHL. Yes; esas bona por vi. (A su.) Se me nur 
havus mea eskopeto. 

KAUNITZ. Quon vu dicas? 

BRUHL. Vorti! 

KAUNITZ. Ni serchas homino. 

BRUHL. Homino! 

KAUNITZ. Yes; du homini:—ka vu povas 
informar ni, ube ni trovos eli? 

BRUHL. Nu, no:—e se me povus, la simpla vorto 
homino persuadus me shirmar eli kontre 
siori qui aspektas quale vi. 

KAUNITZ. Nu, esas anke homulo. 

BRUHL. Ed homulo! Ka lu armizesas? 

KAUNITZ. No. 

BRUHL. Tale me opinionis! Du homini e 
homulo ne-armizita! Brave! Vi esas tri 
brava homi!—E, me pregas, qua esas li? Kad 
l’una o l’altra esas vua spozino? 

KAUNITZ. Mea spozino! Serchante mea 
spozino!—Vu esas celibulo, me supozas, o 
vu ne questionus to. No: ta homini helpis 
alt-ranga kaptito eskapar. 

BRUHL. Nu, quale to interesus me? Ne esas 
mea afero. 

Eniras DANJERFELDT e SCHAMPT, de la 
Dometo. 

DANJER. La dometo esas vakua. 

SCHAMPT. Ni serchis omnube, e vidis nulo. 

BRUHL. Ka furtis nulo? 

DANJER. Quo! 

SCHAMPT. Vu esas libera irar aden vuo domo 
ed examenar. 

BRUHL. Advere, siori, me tre obligesas a vi! 
Siori, me dankas vi! 

DANJER. Ho! to ne necesas. 

BRUHL. Pardonez me: kande on iritesas da 
mala homi, on sempre devas esar 

gratitudoza por lia departo. Do, me dankas 
vi! 

[Ekiras BRUHL aden la kabano. 

KAUNITZ. Silencez! Me audas pazo-sono. 

DANJER. Me vidas! Esas Volfender. 

Eniras VOLFENDER. 

VOLF. Ha! Ka vi esas ibe? Ka vi vidis nulo? 

KAUNITZ. No, kapitano, nulo. Ka vu? 

VOLF. Me savas, ke li certe esas ankore en ca 
foresto. 

KAUNITZ. Quale? 

VOLF. Tam balde kam ni arivis ye l’enireyo dil 
plana-lando, per la helpo di longigita 
fulmino-lumo, ni vidis ke la komtulo e la du 
homini ekiras densa parto dil foresto. Li 
vidis ni anke, e rapide celis su inter l’arbori; 
ma, per cielo! li ne itere eskapos ni. Ca 
parto dil foresto esas preske cirkondata da 
la kurvo dil fluvio e preske esas insulo; e me 
pozis la detacho direte trans la du rivi, por 
interceptar lia retreto; dume suficanta 
guardo esas pozita fore, ye la l’altra 
l’extremajo dil ped-ponto, por preventar lia 
eskapo tavoye. 

KAUNITZ. Ma kad nia sercho esus vana? 

VOLF. Me esas ankore certa pri lia destrukto, 
pro ke me imperis, ke la foresto esez 
incendiata omnadirecione, e do li ne- 
eviteble falos aden nia manui, o perisos en 
la flami. 

SCHAMPT. E ni esas certa pri nia propra 
retreto per la ponto. 

KAUNITZ. Brava projeto! Dume ni serchez 
komplete. 

VOLF. Do forirez! e via nuna zelo reparez via 
pasinta neglijo. 

[Omni ekiras. 

Eniras MORITZ tastante cirkum su. 

MORITZ. Ho ve! Me pensis, ke me audis voci. 
Deo! Deo! Me ne savas, ka me tremas pro 
koldeso o pro timo! Pro quo me sole venis a 
ca parto dil foresto, vice akompanar sioro 
Werter e la soldati! Qua dicas, ke me ne 
esas kurajozo? Enirante la foresto, me vidis 
volfo; salvinte me, me renkontris urso! Me 
klimis arboro quale skurelo, ed ibe trovis 
homo—soldato, ma fortunoze lu esis plu 
timanta kam me, e me vigoroze tiranesis lu. 
Ma ube me esas? Ha! to esas la domo di 
mea onklo—la pordo, la fenestro—to ya 
esas. Esas bonege havar instinto! 
Senintence, sen vidar ol, me esis semblante 
duktita ad ol. Me frapetez. ( Lu frapetas.) 
Bruhl! onklo Bruhl! Yen vua nevo, onklo. 

BRUHL, ye lafenestro dil Dometo. 

BRUHL. Quo! Ne ja irinta! 

MORITZ. Quale irintal Me jus venis! 

BRUHL. Ha! ka vu, Moritz? tante frue. ( Lu 
decensas .) 

MORITZ. Prefere dicez, tante tarde; esas hiere 
por me, nam me ne enlitigis me dum la tota 
nokto. Laura juris, ke el sequos me kun la 
servisti; me esperas, ke el ne riskas lo! 

Eniras BRUHL, del Dometo. 

MORITZ. Ma quo eventis, onklo? quo timigas 
vu? 

BRUHL. Ka timigas me? Me ne savas to quon 
vu intencas dicar. 

MORITZ. Nu, me opinionas, ke vu esas pala; ma 
me ne povas vidar klare. Kad esas timo, 
onklo? 

BRUHL. Timo! quo esas timo! 

MORITZ. Kara kordio, quale kurajoza vu esas, 
ne konocar timo! Me ipsa esas pasable 
brava, dum di-lumo; ma altre, en 
l’obskureso—en foresto, kun la ursi, e la 
volfi, e l’armizita homi, e la diablo— 

BRUHL. Per la pesto, Moritz, quo chagrenigas 
vu? vu ne esis kustumale tante poltrona. 

MORITZ. No, nek nun poltrona; ma me ne esas 
tote kurajoza. 

BRUHL. Nu, livez ta foleso; me despitas— 

MORITZ. Pro qua, onklo? 

BRUHL. Pro tri senshama raskali qui esis hike, 
e forsis la domo. 

MORITZ. (Regardante cirkume, e parolante 
nelaute.) Quon vu intencas dicar, per vua tri 
senshama raskali? 

BRUHL. Li serchis la homulo, qua, li dicis, esis 
lia kaptito. 

MORITZ. ( Rapide .) Ka lu eskapis li? 

BRUHL. Qua? 

MORITZ. Ka vu ne audis to quo eventis che la 
kastelo? 

BRUHL. No; quo eventis? 

MORITZ. Nu, mea lordo la komtulo esis 
forportita nerezisteble da senditi dil barono 
di Hernhausen. Sioro Werter agas quale 
dementulo. Ni omna armizis ni e quik iris 
por persequar la raskali. Me sequis sioro 
Werter, e perdis lu—vagis cirkume, 

renkontris trupo de ursi, qui, fortunoze, 
dicis nulo a me, trovis me avan vua pordo, 
frapetis—e yen, me. 

BRUHL. Bona Cielo! Quon vu dicas? La 
komtulo forportita? Rapide, rapide, Moritz! 
Ni devas serchar nia bona mastro. 

MORITZ. Me dicis lo—ni devas serchar nia bona 
mastro. 

BRUHL. Quik, kurez a l’extremajo dil foresto. 

MORITZ. K-k-k-quo! 

BRUHL. Kurez al olda ruino; vu ibe trovos mea 
hakisti: dicez a li, ke li venez quik a me, 
armizita. Me pozos me avan li, e serchos 
omna voyi dil foresto.— Irez! 

MORITZ. Yes, sat facile vu dicas irez!— ma me 
opinionas, onklo, ke vu povas agar plu 
bone: vu ipse irez e me restos hike por 
gardar vua domo. 

BRUHL. Poltrono! Yes, me ipsa flugos; e vu 
vartez til mea riveno. 

[Ekiras BRUHL. 

MORITZ. Atencez I’ursi!— Nu, me ne kurus 
tante rapide!—Poltrono! tote ne! Evo donas 
ad onu poka kurajo. Me esas sat brava, 
ulfoye.—Audez! Me audas ulu.—Yes!—esas 
mea devo suciar la domo. 

[Eniras la Dometo e klozas la pordo. 

Muziko expresanta prudenta movado. Eniras 
KOMTULO e MARIA. 

KOMTULO. ( Enirante unesme.) Omno silencas! 
venez. 

MARIA. Ha, no! E1 ne asistas! 

KOMTULO. Ho ve! restas nula feliceso por la 
mizeroza Konenberg! Mea prezervanto, por 
sempre perdita! 

MARIA. Ne dicez lo! Me ya povas avancar. 

KOMTULO. Nur ca espero restas: Separita de 
ni, dum l’instanto kande ni vidis la soldati, 
el ne falis aden lia manui, e ni forsan 
ritrovos elu. 

MARIA. Videz! videz! Yen lojeyo. 

KOMTULO. Se fortuno duktabus el adhike por 
refujo! ( Lu frapetas.) Nulu —(Frapetas.) Quo, 
nulu en la domo? Ho, mea amato! ube vu 
esas? 

MARIA. Ho, sioro, subtenas me! Ica lasta 
malajo— 

KOMTULO. Ne desesperez, kara yunino! 
Providenco, qua recente salvis me de 
danjero, ne dezertos me nun. 

MARIA. Ho ve! vu vane ofras konsolaco.— 
Espero fugas mea anmo! Ka ta friponi ne 
ankore persequas ni? 

KOMTULO. Ho, Cielo! ne rimemorez ta imajo 
hororinda! Forsan, cainstante, el luktas en 
lia manui furioza.—Ha! omna espero 
abandonas me! Me sinkas sub la violenteso 
di tristeso. 

MORITZ. (En la fenestro.) Me opinionas, ke me 
audis ulu susurar—me ne esas tante fola ke 
me apertez la pordo pro ke vu frapetas. 

KOMTULO. Ni durez nia serchado, desespero 
provizos ni vice kurajo. 

MORITZ. Deo, pardonez me, esas mea sinioro 
la komtulo! 

KOMTULO. Audez! ulu parolas. 

MORITZ. ( Nelaute .) Mea sinioro! Komtulo! 
Komtulo Konenberg! 

KOMTULO. Qua advokas me? 

MORITZ. Esas me—Moritz. 

KOMTULO. Moritz. 

MORITZ. En la fenestro. 

MARIA. Ha! ka vu vidis homino? Kad el esas an 
la domo? 

MORITZ. No, me esas sola. 

KOMTULO. Ube ni esas? 

MORITZ. Avan la domo di mea onklo, en la 
peninsuleto.—Vartez ibe e me decensos. (Lu 
livas la fenestro.) 

MARIA. Ha! Me esperabis— 

KOMTULO. Ni ne desesperez; ca fortunoza 
renkontro forsan bone servos ni. 

MORITZ. (Ekirante la domo.) Mea mastro! mea 
kara mastro! 

KOMTULO. Bona Moritz! Me dankas cielo, ke 
me venis adhike—Esas Bruhl che sua domo? 

MORITZ. No, sinioro: lu iris kun sua hakisti por 
serchar vu. Sioro Werter, vua soldati, vua 
servisti, vua vasali, omni serchas vu. 

KOMTULO. Me perdis unu plu kara a me kam 
mea propra vivo.—Venez, ni penetrez la 
maxim densa parti dil foresto por serchar 
elu. 

MORITZ. No, no—Esez prudenta. Vu forsan 
renkontrus ula soldati hororinda dil barono. 
Me iros sole.—Per Deo, me havas abundo de 
kurajo nun: ultree, quon me timas? Li ne 
manjos me! e l’omna ursi dormeskis ante 
nun: do vi amba enirez la domo di mea 
onklo, e kaze ke esas danjero, vu trovos sur 
la kameno old espado, e la eskopeto di mea 
onklo.—Vu komprenas,—granda pafilo. 

KOMTULO. Necerteso hororinda! Flugez, mea 
bonulo! flugez aden la foresto. 

MORITZ. Yes ya, tam balde kam vi flugas aden 
la dometo. 

KOMTULO. Hastez retrovenar. 

[Ekiras KOMTULO e MARIA aden la 
dometo. 

MORITZ. ( Sola .) Do, li esas sekura: nam ca 
domo di mea onklo esas konstruktita tam 
forte kam kastelo. Me duople klef-klozos la 
pordo, por ke la diablo ipsa ne povas enirar; 
e li ne povos ekirar anke: ma to ne 
importas. 

(Lu klefklozas la pordo e pozas la klefo 
aden sua posho.) 


MORITZ. Bonege! Me nun esas tranquila pri li 
—ma pri me? Pu! pu! Me agas por mea 
mastro, mea bona mastro! Me sakrifikus— 
Esas neposibla pavorar en ca kauzo! He! Per 
Deo! Quo esas? Urso! grand ursino e sua du 
ursoyuni, per omna pavoriganta. ( Ekiras 
kurante.) 

(MORITZ apene ekiris ante ke la Muziko 
anuncas la arivo di AMELIA.— El esas pala, 
la hararo desordinita, e kuras trans la 
Ceneyo.) 

AMELIA. Ho cielo! quo divenos me? Me mortas 
pro fatigeso! Kompata Providenco! ne 
abandonez me! Donez a me sekureso, o 
quik finigez mea sufrado! Ha! mea 
persekutanti pluproximeskas! Me vidas li!— 
Adube fugar? ube celar me? Ha! domo! (El 
adkuras e frapetas.) Apertez la pordo, per 
kompato! Salvez me! Salvez me! 

MARIA, en lafenestro dil Dometo. 

MARIA. Bona Cielo! esas el! 

AMELIA. Salvez me! 

MARIA. Flugez! flugez al pordo! Me vidas la 
venanta soldati! 

KOMTULO. ( Interne.) Neposibla! ol esas klef- 
klozita, e me ne havas la klefo! 

MARIA. Quik forsez ol—li esas hike! 

KOMTULO. ( Sukusas la pordo.) 01 ne cedas! 

MARIA. ( En la fenestro.) Ka vu ne povas 
acensar? 

AMELIA. Neposibla! Me perdesas! 

KOMTULO. Ne timez, mea amanto, me ankore 
protektos vu. Restez apud la pordo! 

AMELIA. Quo divenos me?—Li venas! Ho, 
cielo! Me ne plus povas stacar. ( El falas 
apud la pordo.) 

Eniras KAUNITZ e SCHAMPT. 

SCHAMPT. Me dicas, ke me vidis el fugar 
cavoye. 

KAUNITZ. E me dicas, ke vu imaginis to. 

SCHAMPT. Ha! Me vidas elu; regardez, el esas 
ibe! 

AMELIA. Ho, indulgez me! pro kompato, 
indulgez me! 

SCHAMPT. Ube esas la komtulo! 

KOMTULO aparas en lafenestro kun l’eskopeto, 
e MARIA. 

KOMTULO. Yen—senkompata kanalii! se vi 
proximeskos el, vi mortos! 

(Li retretas timante a l’altra latero dil ceneyo— 

AMELIA falas adsur sua genui e dankas cielo—la 
KOMTULO akulas li.) 


123 



SCHAMPT. Ye la komtulo ipsa! Ni nun havas lu 
en nia povo. 

KOMTULO. Ne ja, kanalio. Ni vendos chere nia 
vivi! 

SCHAMPT. (Apuntas per pistoli AMELIA.) 
Faligez vua armi, od el mortos! 

KOMTULO. Ne-virala poltrono! 

(.Pauzo dum instanto.—SCHAMPT turnas sua 
Kapo, e signas a KAUNITZ, ke lu sizez el — 
KOMTULO pafas— SCHAMPT vundesas e 
shancelas.—Lu levas sua pistolo por pafar 
AMELIA.— Tainstante KAUNITZ kuras ad el 
e sizas el— SCHAMPT lasas falar sua 
pistolo, e shancelas del ceneyo,— KAUNITZ 
havas AMELIA, e tiras el avane.—El sizas la 
pistolo quan Schampt lasis falar, ed apuntas 
KAUNITZ.— Tainstante la KOMTULO, 
desesperante, saltas ek la fenestro; armizita 
per l’espado, ed atakas KAUNITZ.— Li ekiras 
luktante; e MORITZ eniras.—Lu esas pronta 
helpar il, kande lu deskovras AMELIA.— El 
imploras lua sokurso; e lu apertas la Pordo, 
ed enirigas el; lore klozinte e klefklozinte la 
Pordo, kuras del ceneyo por helpar la 
KOMTULO.) 

Ri-eniras KOMTULO. 

KOMTULO. La kanalio eskapis me! (Regardante 
la avana parto dil ceneyo.) Mea persekutanti 
proximeskas. Tavoye, mea salvanto! La 

foresto flamifas cirkume, ni ankore povas 
eskapar per la ponto. Ha! El iris! ho, 
mizerikordio, cielo! Amelia! Amelia! 

AMELIA, en lafenestro. 

AMELIA. Me esas sekura! Me esas hike! 

KOMTULO. Ha! la pordo itere klefklozita! La 
tota foresto brulanta! la flami proximeskas 
rapide! jetez vu del fenestro. 

AMELIA. Ho, cielo! Me ne audacas! ( La ceno 
brulas.) 

KOMTULO. La fairo sizas la dopajo dil dometo! 
Ne pavorez, mea amanto, ca brakii salvos 
vu. ( El hezitas.) 

Eniras BRUHL e MORITZ, kun sua hakisti. 

BRUHL. Nun, Moritz, nun—Ha! yen la komtulo 
ipsa! 

KOMTULO. Hastez, e helpez me forsar la pordo 
di ca dometo. Hastez, me pregas. Regardez! 
la dometo flamifas! 

BRUHL. Ho, se tale esus—la pordo falos en un 
instanto. ( La flami kreskas.—Li forsas la 
Pordo. AMELIA e MARIA ekkuras.) 

BRUHL. Fugez! fugez! la flami proximeskas! La 
ponto! la ponto! ( Iras sinistre.) 

MORITZ. Eskapo esas neposibla! La ponto esas 
gardita dal soldati dil barono, e la fairo 
cirkondas omnube! 

(WERTER e sua soldati aparas ye la avana parto 
dil ceneyo.—Lu kuras al KOMTULO, pos 
parolir al Soldati.) 

WERTER. Asaltez! (La Soldati ekiras per la 
ponto.) Forirez! Mea amiko, forirez! Ni 
devas tranchar pasajeyo tra la soldati dil 
enemiko, qui gardas la ponto. Sequez me, 
kurajoza soldati; ni salvos via mastro. 

(La tota Dometo e la dextra parto dil Foresto 
flamifas.—Krakado.—Vento.—Pluvo.—Bruiso 
di espadi, &c.—Nun la Foresto brulas.—La 
Foresto konsumesas, e, dum ke la Fumo 
dispersesas, la ponto deskovresas anke 
brulante.—La KOMTULO, AMELIA, e 
MARIA eskapas tra la Flami per la brulanta 
Ponto, parto di qua falas aden la Fluvio.—La 
Fuganti restas sekure sur la neruptita parto 
dil Ponto.— Tatempe VOLFENDER e sua 
Kompani eniras a la avana Ceneyo.—Li 
sequeskas vers la Ponto kande li vidas, ke ol 
falas.) 

VOLF. Li eskapas! Yusta cielo, ni esas kaptita en 
nia propra kaptilo! La ponto ruptesas—nia 
unik oportunajo por eskapar esas tale vana! 

KAUNITZ. Plunjez vi aden la fluvio, ni ankore 
povus salvar ni! (Dum ke li kuras vers la 
Fluvio, du grand arbori, flamifanta, falas 
rekte trans lia voyo ed interceptas li.) 

VOLF. Esas ne plus espero! Kompatez ni, cielo! 
(La KOMTULO, &c., &c. aparas ensemble 

sur la Ruino dil Ponto, expresas joyo e 
grafitado-VOLFENDER e KAUNITZ 
genupozas avane—lia Bando en posturo di 
desespero.—La Kurteno falas.) 

FINO 

FRANKENSTEIN; 

OD, 

LA HOMO E LA MONSTRO! 

Spektaklo partikulara, romantika, 

MELO-DRAMALA, PANTOMIMALA, 

EN DU AKTI 

Fondita precipue sur l’unika verko da siorino 
Shelley, titulizita 

FRANKENSTEIN; OD, LA MODERNA 
PROMETHEUS; 

e partale sur la teatrajo Franca, 

“Le Magicien et le Monstre. ” 

da H. M. MILNER 

DRAMATIS PERSONAE. 


PRINCO DEL PIOMBINO 

FRANKENSTEIN 

RITZBERG 

QUADRO 

STRUTT 

JULIO 

(* * * * * 

ROSAURA 

EMMELINA 

LISETTA 


sro Hemmings. 
sro Rowbotham. 
sro Meredith. 
sro Goldsmith. 
sro E.L. Lewis. 
srino Burnett. 
sro O. Smith. 
srino Lewis. 
srino Young. 
srino Rowbotham. 


Nobeli, Gardi, Servisti dil Princo, Rurani, &c. 


CENO— La Domeno dil Princo del Piombino, 
proxim la bazo dil monto Etna. 

TEMPO—De Sunkusho undie, till Noktomezo 
di la sequanta dio. 

Unesme pleita che la Coburg Theatre, 

3 julio 1826 

LA FATO DI 

FRANKENSTEIN. 

AKTO I. 


C E N O l.—La Gardeni di la Villa dil PRINCO 
DEL PIOMBINO.—Dope Fluvio, ultre to, 
Pitoreska Ruro. Unlatere, l’Enireyo dil Villa. 
Altralatere, mikra Paviliono. 

Eniras QUADRO, STRUTT, e LISETTA, del 
Villa, renkontrante Vilajana Homini ed Homuli. 

LIS. E vu imaginez vu kom vaste granda homo, 
sioro Strutt, me supozas. 

STRUTT. Filozofi ne kontentigas su per 
imaginar, me savas lo. Mea mastro esas 
granda homo, e me, quale la luno a la suno, 
me brilas per brilo reflektata. 

QUAD. Granda homo, ha! E quo esas granda en 
vi amba? Du aventureri, quin mea 
kompatinda, dupigita mastro (Cielo helpez 
lu!) adduktis de ta mizeroza loko, 
Germania; e me supozas, ke vi nultempe 
livos dum ke lu ankore havas un dukato. 

STRUTT. Pu a lua dukati! ni dezirus lua dukati, 
ha! kande ni povas facar oro ek irga 
eskombro; vua senvalora kapo, exemple, 
sioro Quadro. Mea mastro esas la maxim 
profunda filozofo, e konseque la maxim 

granda homo qua ultempe vivis; dicar a vi 
to quon lu povas facar esas neposibla; dicar 
to quon lu ne povas facar, mem plu 
desfacila. 

QUAD. Yes, lua maniero por facar oro, me 
supozas, esas tirar ol ek la poshi di altri. Lu 
forsan facus oro, ma lu preferus ke ol 
transdonesus, me dicas. 

STRUTT. Sioro Quadro, vu esas fortunoza, ke 
mea mastro ne audas vu, e ke me 
(konsiderante la rara boteli de vino 
Kataniana quin vu de tempo a tempo 
volunte apertis por me) esas tro diskreta 
informar lu;—nam, ho! sioro Quadro, lua 
povo esas terorinda;—lu povus preventar, 
ke lu ultempe juez pacema nokto! 

QUAD. Kande me havas en la ventro tri litri de 
bona vino Rhena, lore lu povas probar lo. 
Vua mastro esas aquo-drinkanto, sioro, lu 
havas nula keleristo; me nultempe savis 
irgo bona pri homo qua drinkas aquo e 
havas nula keleristo. 

STRUTT. Omnakaze, mastro Quadro, to esas 
ofenso pri qua on ne povas akuzar me; me 
havas la principi maxim filozofial di ta 
temo; me drinkas aquo, sioro Quadro, nur 
kande esas nulo altra. 

QUAD. Altravorte, kande vi ne trovas ula 
stultulo bonhumora, quale la Princo del 
Piombino, qua entratenas vu e vua mastro. 
Vice salario, lu lojas vu en la koqueyo di 
irgu sat fola aceptar vi. 

STRUTT. Certigez vu, sioro Quadro, me ne esas 
negratitudoza; kande jentil amiko recevas 
me, me esforcas ridonar la komplimento. 

QUAD. La diablo dubitez vu. 

STRUTT. Ma pri mea mastro, sioro Quadro, ne 
pensez, ke l’omna vino en Sicilia importas a 
lu; lu povus chanjar ta fluvio a vino, se lu 
dezirus,—me vidis lo, sioro, e lu chanjis litro 
de pur aquo a boteledo de ecelanta vino 
Burgundiana. 

QUAD. Ka lu povas? lu povas facar lo? Do lu 
havas facila moyeno facar ek me lua fidel 
amiko dum la tota vivo. Do, se lu chanjus— 
me ne esos neyusta; me ne parolos pri fluvii 
—ma se lu chanjus la pumpilo en la stablo- 
korto a fonteno de klara vino, me ne 
ultempe furtus altra botelo di mea mastro, 
dum ke me esas keleristo. 

LIS. E do, sioro Strutt, ka ta omna filozofio 
ekpulsis de vua kapo pensaji pri amoro? Me 
supozas, ke vu pozas vu super nia homini 
kompatinda e febla. 

STRUTT. Tote ne, kar ento; nam ta qua havas 
rimpertinenteso supozar su super la maxim 
bela duimo dil homaro ja sinkis 
nemezureble sub ol. 

QUAD. Quo! filozofio ne tote stultigas ta homo. 
Ma nun, bona sioro Strutt, pos ta 
transmutado di metali e chanjado di aquo, 
ka vu povas dicar, quon facas vua mastro 
en ta paviliono, ube lu restas inkluzite 
nokte e jorne, ed en qua nulu ma lu ipsa 
permisesas penetrar? 

STRUTT. Vu deziras saveskar, ka ne? 

QUAD. Yes, multe. 

LIS. Ho yes, me donus la mondo por saveskar, 
me deziras saveskar lua sekreto. 

STRUTT. ( pos pauzo) E me anke. 

QUAD. Quo? Vu ne povas dicar? 

LIS. Od forsan ne volas. 

STRUTT. Ma, videz—me esas necerta—ma me 
supozas— (li avide askoltas)— to esas, me 
suspektas—to esas—ulo quon uldie astonos 
via febla nervi. 

QUAD. Sha! 

LIS. Desagreabla, malhumora kerlo!—nur videz 
quale me agos kande vu itere probos kisar 
me! 

[Muziko extere. 

QUAD. Askoltez! Sua Alteso venas kun sua bela 
fratino, la siorino Rosaura. Dopirez! 
dopirez! montrez respekto a li. 

(Altra servisti venas, homuli ed homini, qui 
ordinas su. Gondolo proximeskas la rivo, de 
qua desembarkas la PRINCO, ROSAURA, e 
SEQUANTI. La PRINCO avancante, l’omni 
salutas lu.) 

PRINCO. Sato, sato, amiki, hastez al villa, ed 
okupez vi per preparar la festo quon me 
facas por honorizar la famoza erudito, qua 
honorizas mea domo per sua prezenteso. 

QUAD. ( aparte) Anke festo! por homo qua 
drinkas nula vino. Nu, esas un konsolaco; 

esos plu multa vino por ti qui drinkas—e me 
laboros kompensar, kredez lo. 

STRUTT. (a LIS.) Se on dansos, ka vu honorizos 
me—? 

LIS. Ka vu probas la sekreto di vua mastro? 

STRUTT. Lo es tote kontre lua impero; ed on 
savas, esas nur unu en la tota mondo qua 
povus persuadar me, ke me desobediez. 

LIS. E qua, me pregas? 

STRUTT. Mea mastrino, vu tormentero. (prenas 
elua brakio, ed ekiras kun QUADRO, 
SERVISTI, &c. aden la Palaco.) 

PRINCO. Me profunde opinionas, ke nobeleso e 
richeso ne povas honorizar su plu multe 
kam per protektar e helpar talento e sajeso. 

ROS. E certe sajeso nultempe vestizis su plu 
envidieme kam en la persono di 
Frankenstein. Quante diferanta esas la 
nepretendema modesteso di lua konduto, 
lua agreabla jentileso, de la ruda pedanteso 
e starchita soleneso di eruditi generale. 

PRINCO. La lia esas solena mokaji di 
pretendemeso, quan sajeso quale to di 
Frankenstein desestimas.—L’Universitati di 
Germania cedis su a lua talento enorma, ed 
agnoskis lua superioreso:—la princo qua, 
konocante lua merito, rekompensas, helpas, 
ed avancigas ol, ne nur rekoltos la frukto di 
lua sublima deskovraji, ma partoprenos kun 
lu lua nemortiva famo. 

ROS. Ho! utinam vertui e talenti quale ti di 
Frankenstein recevas la patroneso e 


135 



protektado di tala homi quale la Princo del 
Piombino. 

PRINCO. Me joyas ke l’admirado di mea kara 
Rosaura por ta famoza exterlandano preske 
egalas l’entuziasmo di elua fratulo. Kad elua 
sagaceso suspektas ta lasta, ta maxim bona, 
ta ne-estimebla premio per qua me pensas 
kronizar mea favori a ta Frankenstein?— 
ROS. (forturnante su) Ha, mea frato!— 

PRINCO. Ta reda vangi, ta pudoreso certigas da 
me, ke se mea admirado di lua merito 
incitus me, ke me donez a lu donacajo tam 
precoza kam la manuo di mea fratino, me 
ne trovus en elua kordio opozanto a mea 
jenerozeso:—me ne ofensos tua delikateso 
per demandar kandida respondo, ma en tua 
silenco lektus tua konsento. Canokte, dum 
ke joyo plenigas nia hali, me insinuos a nia 
filozofo pri la plu kara plezuro quan me 
provizos. 

ROS. Mea kara, kara fratulo!—Kordio quale la 
tua sempre trovos la sekreto por felicigar 
omni. 

[Li ekiras aden la palaco. 

C E N O I I .—Plu proxima vidajo dil Externajo 
dil Paviliono, uzata kom studieyo da 
Frankenstein; uzebla pordo, e travidebla 
fenestro supre (Obskura). 

Eniras FRANKENSTEIN del Paviliono. 

FRAN. Ol venas—venas!—proximeskas— 
l’instanto qua kronizos mea pacienta 
laborado, qua orizos mea penoza studii per 
la maxim brilega joyo atingata da mortivi 
til nun.—Qua povo di monarko, qua braveso 
di generalo, qua famo di heroo povas 
rangesar kun ti di Frankenstein? Quon 
povas lia maxim boneg esforci efektigar, ma 
destruktar? Esas mea povo, nur mea, krear, 
donar la inspiro di vivo aden amaso di 
putranta mortiveso; esas mea povo advokar 
ad existo formo konceptita da mea propra 
idei pri perfekteso! Quante vana, quante 
senvalora esas la maxim nobla famo 
komparata a la mea!— Frankenstein esos la 
chefo de homi!—E ta triumfo esas pronta; 
nur kelka instanti, ed ol esos facita! Ne 
eruptez, mea kordio, pro ca joyo 
nerezistebla! 


Eniras JULIO. 

JU. Ha! kara sioro, me ne ja vidas vu hodie; me 
joyas trovar vu. 

FRAN. ( Abstraktite ) Bone, puero,—Bona 

vespero. 

JU. Tala festo en la palaco; tala festino, tala 
dansado, ed omno, on dicas, por vu. 

FRAN. Nu, plu bone; konvenas. Ne dubitez, me 
asistos. Lasez la plena bolo spumifar, lasez 
la joyoza kansono plulauteskar; me asistos, 
por exultar pri mea triumfo. 

JU. Yes, ma pluse, me povus—no, me ne devas, 
pro ke on parolis ulo a me kom granda 
sekreto—me povus dicar a vu to quo multe 
felicigus vu. 

FRAN. Me esos, mustas esar felica; ta sekreto es 
la mea. Forirez, puero, forirez. 

JU. Ma, vu ne amas vua kompatinda Julio; me 
ne savas, quale me ofensis; ma vu nultempe 
antee parolis tante rude a me. 

FRAN. (embracas lu) No, mea bela tutelato, me 
sempre amas tu. Me perturbesas da intensa 
studiado, e dum plura instanti volas esar 
sola. 

JU. Se vu ya amas me, me forirez; ma se me 
ofensis, me ne foriros til ke vu pardonabos 
me, tote ne, ya; ni balde vidos vu. Me trovos 
vu apud mea bel onklino Rosaura. Ho, se vu 
savus to quon me savas! [Lu ekiras. 

FRAN. La tempo venas, la glorioza tempo 
arivas. Nun, Frankenstein, efektez la brava 
verko, ganez ta maxim bona vinko, vinkar 
la tombo! [Ekiras aden la Paviliono. 

Eniras STRUTT portante skalo,—e LISETTA. 

STRUTT. Nu, vu savas, Lisetta, ke me facor 
multe plu multo por vu kam me darfas facar 

por me ipsa. Me deziregas saveskar to quon 
mea mastro facas ibe, ma se lu surprizus me 
videtanta, quante granda frapo me recevus, 
certe; ma vu, Lisetta, havas la povo ruptar 
mea kordio, e lo esas multe plu mala. 

LIS. Do, sen ajornar, pozez la skalo an la 
fenestro, e ferme tenez ol, dum ke me 
klimas por vidar to quon lu facas. 

STRUTT. Shaminda, Lisetta, quon vu pensas? 
Me klimos la skalo e raportos omno a vu 
infre. 

LIS. Segunvole, ma me preferus videtar me ipse, 
pro ke, vu savas, vidar es kredar. (STRUTT 
pozas la Skalo an la fenestro dil Paviliono, 
klimas, ed enregardas; febla briletado videbla 
tra la fenestro.) Nu, quon vu vidas? 

STRUTT. Nu, nur poka fairo, e multa fumo. 

LIS. E me supozas, ke via omna fanfaronata 
deskovraji finos en fumo. 

STRUTT. Ho! me nun vidas plu bone;—e ka vu 
kredas, Lisetta, per to quon me vidas, me 
advere opinionas, ke mea mastro facas 
homo. 

LIS. Facas homo!—Quo, lu ne esas sola? 

STRUTT. Yes, tote sola. ( Subite forta lum- 
flagrajo videsas tra la fenestro; STRUTT 
glitas adinfre .) Ho, Deo! tro multo por me!— 
lu konjuras la diablo—lu explozis la tekto de 
la paviliono!—Kurez, kurez, Lisetta, o 
l’oldulo havos vu! 

LIS. No, la diablo kaptez la lasto! 

[Li ekkuras. 

C E N O II l.—L’Internajo dil Paviliono,— 
Faldata Pordi en la Dopajo. Sur longa Tablo 
deskovresas nedistingita Formo, kovrita per 
nigra tuko. Mikra Tabeleto, kovrita per Boteli 
ed Aparato kemikala,—e fairo-korbo kun 
fairo. 

FRANKENSTEIN deskovrita quaze engajata da 
Kalkulado. 

FRAN. Nun ke la final operaciono esas 
kompletigita, mea anhelanta kordio apene 
audacas regardar l’objekto di sua laborado— 
apene audacas regardar la realigo di sua 
deziri. Kurajeskez, Frankenstein! plenigez 
tua anmo per exulto!—juez triumfo ne ja 
atingata da mortivi! ( Muziko.—Lu avide 
pozas sua manuo adsur la pektoro dilformo, 
quaze por deskovrar kad ol respiras.) La 
vivo-respirado nun inflas olua sino,— 
( Muziko.) Dum ke la koldeta vento dil nokto 
karezas olua fronto, ol vekeskos a sentado e 
movado. ( Muziko.—Lu retro-rulas la nigra 
kovrilo, revelas enorma figuro homal 
havanta kadavatra karnaciono; ol lente 
leveskas su, gradope atingas rekta posturo, 
FRANKENSTEIN regardas intense. Atinginte 
rekta posturo, ol regardegas lu, e lu retrofalas 
tresayante pro hororo.) Kompata Cielo! E ka 
la maxim kara vizioni di mea imagino 
vekigesas a ca realeso terorinda; formo 
hororinda, quan me apene audacas 
regardar:—vice la fresha koloro di homeso, 

lu portas la livideso dil humida tombo. Ho, 
hororo! hororo!—me fugez ca monstro 
timenda quan me ipse kreis! (Lu celas sua 
vizajo en sua manui; la MONSTRO dume 
saltas del tablo, e gradope ganas la uzo di 
sua membri; lu surprizesas da prezenteso di 
FRANKENSTEIN,— avancas vers lu e tushas 
lu; FRANKENSTEIN tresayas pro nauzeo e 
hororo, ektiras sua espado ed asaltas la 
MONSTRO, qua sucieme prenas l’espado de 
lu, fendas ol en du peci, e forjetas ol. 
FRANKENSTEIN lore esforcas sizar ol ye la 
guturo, ma per tre mikra esforco ol forjetas 
lu fore; shamanta, konfuza, desesperanta, 
FRANKENSTEIN hastas ek la Chambro, 
klef-klozas la pordi dop lu. La MONSTRO 
regardas astonate cirkume, transiras la 
Chambro; audante la paz-soni di 
FRANKENSTEIN extere, deziras sequar; 
trovas ke la pordo esas klef-klozita, e per un 
stroko frapas ol de la charniri, ed ekkuras 
rapide.) 


C E N O I V.—Exter la Paviliono, kam antee. 

FRANKENSTEIN, multe agitata, hastas de la 
Paviliono, klef-klozas la pordi dop su. 

FRAN. (Pos pauzo pro teroro.) Ka finas mea 
omna revi pri grandeso hike? Kad ico esas 
la fanfaronata miraklo di cienco,—kad ico 
esas la frukto di la longa yari di laborego, e 

nociva studio? Ka mea maxim bela modelo 
di perfekteso divenas ico—repugnanta 
monstro, nauzeigant amaso di animita 
putreso quan regardar koldigas hororinde 
mem me, olua kreinto? Quale celas lu, 
quale destruktar—? Cielo! Pensar ke, dum 
l’instanto dil realigo, kande finas mea labori 
e me darfus joyegar pri lia nobla 
kompletigo, mea unesma, mea maxim kara, 
unika deziro, esas nihiligar to quon me 
facis! Objekto hororinda, mizeroza frukto di 
mea esforci male desfortunoza! tu nultempe 
videsez da altra okulo kam la mea—tu 
nultempe darfas regardar homo, quan tua 
mal aspekto certe mortigus per teroro! 
(Grandega bruiso audesas, la MONSTRO 
frakasas la pordo dil Paviliono.) Ha! lu esas 
hike! Me dotis lu la forteso di gigantulo, e 
lu uzos ol por pluvigar ruino sur la kapo di 
sua kreinto. ( Muziko.—La MONSTRO 
proximeskas lu kun gesti di koncilio .)— 
Forirez! evitez me! ne proximeskez me, 
mizerulo! tua tusho hororiganta dissemus 
pesto tra mea veini; tushez me, e me quik 
batos vi a nihileso! 

La MONSTRO ankore proximeskas kun gesti 
amikal— FRANKENSTEIN esforcas poniard- 
agar lu, la MONSTRO frapas la poniardo de 
lua manuo;—dum ke la MONSTRO kolektas 
la poniardo, ed admiras olua formo, 
FRANKENSTEIN ekiras sekrete. — La 

MONSTRO, perceptante ke lu iris, ekhastas, 
quaze persequar, ma vers l’opozanta sinso. 


C E N O V.—Centro di Foresto intrikata e 
tenebroza.—Grandega Tempesto, Tondro, 
Fulmino, Pluvo, &c. 

Eniras RITZBERG,—edEMMELINA, portanta la 
PUERO. 

EM. La voco terorinda dil tondro, e la feroca 
tumulto dil sovaja tempesto furioza, 
dronigis tua plendema krii, mea infanto 
kompatinda, e tu tacigesas. Dormez, mea 
bebeo, la pulsanta sino di tua matro 
shirmos tu. Ni balde trovos lu,—yes, me 
esas certa.—E kande lu vidos tua vangi reda 
e ridetanta, e remarkos la vizajo pala e 
magra di sua Emmelina, lu itere esos la nia. 

RITZ. Me tote ne kredas lo. Parolar pri lua 
kordio, ha! lu ne havas kordio: se lu havis 
ol, ol vaporeskis en la fumi di sua laboro 
diablatra. Lu, amar e protektar tu!— lua 
omna emoci restas ye la fundo di kruzelo; 
ed en la kimeri di lua cienco, e la revi di lua 
ambiciono dementa, lua omna emoci homal 
esas perdita e nihiligita. 

EM. Ho, no! mea patro; I’entuziasmo di savo, la 
aklamo dil povozi, forsan kelkatempe luris 
lu de ni, ma mea propra Frankenstein, bona, 
dolca, nultempe povas esar nehumana. 

RITZ. Ka no? Nu, me ne savas to quon tu 
nomas ol; ma trompar yuna homino, 
inocenta e konfidanta, quale tu esis, e livar 
tu e tua infanto en povreso e manko, dum 
ke lu vagis inter la sequanti di princo, pro 
sua propra inventuri diablatra;—se lo ne 
esas nehumana, me ne savas to quo esas. 

EM. Ha, mea patro; me audis, ke la Princo del 
Piombino havas domeno en ca bel insulo; 
ka lu havas en sua domanaro mirakla 
filozofo—me kredas, ke esas lu—ed ho! mea 
kordio dicas, ke lu balde benedikos ni per 
sua amo rivenanta. 

RITZ. Yes, e per ca bona rakonto; e pro ke me 
ne toleras vidar tu sospirar pro senespera 
tristeso, tu luris me livar mea lojeyo quieta 
e pacoze en Germania, e vagar adhike en 
Sicilia. Ed hodie tu mustas marchar en 
belete ne-utila chaso, por esforcar sequar lu 
en la domenaro di ta princo; til ke ni 
perdesas en la labirinti di ca foresto, e ne 
povas ritrovar la voyo a ta domacho quon 
ni lokacas. E me kredas, ke se tu trovus lu 
en la palaco dil Princo, tu forpulsesus del 
pordego quale simpla mendikanto. 

EM. Ne dicez lo, mea patro; ne destruktez mea 
espero, nam en ol esas mea mikra forteso 
restanta. 


(Tempesto furiozeskas.) 


144 



RITZ. E bela nokto por ento yuna e delikata 
quale tu, kun tua febla infanto, esar extere. 
—Malediki, mil malediki sur ta kanalio—! 

EM. Ho, no, mea patro, no!—Ne maledikez lu.— 
Ne maledikez la spozo di tua Emmelina,—la 
patro di elua infanto! 

RITZ. Nu, nu, me ne facos lo—la damnita, 
senvalora vaganto!—Me ne audacas movar 
de un pazo en ca pestoza foresto, nam la 
tempesto tante bramas cirkum ni, ke me 
timas perdar la voyo; e me savas, ke tu ne 
havas forteso disponebla,—Ma ho, me havas 
ideo. Restez exakte hike, ube me livas tu; 
donez a me l’infanto, nam tu fatigesas 
portinte ol, e me serchos la voyeto,— 
Trovante ol, me rivenos por tu.—Bone, 
restez hike, sub ca arboro; ol ofras ula 
shirmivo. Me supozas, per la helpo dil 
fulmino, qua tante gaye brilegas, me balde 
trovos la voyeto.—Me opinionas, ke me ja 
vidas ol. ( Prenas la PUERO de EMMELINA, 
ed ekiras quaze serchante la voyeto .) 

EM. Mea anmo falias, mea forteso exhaustesas. 
Dum ke me portis l’infanto, naturo donis a 
me forteso, e me ne povis sinkar sub ta 
agreabla kargajo.—Ha, quala bramo esis!— 
Cielo ipsa persekutas la desfortunoza 
Emmelina.—Patro! patro! venez a me!—Me 
sinkas — me mortas — ho, Frankenstein! 
Frankenstein! ( Elfalas a la tero—la tempesto 
duras furiar. La MONSTRO eniras 
pavorigante ed astonate, regardegas sovaje 
cirkum lu; fine vidas EMMELINA extensata 

sur la sulo—esas astonata, proximeskas e 
levas el; admiras; expresas ke la pluvo jenas 
lu, e ke la fulmino esas hororinda, lua 
kompato por EMMELINA, qua esas expozata 
ad ol, lua deziro trovar shirmivo por el; 
konkluze levas el en sua brakii, ed ekportas 
el.) 

Ri-eniras RITZBERG, kun la PUERO. 

RITZ. Venez, Emmelina, me supozas ke me fine 
trovis ol, e ni balde esos komfortoza che 
hemo ante ke la tondro itere grondos a ni.— 
(Vidas ke el forirabis.) Kompata Cielo! ne 
hike! Adube el iris? Certe nula danjero 
proximeskis adhike.—E1 forvagis, esforcis 
rajuntar me, e perdis la voyeto, e do 
augmentas nia jeni. Neprudenta yunino!— 
Emmelina, mea filiino, mea puerino, mea 
Emmelina. 

[Ekiras kun la PUERO, kriante. 


C E N O V l.—L’Internajo dil Dometo di 
RITZBERG. —En ireyo-pordo; ulloke en la 
Ceno, Herdo. 

(La MONSTRO bruisoze apertas la pordo ed 
eniras, portante EMMELINA; lu pozas el en 
sidilo, regardas cirkume por moyeno helpar 
el; vidas la fairo, deskovras per tushar ol, ke 
ol donas varmeso; movas la sidilo kun 
EMMELINA apud la fairo, e restas 

regardante el. La PUERO eniras, vidas la 
MONSTRO e krias terorigate, e kuras trans 
la ceneyo, kriante, ‘Matro! matro!’ Lore 
RITZBERG eniras, simile pavorigesas 
vidante la MONSTRO. La MONSTRO 
admirante observas la PUERO efacas manu- 
signo ke ol proximeskez; la PUERO refuzas; 
lu lore nelaute proximeskas a la PUERO e 
facas gesti koncilianta, la PUERO esforcas 
eskapar lu. EMMELINA facas penetranta 
krio. RITZBERG sizas sua pafilo, pafas a la 
MONSTRO, vundas ol en la shultro. La 
MONSTRO faligas la PUERO, qua kuras a 
l’embraco di sua matro; expresas l’agonio dil 
vunduro; la furio incitata dal doloro! volus 
asaltar RITZBERG, qua prizentas la pafilo; 
esas senkurajigata da timo pri nova vunduro; 
hastas ek la dometo; RITZBERG restas 
defensante; dum ke EMMELINA dankas 
Cielo por la salveso di suafilio.) 


C E N O V l.—Peizajo. 

EnirasJULlO. 

JU. Quo eventas a sioro Frankenstein? Kande 
me parolis a lu cavespere, lu esis tante 
iracetema, e tante abstraktita, e tante 
misterioza; e nun, yen, mea patro, la Princo, 
havas granda festo nur por honorizar lu, ed 
on trovas lu nulloke. Me deziras renkontrar 
lu. Me opinionas, ke lu amas me, e me 

pregetus lu de lua desgaya humoro, e 
duktus lu ridetanta e bonhumora a mea 
onklino Rosaura, me rezolvas. ( Muziko.—La 
MONSTRO enhastas furioze.) Ha!—qua 
kreuro terorind e giganta esas to? ( La 
MONSTRO proximeskas e sizas lu.) Ho!— 
helpez,—kompatez,—indulgez me,—indulgez 
me!— 

(La MONSTRO expresas, ke sua jentila 
sentimenti al homaro trovis desestimo, 
abominaji, e violenteso, ke olti omna esas 
chanjita ad odio e venjo; ke JULIO esos sua 
unesma viktimo; lu sizas JULIO e forportas 
lu, JULIO kriachante, “Kompatez!— helpez, 
helpez!’) 


C E N O VII l.—Splendida Festino-Halo en la 
Palaco, apertita en la dopajo al Gardeno, 
havanta Vidajo dil Lago. Festino-tabli, &c. 

La PRINCO e ROSAURA deskovrita, sur Trono 
sub l’Arko central. GEKOMPANI, SERVISTI, 
SEQUANTI, &c. BALETO pleesas, pos qua la 
PRINCO e ROSAURA avaniras. 

PRINCO. Me ne savas, pro quo lu por qua ca 
festo esas intence facita tante longe 
absentas su de nia festado. Certe dum un 
nokto lu povus ajornar sua laborado. 

ROS. Me supozas, ke lu ne plus tardesos, pro ke 
me sendis Julio por trovar lu.—Ha! lu venas. 


148 



Eniras FRANKENSTEIN, multe agitata. 


PRINCO. Fine vu arivas. Esez certa, mea amiko, 
vua absenteso esis remarkita e regretita. 

FRAN. Aceptez mea exkuzo humila ed sincera. 
Me esis okupata, tre intense okupata, per 
solvar Problemo, de la rezulto di qua multo 
dependas. ( aparte ) Mea omna esperi 
dependis de ol, e ta solvuro facis ek me 
mizerozulo por sempre! 

PRINCO. Ajornez nun studio e pensaji 
tenebroza.—La cintilifanta suko dil vit-beri 
forigez de vua cerebro omna kimeri 
obskura; partoprenez la joyo ridetanta 
cirkum vu:—balde, me promisas a vu, me 
facos propozo a vu, qua augmentos vua 
joyo. 

FRAN. Yes, me esez joyoza; me serchez joyo 
mem ye la fundo dil bolo dementiganta; me 
ne povas trovar ol en mea propra kordio.— 
Donez a me vino;—hastez, me pardrinkos 
de la exterfluanta glaso, ol forsan forigos— 
ho! no, no, ol nultempe forigos de mea 
memoro ta formo hororinda qua ecesas 
koncepto. 

ROS. De mea manuo, ka la taso donos min 
joyo? — Kara Frankenstein — me dicus, 
erudito, quon signifikas ca sovajeso 
terorinda sur vua mieno? 

FRAN. Kara e maxim bela siorino, to esas 
l’ebrieso di granda gayeso, di gratitudo, di 
anmoza joyego. Bela siorino, permisez ke la 

maxim basa de vua sklavi tostez vu. (Lu 
levas la taso a sua labii, kande QUADRO 
enhastas.) 

QUAD. Ho, mea sinioro, mea sinioro!—quala 
novaji hororinda:—la yuna princo, Julio, 
esas ocidita! 

FRAN. (Forjetas la taso.) Eterna Cielo!—ta 
demono facis lo! 

ROS. Julio ocidita! 

PRINCO. Mea filio! mea bela, inocenta, 
afecionoza filio! dicez, ube, quale, da qua? 

QUAD. Lu trovesis en la paviliono ube sioro 
Frankenstein studias, la pordo arachita de 
sua charniri: pro la marko an lua kolo, lu 
aparas strangulita. 

FRAN. ( aparte.) Do mea maxim mala timi 
pruvesas tro vera! 

PRINCO. Quale ta bela puero provokis sua fato? 
Furto ne esis la kauzo. Quale on volus nocar 
ta puero kara e ne-ofensiva? 

QUAD. Kad Vua Alteso dubitas? 

PRINCO. Parolez, quon tu intencas dicar? Quan 
tu suspektas? 

QUAD. Qua ma ta exterlandana aventurero, ta 
Frankenstein? 

PRINCO. Frankenstein! 

ROS. Ho, Cielo! 

QUAD. Kad irgu altra havas admiso al 
paviliono, od ultempe darfas enirar, o tale 
nun agabus, ecepte por serchar la yuna 
princeto? 

PRINCO. Me apene kredas la posiblajo; ma lua 
long absenteso del festo dum ta sama horo, 

lua remarkinda agiteso enirante,— 
Frankenstein, quale vu respondas a ca 
timenda akuzajo? 

FRAN. Me esas kulpoza, kulpoza milfoye! 

OMNI. Ha! 

FRAN. Ne pri la krimino di ocido. Me ne povis 
violentoze pozez un fingro sur ta belega 
Puero. Mea kulpo esas milople plu nigra, 
plu hororinda. Me esas la patro di mil ocidi. 
Ho! prezunto, e kad ico esas vua puniso? ka 
mea promisita triumfo a to portis me? 

PRINCO. Frankenstein! pro kompato, explikez. 
Qua misterio hororinda celas su en vua 
vorti? 

(.Pafado e bruiso de chaso audesas extere—la 
MONSTRO enhastas tra la dopa enireyo 
arkizita, persequate da RURANI diverse 
armizita—omni kriachas pro hororo—lu 
hastas a FRANKENSTEIN, e jetas su a lua 
pedi, imploras protekto.) 

FRAN. Odiinda, abomininda demono! nun 
makulizita per la sango di inocenteso— 
demono di maligneso e destrukto—hike 
adsur tua odiinda kapo me nun invokas la 
venjo di patro e princo. Mortez, monstro, 
mortez! e livez ta vivo quan tu deshonorizis 
per sango e bucho.— (Lu sizas la MONSTRO 
— la gardi proximeskas,—la MONSTRO jetas 
FRANKENSTEIN al tero, e per esforco di sua 
imensa forteso brechizas l’opozanta rango— 
la PRINCO imperas, ke li pafez—la 

MONSTRO, sizante l’Oficiro, tenas lu kom 
skop-plako avan su—lu recevas la kugli e 
falas mortante—la MONSTRO hastas per la 
gradi al trono e ridegas exultante—general 
imajo facesas, avan quafalas la Kurteno.) 

AKTO II 


C E N O l.—Kelero apartenanta al Villa, enireyo 
nur per skalo de mikra trapo supere. 

STRUTT. ( Deskovrita .) Nu, mea mastro fushis 
bonege, semblas a me, per sua omna 
mashinaro e magio; facir homo facis lu 
fushita homo, e me semblas destinata 
partoprenar lua omna avantaji. Pro ke lua 
esperoza bubeto amuzis su per strangular 
puero, quale, me supozas, nia ordinara 
puerachi strangulas katyuni, pro pura 
bonhumoro, ili sizis me e jetis me aden ca 
subtera apartmento, por ke me ne facez 
malaji; quaze li pensas, ke me anke havas 
l’inklinesi di mea mastro, e havas talento 
por facar homi e strangular pueri.—E do, 
docinte a me lua filozofio, mea mastro livis 
me hike, por ke me praktikez ol. Se ico esus 
vin-kelero, to esus konsolaco; me povus, 
per la magio di fudro de bona vino, 
transformar ca subtera karcero a feo- 
palaco, e kande me ne plus povus tolerar lo, 
me povus imaginar, ke ca harda pavi esus 
silka kuseni. Ma nun omno aspektas quale 
maledikate senkomforta realeso. Ha! Me 
audas ulu venanta. Me supozas, ke esas olda 
Quadro, qua liberigos me, od adminime 
ofros la konsolaco di flakono de sua maxim 
bona vino. ( La trapo supere apertesas, skalo 
abasesas, e QUADRO decensas, sequata da 

LISETTA.) Ha! quale vi standas; me joyas 
vidar vi. Me esperas, ke vi adportas 
konsolaco de una od altra sorto. 

QUAD. Ho yes! konsolaco la maxim bona 
posible, novajo pri rapida fino di tua omna 
mizeri; vu balde esos exaltata, mea bonulo, 
elevata, trusata, vu dansos sur nulo. 

STRUTT. Ne dicez lo. Komprenez, tala insinuaji 
esas tre desagreabla a mea sentimenti; nam, 
quankam vu konsiderus mea mastro sorto 
de sharlatano, certigez vu, ke me nultempe 
kustumis dansar sur tensita kordo; e pri 
pendar —(a LISETTA) ho! vu kara enteto, 
me sonjis pri nulo ma pendar me de vua 
kolo—e pri trusuri, me nur esperabis, ke ni 
du trusesis en mariajo-lito ante nun. 

LIS. Ho, shaminda, sioro! 

QUAD. Ho, vu esperis lo, ka yes? Me dicas, ke 
esas tre streta lito quon on preparas por vu, 
en qua vu trovos, ke esas tre konvenanta 
jacar sole, ed ube vu trusesos per la shovelo 
di sakristo. 

STRUTT. Me surprizesas, ke vu parolas pri tala 
nedecanta kozi koram yunino. 

QUAD. Dum la konfuzo kauzita da lua 
delektiva kompanulo, vua beleta mastro 
efektis eskapo; ma me certe kaptis vu. Me 
konsideris, ke kaptar kerlo quale vu esas 
mea responso, do me jetis vu aden ca 
kelero. 

STRUTT. Esus plu jentila, se vu jetabus me 
aden vin-kelero. 

QUAD. E vu esos pendigita pro ke vu helpis, 
sustenis, kurajigis vua mastro formacar 
monstro, e kom helpanto a l’ocido dil yuna 
princo. 

STRUTT. Sioro Quadro, vu shokas me. Me 
akuzesas helpar facar homo! Me dicas, ke 
me nultempe esis suspektata pro tal ofenso; 
ne mem da la bedelo di nia parokio, e lu esis 
akutulo serchante tal aferi. 

QUAD. Ma nun, sioro, me havas vu, vu ne facile 
eskapos, kredez me. 

STRUTT. Ho, sioro Frankenstein! sioro 
Frankenstein! yen belet afero en qua vu 
pozis me, esar konsiderata kom bapto-patro 
a vua monstro,— (lu sideskas dope.) 

FIS. Ma nun, mea propra patro bona, 
bonhumora, kara, pro ke vu ne povas 
desfacar to quon esas facita, e ke pendigar 
ta yunulo nur plu-maligus ca malajo, ka vu 
ne povus trovar moyeno per qua lu 
liberigesus? 

QUAD. Fiberigar lu, ha! e pro quo? 

FIS. Nu, por obligez me, patro; nam lu advere 
esas pasable bonkonduta yunulo, e sat bela. 

QUAD. Quo! ka vu opinionas tale? E do, me 
supozas, tu decidos ke tu mustas irar kun 
lu, he, bubetacho? Irez e videz lu pendigita, 
se vu deziras. 

FIS. Mea kara, bela patro, vu ne savas, quankam 
vu esas sat evoza, quante bone vu aspektas 
facante bonhumoroza ago. ( El facas manu- 
signi dop lua dorso a STRUTT, ke lu profitez 
del oportunajo e klimez la skalo .) 

QUAD. Karezema Jezebel! Ne pensez lurar me 
de mea devo. 

LIS. Nun regardez mea vizajo. ( Pozas manuo a 
singlaflanko di lua vizajo, quaze turnar lu a 
su ipsa; STRUTT vidas l’oportunajo e taceme 
acensas la skalo.) Regardez mea vizajo, e 
refuzez me, se posible. Ka vu lasez lu irar? 

QUAD. Certe no. 

LIS. Ka certe? 

QUAD. Damnez me se me lasus lu irar. 
(STRUTT atingas la suprajo dil skalo.) 

LIS. Do me konsilus lu, ke lu agez quale me 
agos, e forirez sen vua permiso, e lasez vu 
juar la komforti di ca loko tote sole. (El 
kuras al skalo, e per la helpo di STRUTT 
hastoze klimas ol, pose li rapide tranas 
adsupre la skalo.) 

QUAD. Ha, tu hominacho, tu megero, tu ne- 
obediema raskalino, quon tu intencas? 

LIS. Nur ke vu restez ibe, patro, til ke la yunulo 
esas for vua manuo; por ke me ne tolerus 
ke vu havez lua morto sur vua koncienco, 
patro, no, advere. 

QUAD. Irez, vi du, e genitez monstri, se vi 
volas; vi ne produktos irgo plu mala kam 
ne-naturala filiino. 

STRUTT. Adio, oldulo! 

(STRUTT e LISETTA desaparas kun la skalo, 
QUADRO ekhastas furioze.) 

C E N O I l.—L’internajo dil Dometo di 
RITZBERG, quale antee. 

FRANKENSTEIN enhastas, multe agitata. 

FRAN. Ube me esas? Me pauzez dum instanto 
por kolektar mea distraktata pensaji— 
tranquiligez, se posible, ta tumulto en mea 
cerebro. Me fugis! e pro quo? Ka morto ne 
esus kordiale aceptata? Ma perisar sur 
jibeto—infamizita—stigmatizita pro krimino 
quon mea anmo ipsa odias—l’ocido di 
inocento quan me prefere mortus por 
salvar. No, no, ne esez—ne ja. Mea vivo esis 
konsakrita al realigo di una skopo, nun 
altra postulas olua kurta restajo por 
destruktar ta kanalio quan me formacis— 
por liberigar la homaro de la mala 
persekutado di ta demono. Lo nun esas mea 
devo, ed a ca tasko terorinda me solene 
devotigas me. 

Eniras EMMELINA e la PUERO. 

EM. Nekonocato hike! Ha! ka me kredas mea 
sensi?—ka me esas tante benedikata, ka lu 
venas serchar sua Emmelina? Mea sinioro, 
mea vivo, mea Frankenstein! 

FRAN. Quan me vidas? Emmelina Ritzberg! 
Perdita, kulpoza, maledikata mizerulo! tua 
glaso de krimini e mizero plenigesas. 
Inferno beas por tu, e tua omna viktimi nun 

cirkondas tu ed invokas la venjo di Deo 
adsur tua kapo. 

EM. Ka tale esas? Ka la prezenteso di Emmelina 
esas, pos omno, maledikajo? Do adio, 
espero. — Ma ni ne persekutos vu, 
Frankenstein, nam kun mea filio me vagos 
adube vu nultempe punisesos da la 
memorajo di ni, ed ube morto balde finigos 
nia tristeso. 

FRAN. Emmelina! Emmelina! ne lacerez mea 
kordio per tala vorti. Quo a kulpoza 
mizerulo esus plu granda malediko kam la 
prezenteso di ti quin lu domajis? Nun avan 
vua pedi videz me, Emmelina, en humila 
agonio di kordio, me pregas de vu pardono. 
Ho! ke me nultempe livabis vua domo 
pacoza e benedikata—nultempe lasez enirar 
mea sino ta demoni di ambiciono e mala 
fieracho, qui nun, sencese rodante, 
tormentas mea anmo. 

EM. Ne ye mea pedi, ma en mea brakii, kara 
Frankenstein, perdez l’omna memoraji di 
pasinta tristeso. Ho! se tua kordio ankore 
agnoskas tua Emmelina, omno esos bona, 
felica.—Un amoranta embraco da tu 
rekompensas ero di tristeso; en tua rideti e 
ti di ca dolca kerubo, me itere vekos a joyo. 

FRAN. Ho, Emmelina, depos ke ni separesis, 
omno esis krimino; krimino tante nigra, ke 
mem a tua anmo dolca e pardonema me ne 
audacas konfesar ol. Krimino, di qua la 
puniso esos sencesa, eterna. 

EM. Ho no, mea Frankenstein, kulpo, por esar 
absolvita, nur bezonas esar abjurata. 
Retroveninte a vertuo e domala paco, tua 
Emmelina kalmigos tua tota desfeliceso, ed 
an elua sino tu oblivios tua tristaji. 

FRAN. Me ne darfas esperar. Ma en ca lando me 
ne trovos paco dum instanto. Rapide, ni 
fugez—fore, for ca loko maledikata, la 
veneno a mea tranquileso. Adibe, a ta 
kalma retreteyo, ube tua charmi anjelal 
unesme vekis mea anmo ad amoro, adibe ni 
quik irez. Ho, utinam en ceni olima e plu 
felica me povus obliviar la kulpo, la mizero 
quon depos to sklavigis me. 

Eniras hastoze RITZBERG, tra Pordo. 

RITZ. Ha! Frankenstein hike! ma esas nula 
tempo por parolar; la dometo flamifas! Ta 
feroca e giganta figuro havanta aspekto 
terorinda, alte ocilas sua torcho, quaze lu 
triumfas pro ca ago. ( Rude krianta ridado 
audesas.) 

FRAN. Ha! ca voco hororinda! Rapide, rapide, 
ni fugez! Fua malico infernal ankore 
persequas me; e nur per lua morto, o la 
mea, cesos ca feroca persekutado. Utinam 
me povas pozar vi ultre lua povo—! ( Kun 
RITZBERG lu esforcas apertar la pordo, li 
trovas ke ol esas barikadizita extere; la 
ridado iteresas—la flami envelopas la tota 
domo— FRANKENSTEIN ekhastas quaze 
serchar altra ekireyo—Parto di la domo 

ruptas—la MONSTRO eniras tra la fenduro, 
sizas EMMELINA e la PUERO, e portas li tra 
la brulanta ruini, sequata da RITZBERG. 
FRANKENSTEIN ri-eniras, vidas ke 
EMMELINA e la PUERO foriris, e 
desesperante hastas vers li.) 


C E N O II l.—Peizajo. 

Eniras STRUTT e LISETTA. 

STRUTT. Nu, Lisetta, eskapinte per vua helpo la 
manui di vua olda patro iracema, quon ni 
nun facez? 

LIS. Nu, pro ke me samtempe eskapis de lua 
manui, e talmaniere perdis mea naturala 
protektanto, quon vu supozas, ke vu nun 
facez? 

STRUTT. Nu, me supozas, ke vu opinionas, ke 
me devas mariajar me kun vu? 

LIS. Dum ke vu, forsan, havas tre diferanta 
opiniono. 

STRUTT. Tote ne, mea anjelo; ma mea 
kompatinda mastro, lu forsan afliktesas, e 
bezonas mea helpo; e desertar lu en lua 
bezoneso, me ne povas tale agar, Lisetta, no, 
ne mem por posedar tala trezoro quale vu. 

LIS. E se vu povus, me desestimus vu. Ma 
supozez, sioro Strutt, ke ni amba irez por 
helpar lu. On dicas, ke du kapi esas plu 
bona kam un, ed anke du pari de manui: e 
vice havar un fidela sequanto, lu havos du. 

STRUTT. Quo, ka vu advere intencas lo? Ka vu 
advere prenos me, por lo bona e lo mala, ed 
iros kun me por serchar mea kara mastro? 
Nu, me sempre pensis, ke vu esas bona 
ento, ma nun vu esas perfekta deajo, e me 
adoros vu. 

LIS. Qua savas, forsan sioro Frankenstein anke 
mariajeskos, e lore havos plu bona laboro 
kam facar monstri. 

STRUTT. Ho, ta monstro! ne parolez pri lu, 
Lisetta. Se lu esus apud mea mastro, ka vu 
supozas, ke me havus la kurajo afrontar lu? 
Me ne esas certa pri lo. 

LIS. Ho! ne dubitez me; se me traktus kun lu, 
me duktus lu a lua raciono sat rapide; nam 
se kurajoza homino ne povas domtar lu, lu 
esas ya diablo tre feroca e neguvernebla.— 
(krio audesas extere.) 

STRUTT. Ha! quo esas ta krio? Videz, fore, ta 
demono venas, lu portas kun su ed homino 
ed puero. E1 semblas ne domtir lu. Nun 
retroirez, retroirez, Lisetta, celez vu, me ne 
volas ke lu proximeskez vu, ne por la tota 
mondo. ( Lu tiras el addop arboro.) 

(La MONSTRO eniras portante exultante 
EMMELINA ed elua PUERO, transiras ed 
ekiras. FRANKENSTEIN sequas shancelante, 
preske aplastata profatigeso e teroro.) 

STRUTT. ( Venas ek sua celo-loko.) Quo, ho! 
Sinioro! mastro! Sinioro Frankenstein! Yen 
Strutt, vua fidela servisto! Lu ne audas, ma 

demente persequas ta demono quan lu ne 
povas esperar dominacar. 

LIS. E ka vu anke, Strutt, esos tante dementa, ke 
vu sequos? 

STRUTT. No, ne sole, pro ke to esus ne-utila; 
ma askoltez, me agos talmaniere—komence, 
me pozos vu en sekura loko, e pose advokos 
plura brava homi, e ni probos, ka ni esas 
kapabla traktar Sua Monstreso; nam ante ke 
lu povos nocar ta homino kompatinda ed 
elua infanto, per Deo, lu mortigez e manjez 
me—ma me donos a lu ventredo. 

[Li ekiras. 


C E N O I V.—Imensa rango di rokoza precipisi, 
proxim la somito di Etna. Unlatere saliema 
roko-kolono stacas sur altajo. L’unika voyo 
esas de la profundajo. 

(La MONSTRO, per giganta pazegi, acensas del 
profundajo kun EMMELINA e la PUERO— el 
esas tante fatigata e terorigata, ke el ne 
povas parolar—La MONSTRO atingas 
l’altajo, e per kordo cirkum sua tayo ligas 
EMMELINA a la roko-kolono—Lu ri-iras al 
PUERO—EMMELINA falas a sua genui e 
suplikas— FRANKENSTEIN per granda 
desfacileso acensas del profundajo—lu vidas 
la PUERO en la manui dil MONSTRO— lu 
asalteskas la MONSTRO— la MONSTRO 
defias lu—e FRANKENSTEIN, rimemorante 

sua olima falii, abandonas sua mieno 
menacanta e suplikas.) 

FRAN. Kruela demono, ka tu ankore durstas 
por la sango di inocenteso? quanta viktimi 
necesesas por kontentigar tua furio? Me 
imploras tu, me, tua kreinto, qua donis a tu 
vivo, qua dotis tu ta nekomparebla forteso 
quan me ne esperas dominacar, me, sur la 
genui, pregas ke tu indulgez ta inocento. Se 
furio e la dursto por sango esas en tua 
anmo infernal, per me, per me saturez tua 
maligna apetito—ma, ho! se en tua korpo 
homal lojas un cintilo di humana simpatio o 
sentimento, indulgez, indulgez ta puero ne- 
ofensiva! 

(La MONSTRO indikas sua vunduro—expresas, 
ke lu volunte servabus FRANKENSTEIN ed 
esabus amiko, ma ke lua omna propozi esis 
repulsita kun desestimo ed abomino—lore, 
kun maligna exulto lu sizas la PUERO e jiras 
ol supre, quaze lu intencas jetar ol del rokajo 
—EMMELINA kriachas, FRANKENSTEIN, 
kriante pro hororo, kovras sua okuli — 
tainstante pensajo venas ad EMMELINA— el 
tiras de sub la robo flajoleto e pleas melodio— 
l’efekto sur la MONSTRO esas quika—lu 
esas astonata e ravisata—lu pozas la PUERO 
sur la tero—lua sentimenti esas plu forte 
afektata da la muziko, e lua atenco trancata 
da ol—la PUERO eskapas a sua patro— 
EMMELINA duras plear, e FRANKENSTEIN 

intense regardas olua efekto sur la 
MONSTRO. La melodio durante, lua emoci 
plue ecitesas—lu ploras: pose, la muziko nun 
animoza, lu esas ecitata ad extazo—ed ol nun 
itere trista, lu represas su, til ke lu jacas 
exhaustita ye la hazo dil rokajo a qua 
EMMELINA esas ligata.) 

(Nun STRUTT enhastas kun RITZBERG e plura 
RURANI, diverse armizita e portanta dika 
kordi) 

STRUTT. Yen lu! yen lu! ta es mea jentilulo! e 
per fortuno, lu semblas dormetar—nun esas 
nia tempo. A lu, mea kamaradi, e ferme 
ligez lu, e lore ni esos bona. 

(Kun RITZBERG e l’altri, lu quik asaltas la 
MONSTRO, e li ferme ligas lu per kordi — 
FRANKENSTEIN dume liberigas 
EMMELINA— la MONSTRO facas grandega 
esforci ruptar la kordi, ma esas vinkata da la 
nombro di sua enemiki.) 

STRUTT. Forirez, forirez, sinioro, e duktez la 
siorino e puero a sekura loko. Me prudente 
lojos ta kozo en streta lojeyo, e quik rivenos 
por vartar vua imperi. 

FRAN. Fidelulo! Eterna Providenco, aceptez 
mea danki; e se vu deziras afliktar me per 
nova puniso, ho! sur nur ica kapo kulpoza 
sendez vua iraco; indulgez ti qui esas 
maxim kar a me, ti di qui l’inocenteso 

egalas vua kompato! ( Kun EMMELINA e la 
PUERO lu decenseskas, e desparas.) 

STRUTT. Nu, la maxim bona kozo esas ligar ca 
ento a ca roko-kolono; la koldet aero di ca 
regiono forsan apetitigos lu; ma lu havos 
nur poka oportunajo satisfacar ol, sen ke la 
lavao fluas del volkano, e servos kom sorto 
di liquoro por lu. ( Li ligas lu al rokajo, la 
MONSTRO rezistas furioze, dume lu jetas un 
de la RURANI aden la profundajo.)—Yes, 
tensigar ol; nam se lu liberigesus, lu esus 
diablo a vi omna; lu krakus vi quale tante 
multa nuci. Do, me opinionas, ke to suficos; 
ne timez, ke lu balde jenos ni. Se lu eskapus, 
e trovus la voyo retroe a tero ferma, me 
lasus lu drinkar tosto a me per la taso quon 
me plenigos por celebrar lua renverso. 

(Li decensas del precipiso per kordi e skali, livas 
la MONSTRO ligita al roko-kolono—li 
foririnte, lu duopligas lua esforci eskapar de 
la ligili, e fine sucesas—lu regardas l’abismo, 
e timas irar adinfre—lu ferme ligas al kolono 
la kordo per qua lu esis ligita—e per to 
abasas su aden l’abismo.) 


C E N O V.—Subtera Pasajeyo en la Monto. 

Eniras STRUTT e RURANI. 

STRUTT. Per Deo, mea kamaradi, esas kolda 
laboro klimar al somito di Etna en la 

venteto vesperal—yes, e fatigas, anke— 
kaptar tala vildo quale ni chasis ne esas 
infanto-ludo. Deo, quala kerlo esas mea 
mastro, facante homo—lu pensis, ke lu 
havez giganto, me supozas. Nu, me dicas, 
mikra e bona ento por me. Ma, tamen, ni 
tranquiligis ta jentilulo, e me opinionas, ke 
ni agis plu bone kam mea mastro facante lu. 
E nun me dicas a vi sekreto. Ca pasajeyo 
iras al ermiteyo di patro Antonio; lo vi 
omna savas, do ol ne esas sekreto; ma to 
quon vi forsan ne savas, esas ke olda 
Quadro, la keleristo dil Princo, irge kande 
lu vizitas la santa patro por konfesar, 
sempre adportas un o du boteli di boneg 
olda vino, quan recevesis dal ermito vice 
penitenco; e do lu igas sua mastro pagar 
por lua omna peki, e kompras absolvo por 
una per facar altra. Nu, vu savas, me 
opinionas, ke ni plue meritas ca vino kam la 
veneracinda patro, e me propozas, ke ni 
retretez a lua kaverno e drinkez a la 
venonta prospero di la heroi qui vinkis la 
monstro. 

[Krio, e li ekiras. 


C E N O V L —Internajo dil Kaverno dil Ermito. 

STRUTT e RURANI deskovrita sidante cirkum 
tablo. 

STRUTT. Nu, per mea anmo, to esas monstroze 
agreabla retreteyo. E nun ni havos ta 
amaseto di bona vino Falerniana. 

RURANO. ( qua serchas tra la kaverno) Hike ol 
esas, sioro Strutt; yen la santa aquo dil 
veneracindulo. 

STRUTT. Ekportez ol, ni enportos ol. Se Sua 
Veneracindeso remarkas olua absenteso, lu 
savas quale obtenar pluso. La peki di olda 
Quadro sempre provizos lua kelero. Nun, 
kamaradi, plenigez via tasi—(RURANI dume 
pozis sur la tablo plura flakoni de vino, 
korni, &c.) Plenigez, omni, e plena glasi. 
(omni plenigas la tasi) Konfuzo ad irga 
kreuro qua volas nocar homino e puero 
sendefensa; nam, irge qua formo li havus, li 
advere esus monstri. 

RURANI. Brave! totkordie! ( omni drinkas.) 

STRUTT. Yen altra tosto. A ni ipsa, nobluli, e 
nia venonta entraprezi esez kronizita da 
tam kompleta suceso kam ta quan ni tante 
glorioze facis. 

(Li havas la tasi levita a lia labii, kande la 
MONSTRO, decensante per la kordo, venas 
tra aperturo en la plafono dil kaverno, e 
stacas sur la tablo meze di li—li omna 
retrofalas pro teroro kun lauta krii—la 
MONSTRO, per un stroko, frakasas la tablo 
—omni fugas timegante—la MONSTRO 
furioze jetas la sidili— STRUTT trovas 
oportunajo por poniardagar lu en la dorso, e 
fugas livinte la poniardo en la vunduro—la 

MONSTRO extraktas ol, e bramante pro 
doloro, ekhastas.) 


C E N O VI l.—Streta e rokoza voyeto qua 
duktas al somito di Etna. 

Eniras STRUTT e RURANI rapide retretante del 
MONSTRO— la MONSTRO persequas— 
FRANKENSTEIN eniras kun EMMELINA—Zi 
sequesas da SOLDATI, quin 
FRANKENSTEIN kurajigas atakar la 
MONSTRO. 


C E N O VII l.—La Somito di Etna—la Kratero 
okupas la centro dil ceneyo—proxime esas la 
Voyeto de infre—en tre distanta perspektivo 
videsas la maro ed urbeti ye la bazo di Etna — 
la Volkano, dum ke le ceno pleesas, ekjetas 
torenti de fairo, cintili, fumo, &c. quale dum 
komenco di erupto. 

(La MONSTRO acensas de infre, febla pro sango- 
manko e fatigeso — lu sequesas da 
FRANKENSTEIN, quan lu quik atakas e 
poniardagas per la poniardo ektirita da sua 
vunduro — FRANKENSTEIN falante, 
EMMELINA enhastas kriante e kaptas la 
senviva korpo — la MONSTRO, esforcante 
eskapar, renkontras ye omna ekireyi 
l’armizita RURANI — desesperante lu hastas 
al suprajo dil monto — la SOLDATI enhastas 

e pafas lu — lu quik saltas aden la Kratero, 
olqua nun vomas brulanta lavao, e la 
Kurteno falas.) 

Dispozo dil Karakteri kande la Kurteno falas. 

Emmelina, genupozas. 

Frankenstein, mortinta. 

Soldati. Soldati. 

Oficiro. Strutt. 


Kurteno. 

